**ПРАВИЛА О РАДУ ТРАНСПОРТНОГ СИСТЕМА ПРИРОДНОГ ГАСА**

САДРЖАЈ:

[1. УВОДНЕ ОДРЕДБЕ 3](#_Toc156575168)

[2. ПОЈМОВИ 5](#_Toc156575169)

[3. приступ СИСТЕМУ 24](#_Toc156575170)

[4. Комуникација и гастранс електронска информациона платформа 33](#_Toc156575171)

[5. инструмент обезбеђења плаћања 37](#_Toc156575172)

[6. СТАНДАРДНИ Капацитетни производи 43](#_Toc156575173)

[7. уговарање капациteta 46](#_Toc156575174)

[8. Поступци Управљања загушењима 60](#_Toc156575175)

[9. МАРКЕТ ТЕСТ процедура 66](#_Toc156575176)

[10. Секундарна трговина капацитетима 75](#_Toc156575177)

[11. Трговина природним гасом на Втр 78](#_Toc156575178)

[12. Номинације 81](#_Toc156575179)

[13. упаривање и потврђивање 87](#_Toc156575180)

[14. Ограничење, ОБУСТАВА и прекид капацитета 89](#_Toc156575181)

[15. балансирање и расподела 92](#_Toc156575182)

[16. одржавање и УПРАВЉАЊЕ У СЛУЧАЈУ ПОРЕМЕЋАЈА У СИСТЕМУ 97](#_Toc156575183)

[17. КВАЛИТЕТ гаса 100](#_Toc156575184)

[18. ГАС за сопствену потрошњу 101](#_Toc156575185)

[19. МЕРЕЊЕ 106](#_Toc156575186)

[20. Месечни извештаји, фактуре И плаћања 111](#_Toc156575187)

[21. Измена ПРАВИЛА о раду 114](#_Toc156575188)

[22. ОДБОР КОРИСНИКА 117](#_Toc156575189)

[23. РЕШАВАЊЕ СПОРОВА 120](#_Toc156575190)

[24. објављивање података И Чување ДОКУМЕНТАЦИЈЕ 121](#_Toc156575191)

[25. ПРЕЛАЗНЕ И ЗАВРШНЕ ОДРЕДБЕ 126](#_Toc156575192)

На основу члана 248. став 1 тачка 2) Закона о енергетици („Службени гласник РС“ бр. 145/2014 и 95/2018 - др. закон, 40/2021, 35/2023 - др. закон и 62/2023), члана 50. Уредбе о мрежним правилима за балансирање транспортног система за природни гас („Службени гласник РС“ број 112/2022), чл. 53. Уредбе о мрежним правилима за поступке за управљање загушењима и објављивању података и техничких информација за приступ систему за транспорт природног гаса („Службени гласник РС“ број 112/2022), чл. 28. став 1. Уредбе о мрежним правилима о међусобној сарадњи оператора транспортних система и правилима за размену података за рад међусобно повезаних система за транспорт гаса („Службени гласник РС“ број 112/2022), члана 41. Уредбе о мрежним правилима која се односе на прорачун и расподелу капацитета за транспорт природног гаса („Службени гласник РС“ број 112/2022), тачке 16. став 1. Решења о изузећу новог интерконектора за природни гас („Службени гласник РС“ број 15/2019) и члана 9.6. Оснивачког акта GASTRANS друштво са ограниченом одговорношћу Нови Сад од 26. јануара 2018. године, директори GASTRANS друштвa са ограниченом одговорношћу Нови Сад дана [·] 2024. године донели су:

**ПРАВИЛА О РАДУ ТРАНСПОРТНОГ СИСТЕМА ПРИРОДНОГ ГАСА**

# УВОДНЕ ОДРЕДБЕ

## Предмет правила

### Овим правилима Транспортер у складу са Законом и Коначним актом о изузећу, ближе уређује: начин планирања развоја Гасовода; услове за поуздан и сигуран рад Гасовода; приступ Гасоводу; Инструменте обезбеђења плаћања и критеријуме за утврђивање износа и периода за који се траже; коришћење и одржавање Гасовода; процедуру за мерење; расподелу капацитета на аукцијама које се спороводе, на принципу недискриминације и транспарентности, преко одабране платформе за резервацију капацитета; управљање преоптерећењем на принципима недискриминације и транспарентности које омогућавају прекограничну размену Природног гаса и омогућавају примарну и секундарну трговину капацитетима; размену података о Номинованим количинама и Расподељеним количинама, за потребе расподеле транспортованих количина по корисницима, обрачуна одступања и финансијско поравнање; рок за усклађивање свих добијених података са мерним подацима о оствареним количинама за потребе обрачуна транспорта; виртуална тачка у Гасоводу у којој Корисници могу променити права власништва на Природном гасу, а која се за потребе балансирања сматра улазом и излазом са Гасовода; начин размене и усаглашавања података, информација и услова рада са другим ОСО; управљање у случају поремећаја у раду Гасовода; правила поступања у случају када је угрожена сигурност испоруке Природног гаса; услове трговања повезане са техничким и оперативним пружањем услуга транспортног система и балансирања система; пружање услуга балансирања, у случају да постоји техничка могућност, на најекономичнији, правичан, објективан и непристрасан начин који ће пружити одговарајуће подстицаје Корисницима да уравнотеже своју предају и преузимање Природног гаса; обавезу објављивања свих података неопходних за приступ Гасоводу; обавезу објављивања података о услугама које нуди Транспортер, као и свих података везаних за Технички капацитет, Уговорени капацитет и Расположиви капацитет за све Тачке интерконекције Гасовода; врсту и начин достављања података које су учесници на тржишту дужни да достављају Транспортеру; обавезе Корисника; процедуре за Номинацију, балансирање система, обрачун Накнаде за дебаланс и оперативно балансирање између ОТС; процедуре решавања спорова из Краткорочног УТПГ и друга питања неопходна за рад Гасовода и функционисање тржишта.

## Уводне одредбе

### Ова правила о раду транспортног система природног гаса (у даљем тексту: „правила“) доноси друштво GASTRANS друштво са ограниченом одговорношћу Нови Сад, регистрованo у Републици Србији, матични број 20785683, са регистрованим седиштем у Народног фронта 12, 21000 Нови Сад, Република Србија као оператор транспортног система (у даљем тексту „Транспортер“), у складу са Законом о енергетици и Коначним актом о изузећу, и примење примењује их у обављању делатности транспорта природног гаса и управљања транспортним системом - гасним интерконектором.

### У складу са Коначним актом о изузећу и Одлуком о правилима за расподелу капацитета и механизмима за управљање транспортним капацитетима друштва GASTRANS d.o.o. Novi Sad

### Део капацитета Гасовода који није изузет од приступа треће стране ни уговорен Дугорочним УТПГ Транспортер нуди на аукцијама као своје Стандардне капацитетне производе, у складу са овим правилима. Стандардни капацитетни производи нуде се путем Платформе за резервацију капацитета, где су доступни свим Лицима која закључе Краткорочни УТПГ са Транспортером и региструју се на Платформи за резервацију капацитета, у складу са овим правилима.

### Тарифе за транспорт за Стандардне капацитетне производе уговарају се Краткорочним УТПГ тако да буду једнаке ценама које се постигну на аукцијама које се спроводе у складу са овим правилима и правилима Платформе за резервацију капацитета. Транспортер пре почетка Гасне године одређује Почетне цене на аукцијама за сваки Стандардни капацитетни производ и сваку Тачку интерконекције, у складу са Коначним актом о изузећу.

### Одредбе ових правила ближе уређују обавезе Корисника који закључе Краткорочни УТПГ, при чему је већина одредби ових правила обавезујућа и за Кориснике који су закључили Дугорочни УТПГ. Где је изричито наведено у овим правилима, одређене одредбе ових правила се не примењују на Кориснике који су закључили Дугорочни УТПГ.

# ПОЈМОВИ

## 2.1 Појмови

* 1. У овим правилима следећи изрази са великим почетним словом имају следећа значења:
	2. **„АЕРС“** означава Агенцију за енергетику Републике Србије;
	3. **„Активни корисник“** означава, у случају Једностраних номинација, Корисника или корисника објекта ОСО (који може бити и Корисник), који шаље номинацију у име и за рачун Пара корисника у складу са тачком 12.2 ових правила;
	4. **„Активни ОТС“** означава ОТС који прима Једностране номинације од Активног корисника у складу са тачком 12.2 ових правила;

**„Аукцијска премија“** означава разлику између Аукцијске цене за било који Стандардни капацитетни производ (укључујући Спојени капацитет) и Почетне цене за тај Стандардни капацитетни производ;

* 1. **„Аукцијска цена“** означава цену по којој Транспортер прихвата да на аукцији уговори са Корисником Стандардни капацитетни производ на Тачки интерконекције, у складу са тачком 7. ових правила;
	2. **„Балансна номинација“** означава номинацију Корисника који продаје Природни гас Транспортеру, на захтев Транспортера, прецизирајући количину Природног гаса која се продаје Транспортеру, односно номинацију Корисника који купује Природни гас од Транспортера, на захтев Транспортера, прецизирајући количине које се купују;
	3. **„Вансезона“** означава април, мај, јун, јул, август или септембар;
	4. **„Важећи прописи“** означава све законе, подзаконске акте, судске одлуке, управне и друге појединачне акте који се примењују у Републици Србији, искључујући примену одредаба о сукобу закона;

**„Виртуелна тачка интерконекције“** означава Излазне тачке Србија које су спојене у циљу пружања једне Услуге транспорта гаса;

**„Виртуелна тачка размене“** или **„ВТР“** означава виртуелну локацију на којој Корисници могу да изврше уговорену Трговину Природним гасом;

**„Гас“ или „Природни гас“** означава све угљоводонике или мешавине угљоводоника и других гасова који се примарно састоје из метана који су углавном у гасовитом стању;

**„Гас за сопствену потрошњу“** означава Гас који Транспортер користи за рад Гасовода, укључујући гас за компресоре на гасни погон и гас за предгревање гаса;

1. **„Гас који не одговара прописаном квалитету“** означава Гас чији квалитет не задовољава прописане захтеве квалитета у смислу тачке 17.2 ових правила;
2. **„Гасна година“** означава период који почиње у 06:00 часова ЦЕТ 1. октобра неке године и завршава се у 06:00 часова ЦЕТ 1. октобра наредне године;

**„Гасни дан“** означава временски период који почиње у 06:00 часова ЦЕТ и завршава се у 06:00 часова ЦЕТ наредног календарског дана;

1. **„Гасни квартал“** означава период од три (3) Гасна месеца који почиње у 06:00 часова ЦЕТ 1. октобра, 1. јануара, 1. априла и 1. јула и завршава се у 06:00 часова ЦЕТ 1. јануара, 1.априла, 1. јула и 1. октобра;

**„Гасни месец“** означава период који почиње у 06:00 часова ЦЕТ првог Гасног дана у календарском месецу и завршава се у 06:00 часова ЦЕТ првог Гасног дана наредног календарског месеца;

**„Гасовод“** означава интерконектор за транспорт природног гаса који пролази кроз територију Републике Србије и прелази државну границу Републике Србије и који се повезује са транспортним системима у Републици Бугарској и Мађарској, укључујући опрему за повезивање са ОСО, као и компресорске станице, блок станице, мерно-регулационе и мерне станице на свим Тачкама интерконекције,други енергетски објекти, електронскикомуникациони и информациони систем и друга инфраструктура за транспорт Природног гаса, укључујући лајнпак, а који је власништво Транспортера и којим управља Транспортер;

**„Гастранс електронска информациона платформа“** означава Транспортеров на интернету заснован комуникациони систем који подржава комуникацију путем Edig@s или другог одговарајућег типа размене података, којем Корисници приступају ради Номинација, обавештавања о расподели количина, размене других података, преузимање и могуће отпремање датотека и података у складу са ГЕИП корисничким уговором, као и за Трговину у складу са овим правилима;

**„ГЕИП кориснички уговор“** означава уговор који је закључен између Транспортера и Корисника, којим се уређују права и обавезе у вези са коришћењем Гастранс електронске информационе платформе од стране Корисника;

**„ГЕИП упутство“** означава упутство које је Транспортер припремио за Кориснике, са инструкцијама за коришћење Гастранс електронске информационе платформе;

**„Горња топлотна вредност“** или **„ГТВ“** значи енергетски садржај који одговара горњој топлотној вредности израчунат у складу са SRPS EN ISO 6976, у kWh за један Нормалан кубни метар Гаса;

**„Давање на коришћење“** означава право Корисника да за треће лице (које може бити други Корисник) транспортује Гас до обима Уговореног капацитета, а да при том Корисников Краткорочни УТПГ и/или Дугорочни УТПГ остане неизмењен, и Корисник и на даље остане искључиви обвезник свих права и обавеза у целокупно Уговореном капацитету;

**„Датум почетка транспорта“** означава Гасни дан у који почиње Услуга транспорта гаса како је одређено у Дугорочном УТПГ, и/или у сваком Обавештењу у уговарању капацитетног производа и/или обавештењу о Уступању из тачке 10.3.6. ових правила и/или обавештењу о Предаји из тачке 8.3.7. ових правила;

**„Датум завршетка транспорта“** означава Гасни дан у коме престаје Услуга транспорта гаса како је одређено у Дугорочном УТПГ, и/или у сваком Обавештењу у уговарању Стандардног капацитетног производа и/или обавештењу о Уступању из тачке 10.3.6. ових правила и/или обавештењу о Предаји из тачке 8.3.7. ових правила;

**„Двострана номинација“** означава номинацију количина Природног гаса на одређеној Тачки интерконекције, које корисници уговорених капацитета на обе стране те Тачке интерконекције достављају свако свом релевантном ОТС, независно један од другог;

**„Дебаланс“** има значење одређено у тачки 15.3.3 ових правила;

**„Додатни капацитет“** означава могуће будуће повећање капацитета засновано на тржишном поступку, које се остварује проширењем постојећег техничког капацитета односно потенцијалним стварањем новог капацитета тамо где га тренутно нема, који се може понудити на основу улагања у инфраструктуру односно оптимизацијом дугорочног капацитета и потом расподелити под условом позитивног резултата економског теста: i) на постојећим Тачкама интерконекције и/или ii) стварањем нове Тачке интерконекције или нових Тачака интерконекције и/или iii) као Физички повратни капацитет на Тачки интерконекције или Тачкама интерконекције на којима до тада није био у понуди, у складу са уредбом која уређује мрежна правила која се односе на прорачун и расподелу капацитета за транспорт природног гаса и тачком 9.

**„Дугорочни УТПГ“** означава уговор о дугорочном транспорту природног гаса који су закључили Транспортер и Корисник ради транспорта Природног гаса у Непрекидном дугорочном капацитету (а који је закључен након завршетка обавезујуће фазе за расподелу капацитета у складу са тачкама од 9. до 11. Коначног акта о изузећу);

* 1. **„Евиденција“** означава базу података свих Корисника и свих Краткорочних УТПГ и Дугорочних УТПГ на снази, коју има и којом управља Транспортер у форми електронске евиденције;
	2. **„Експерт“** има значење одређено у тачки 23.1.2. ових правила;
	3. **„ENTSO-G“** означава Удружење европских оператора транспортних система за природни гас;

**„Захтев за приступ систему“** означава захтев који Подносилац захтева подноси преко Портала Транспортеру (попуњавањем и потписивањем Обрасца захтева, потписивањем Изјава и прилагањем доказа из тачке 3.3.3 ових правила), у циљу остваривања права на приступ Гасоводу;

**„Захтев за предају“** означава захтев Корисника упућен Транспортеру за Предају целокупног или дела Уговореног капацитета како је одређено у тачки 8.3.1 ових правила;

**„Изјаве“** означава сваку од следећих изјава које Подносилац захтева потписује приликом подношења Захтева за приступ систему преко Портала, и које имају значај доказа слободно изјављене воље у складу са чланом 28. Закона о облигационим односима:

1. да, Подносилац захтева који је страно правно лице, подноси Захтев за приступ систему искључиво за сврху транзита Природног гаса (Транзитна изјава);
2. да прихвата да подношењем једне или више понуда на свакој аукцији на којој учествује на Платформи за резервацију капацитета накнадно прецизира Захтев за приступ систему (при чему такве понуде садрже одређење захтеваних Тачки интерконекција, количину захтеваног Стандардног капацитетног производа, као и цену(е) које нуди да плати Транспротеру за уговарање Стандардног капацитетног производа на аукцији), односно да прихвата да остварује право на приступ систему прибављањем капацитета од другог Корисника путем секундарне трговине капацитетима;
3. да је упознат са садржином ових правила и са моделом Краткорочног УТПГ и да прихвата да након закључења Краткорочног УТПГ приступи његовом усклађивању у случају измена ових правила;
4. да прихвата да право на приступ Гасоводу остварује путем Платформе за резервацију капацитета и да пристаје да уговори Услуге транспорта гаса на „транспортуј или плати“ основи тако да обавеза плаћања Накнаде за транспорт настане у тренутку уговарања капацитета на аукцијама које се спроводе у складу са овим правилима и правилима Платформе за резервацију капацитета; и
5. да изјављује да у односу на Подносиоца захтева није поднет предлог за покретање стечајног поступка, односно није донета одлука о покретању поступка ликвидације као и да код Подносиоца захтева не постоји претећа неспособност плаћања у смислу прописа који уређују стечај (Изјава о непостојању стечаја);

**„Излазна тачка“** означава Тачку интерконекције где се Природни гас физички испоручује из Гасовода, при чему ова дефиниција обухвата Излазну тачку Хоргош/Кишкундорожма 1200, Излазну тачку Србија-Госпођинци, Излазну тачку Србија-Панчево, Излазну тачку Србија-Параћин;

**„Излазна тачка Србија“** означава Излазну тачку Србија – Госпођинци, Излазну тачку Србија –Панчево и Излазну тачку Србија – Параћин интегрисану заједно у сврху пружања једне Услуге транспорта гаса. За потребе Комерцијално повратног тока, Излазна тачка Србија се може означавати и као **„Улазна тачка Србија“**;

**„Излазна тачка Србија - Госпођинци“** означава Тачку интерконекције где се Природни гас физички испоручује из Гасовода у транспортни систем којим управља релевантни ОСО у Републици Србији, у близини места Госпођинци, општина Жабаљ, Република Србија. За потребе Физичког тока, Излазна тачка Србија - Госпођинци је Тачка интерконекције где Корисник преузима Природни гас који је транспортован од стране Транспортера. За потребе Комерцијално повратног тока, Излазна тачка Србија - Госпођинци може бити Тачка интерконекције где се сматра да Корисник предаје Природни гас за транспорт Транспортеру и у том случају се означава као **„Улазна тачка Србија - Госпођинци“**;

**„Излазна тачка Србија - Панчево“** означава Тачку интерконекције где се Природни гас физички испоручује из Гасовода у транспортни систем којим управља релевантни ОСО у Републици Србији, у близини града Панчева, Република Србија. За потребе Физичког тока, Излазна тачка Србија - Панчево је Тачка интерконекције где Корисник преузима Природни гас који је транспортован од стране Транспортера. За потребе Комерцијално повратног тока, Излазна тачка Србија - Панчево може бити Тачка интерконекције где се сматра да Корисник предаје Природни гас за транспорт Транспортеру и у том случају се означава као **„Улазна тачка Србија - Панчево“**;

**„Излазна тачка Србија - Параћин“** означава Тачку интерконекције где се Природни гас физички испоручује из Гасовода у транспортни систем којим управља релевантни ОСО у Републици Србији, у близини места Параћин, општина Параћин, Република Србија. За потребе Физичког тока, Излазна тачка Србија - Параћин је Тачка интерконекције где Корисник преузима Природни гас који је транспортован од стране Транспортера. За потребе Комерцијално повратног тока, Излазна тачка Србија - Параћин може бити Тачка интерконекције где се сматра да Корисник предаје Природни гас за транспорт Транспортеру и у том случају се означава као **„Улазна тачка Србија - Параћин“**;

**„Излазна тачка Хоргош/Кишкундорожма 1200“** означава Тачку интерконекције где се Природни гас физички испоручује из Гасовода у мађарски национални транспортни систем, на српско-мађарској граници у близини места Кишкундорожма, Мађарска. За потребе Физичког тока, Излазна тачка Хоргош/Кишкундорожма 1200 је Тачка интерконекције где Корисник преузима Природни гас који је транспортован од стране Транспортера. За потребе Комерцијално повратног тока, Излазна тачка Хоргош/Кишкундорожма 1200 може бити Тачка интерконекције где се сматра да Корисник предаје Природни гас за транспорт од стране Транспортера и у том случају се означава као **„Улазна тачка Хоргош/Кишкундорожма 1200“**;

1. **„Измена прописа“** означава наступање било којег од следећих догађаја након датума усвајања ових правила:
2. измена или допуна или стављање ван снаге било којег Важећег прописа;
3. доношење било ког новог прописа; и
4. промена која има обавезујућу снагу у погледу примене или тумачења неког Важећег прописа;

**„Измерене количине“** означава количину Природног гаса изражену у kWh регистровану током одређеног временског периода на Мерној опреми на Тачки интерконекције;

**„Изузеће на основу рејтинга“** има значење одређено у тачки 5.1.6 ових правила;

**„Инструмент обезбеђења плаћања“** има значење одређено у тачки 5.1.1 ових правила;

**„Једнострана номинација“** означава номинацију количина Гаса на Једностраној тачки интерконекције, која се доставља након Обавештења о заједничкој номинацији послатог од стране Активног корисника Активном ОТС, и представља номинације сваког корисника у Пару корисника његовом ОТС на тој Једностраној тачки интерконекције;

**„Једнострана тачка интерконекције“** има значење одређено у тачки 12.2.2 ових правила;

* 1. **„Календар аукција“** означава календар аукција утврђен у складу са уредбом која уређује мрежна правилаа која се односе на прорачун и расподелу капацитета за транспорт природног гаса и календаром аукција ENTSO-G;

**„Комерцијално повратни годишњи капацитет“** има значење одређено у тачки 6.1.2.4 ових правила;

**„Комерцијално повратни капацитет“** означава врсте Стандардног капацитетног производа које Транспортер нуди у Комерцијално повратном току. Комерцијално повратни капацитет може бити понуђен као Комерцијално повратни краткорочни капацитет и као Комерцијално повратни годишњи капацитет;

**„Комерцијално повратни дневни капацитет“** има значење одређено у тачки 6.5.2.4 ових правила;

**„Комерцијално повратни краткорочни капацитет“** има значење одређено у тачки 6.1.2.5 ових правила;

**„Комерцијално повратни квартални капацитет“** има значење одређено у тачки 6.5.2.2 ових правила;

**„Комерцијално повратни месечни капацитет“** има значење одређено у тачки 6.5.2.3 ових правила;

**„Комерцијално повратни ток“** означава виртуелни (не физички) ток Природног гаса у Гасоводу у супротном смеру од Физичког тока;

**„Коначни акт о изузећу“** означава Решење о изузећу новог интерконектора за природни гас бр. 40/2018-Д-03/62 од 05. марта 2019. године, које је донео АЕРС (у складу са чланом 288. став 19. Закона о енергетици Републике Србије) и које је објављено у „Службеном гласнику РС“, број 15/19;

**„Корисник“** означава свако Лице које је закључило Краткорочни УТПГ и/или Дугорочни са Транспортером, докле год су ти уговори на снази;

**„Корисник који купује“** означава корисника који је стекао Право над Гасом као резултат Трговине;

**„Корисник који продаје“** означава Корисника који преноси своје Право над Гасом као резултат Трговине;

**„Кориснички код“** означава код који је Транспортер доставио Кориснику;

**„Краткорочни УТПГ“** означава уговор о приступу систему и транспорту природног гаса закључен између Транспортера и Корисника којим се уговора право Корисника на приступ систему и право на пружање Услуга транспорта гаса када Корисник буде спреман да плати Накнаду за транспорт по Аукцијским ценама уговореним за Стандардни капацитетни производ на аукцијама или на секундарном тржишту капацитета;

**„Лице“** означава привредни субјект који има право да захтева да постане корисник транспортног система у складу са Законом о енергетици: снабдевач природног гаса, снабдевач на велико природним гасом, јавни снабдевач природног гаса, произвођач природног гаса и крајњи купац природног гаса, као и ОСО када набавља Природни гас за потребе свог Суседног објекта прописане законом којим се уређује област енергетике, и страно правно лице које намерава да користи Гасовод искључиво за потребе транзита Природног гаса кроз територију Републике Србије;

**„Маркет тест“** означава поступак који спроводи Транспортер заједно са ОСО, у складу са уредбом која уређује мрежна правилаа која се односе на прорачун и расподелу капацитета за транспорт природног гаса и тачком 9. ових правила, како би утврдио да ли постоји економски оправдан интерес међу учесницима тржишта који захтевају да Транспортер обезбеди Додатни капацитет Гасовода;

1. **„Мерење“** означава регистровање и/или интегрисање Мерних података током времена;

**„Мерна опрема“** означава сву метролошку и повезану опрему информационе технологије која је потребна како би се вршила Мерења;

1. **„Мерни подаци“** означава све податке које је генерисала Мерна опрема, или који су изведени на основу измерених вредности (конверзија);
2. **„Месечна фактура“** означава фактуру коју Транспортер издаје Корисницима у складу са тачком 20.3.1 ових правила;
3. **„Месечни извештај“** означава месечни извештај који Транспортер треба да достави Кориснику на основу Краткорочног УТПГ и/или Дугорочног УТПГ који садржи информације о количинама Гаса које су стављене на располагање, преузете и испоручене у претходном Гасном месецу у форми енергетског садржаја, ГТВ, Nm3 и друге податке по потреби;
4. **„Минимални проток“** означава минималну количину Природног гаса која је потребна на одређеној Тачки интерконекције како би Транспортер могао да пружа Услуге транспорта гаса на тој Тачки интерконекције у складу са техничким ограничењима Гасовода, а нарочито ограничењима Мерне опреме на Гасоводу и релевантним Споразумима са ОСО;
5. **„Moody's“** oзначава Moody's Corporation или његова повезана лица;
6. **„Накнада за дебаланс“** означава новчани износ обрачунат за сваки Гасни дан *d*, имајући у виду Дебаланс за Корисника *k* за тај Гасни дан *d*;

**„Накнада за транспорт“** означава накнаду коју Корисник плаћа Транспортеру за Услугу транспорта гаса, која представља суму износа добијених множењем одговарајуће Тарифе за транспорт и одговарајућег Уговореног капацитета;

**„Нацрт измене“** означава има значење одређено у тачки 21.5.1 ових правила;

**„Непредвиђени радови“** означава било које Одржавање осим Редовног одржавања;

**„Непрекидни годишњи капацитет“** има значење одређено у тачки 6.1.2.1 ових правила;

**„Непрекидни дневни капацитет“** има значење одређено у тачки 6.3.1.3 ових правила;

**„Непрекидни дугорочни капацитет“** означава капацитет који је Транспортер уговорио са Корисником као Непрекидни капацитет за транспорт Природног гаса између Уговорене улазне тачке и Уговорених излазних тачака сваког Гасног дана у периоду дужем од једне (1) Гасне године;

**„Непрекидни капацитет“** означава капацитет који се Транспортер обавезује да обезбеди Кориснику и који не може да се прекине нити умањи, осим у случају Редовног одржавања, наступања Ограничења капацитета или примене механизама управљања загушењима утврђеним овим правилима. Непрекидни капацитет може да буде Непрекидни краткорочни капацитет, Непрекидни дугорочни капацитет или Непрекидни годишњи капацитет;

**„Непрекидни квартални капацитет“** има значење одређено у тачки 6.3.1.1 ових правила;

**„Непрекидни краткорочни капацитет“** означава капацитет који је Транспортер уговорио са Корисником као Непрекидни капацитет за транспорт Природног гаса за период краћи од једне (1) Гасне године;

**„Непрекидни месечни капацитет“** има значење одређено у тачки 6.3.1.2 ових правила;

**„Непрекидни унутар-дневни капацитет“** има значење одређено у тачки 6.3.1.4 ових правила;

1. **„Номинација“** означава обавештење које Корисник доставља Транспортеру (које, у случају Једностране номинације, који доставља Активни корисник Активном ОТС у име релевантног Пара Корисника) о својој Номинованој количини за Гасни дан (која је равномерно распоређена по часовима). Номинацију утврђује и Транспортер за Гас за сопствене потребе;

**„Номинована количина“** означава количину Природног гаса за Гасни дан (и/или унутар Гасног дана) која је равномерно распоређена по часовима и изражена у kWh по часу, а која је номинована или се сматра да је номинована од стране Корисника било:

1. за предају од стране Корисника Транспортеру на Уговореној улазној тачки; или
2. за испоруку од стране Транспортера Кориснику на Уговореној излазној тачки,
3. у сваком од случајева у складу са процедурама наведеним у овим правилима;

**„Нормалан кубни метар“ или „Nm³“** означава количину Гаса која заузима запремину од једног кубног метра када је температура тог Гаса нула (0) степени целзијуса при апсолутном притиску од 1,01325 bar и без водене паре;

**„Обавештење о заједничкој номинацији“** означава, у погледу Једностраних номинација, електронско обавештење које Активни корисник шаље Активном ОТС у име и за рачун Пара корисника који имају право да шаљу Једнострану номинацију на Једностраној тачки интерконекције, за одређени временски период (који може бити неодређеног трајања) од датума почетка прецизираног у том обавештењу;

**„Обавештење о измени прописа“** има значење одређено у тачки 21.1.1 ових правила;

**„Обавештење о потврђеној количини“** означава обавештење које Транспортер шаље Кориснику након израчунавања Потврђених количина у којем се наводе Потврђене количине на свакој Тачки интерконекције;

**„Обавештење о трговини“** означава (а) у случају Трговине на Гастранс електронској информационој платформи, заједничко обавештење које Корисници достављају Транспортеру о Тргованим количинама између та два Корисника, при чему је један Корисник продавац а други купац, или (б) у случају Трговине на Платформи за трговину гасом, обавештење које Платформа за трговину гасом доставља Транспортеру о Тргованим количинама између два иста Корисника, при чему један Корисник је продавац а други је купац;

* 1. **„Обавештење о уговарању капацитетног производа“** означава обавештење које Платформа за резервацију капацитета шаље Транспортеру и Кориснику, након аукције на којој је тај Корисник уговорио одговарајући Стандардни капацитетни производ;
	2. **„Образац захтева“** означава образац Захтева за приступ систему којим Подносилац захтева доставља Транспортеру преко Портала, а који садржи најмање следеће податке:
1. пословно име;
2. адресу седишта;
3. државу оснивања;
4. матични или регистрациони број;
5. порески идентификациони број за српска друштва или адекватан број (опционо) за страна друштва;
6. е-маил адресу друштва;
7. број важеће лиценце коју је Подносиоцу захтева издала АЕРС за обављање енергетске делатности (уколико Подносилац захтева подлеже обавези прибављања лиценце АЕРС);
8. податке о овлашћеном лицу које поступа као заступник Подносиоца захтева (звање, име, презиме, позиција, е-маил, телефон);
9. листу особа које су задужене за комуникацију у име Подносиоца захтева са подацима о свакој особи (име/пословно име, позиција/матични или регистрациони број, е-маил, телефон) и одговарајући степен одговорности /улоге које то лице има према ГЕИП корисничком уговору;

**„Ограничења у погледу Реноминације“** означава ограничења Реноминација како је одређено у тачки 12.7.5 ових правила;

**„Ограничење капацитета“** означава наступање било ког непланираног догађаја (наступање више силе, дејство трећих лица, догађај у Суседном објекту и други догађаји које Транспортер није могао да предвиди или да на њих утиче, осим Редовног одржавања), који ограничава могућност Транспортера да изврши уговорену услугу у целини или делу Уговореног капацитета, што доводи до ограничења или обуставе Услуге транспорта гаса за Корисника;

**„Одбор корисника“** означава колективно тело састављено од представника Корисника који имају закључене Дугорочне УТПГ и Краткорочне УТПГ;

**„Одржавање“** означава послове испитивања и контроле Гасовода, радове на модификацији, замени, поновном успостављању, поправци или унапређењу карактеристика Гасовода, као и радове на реконструкцији и санацији Гасовода и друге радове текућег и инвестиционог одржавања Гасовода утвређене Програмом одржавања;

* 1. **„ОСО“** означава оператора Суседног објекта;

**„ОТС“** означава оператора транспортног система за гас, укључујући и Транспортера;

**„Пажња доброг стручњака“** означава настојање да се у доброј вери испуњавају обавезе, и при томе (као и у свом општем пословном поступању), примењује онај степен умешности, пажње, разборитости и предострожности који би се разумно и уобичајено очекивао од умешног и искусног лица које се бави истом врстом посла под истим или сличним околностима или условима;

**„Пар корисника“** означава кориснике који су са Транспортером и ОСО уговорили капацитете у истом обиму са сваке стране Тачке интерконекције, и који се идентификују њиховим корисничким кодовима у поступку Номинација и Упаривања као Пар корисника (при чему Корисник и корисник објекта ОСО могу бити исти Корисник);

**„Пасивни корисник“** означава, у погледу Једностраних номинација, Корисника или корисника објекта ОСО (који може бити Корисник) који није Активни корисник;

* 1. **„Пасивни ОТС“** значи, у погледу Једностраних номинација, ОТС који није Активни ОТС у складу са тачком 12.2 ових правила;

**„Период транспорта“** означава период између Датума почетка транспорта и Датума завршетка транспорта;

**„Платформа за резервацију капацитета“** oзначава Регионалну платформу за резервацију (на енглеском језику: Regional Booking Platform (RBP)) која је електронска платформа за пружање услуга у спровођењу аукција и секундарне трговине капацитетима у складу са уредбом која уређује мрежна правила која се односе на прорачун и расподелу капацитета за транспорт природног гаса. Ову платформу је одабрао Транспортер да, у складу са тачком 12. Коначног акта о изузећу и наведеном уредбом о мрежним правилима, у његово име резервише и уговара Стандардне капацитетне производе за сваку Тачку интерконекције и омогући Корисницима секундарну трговину капацитетима;

**„Подзакупац“** има значење одређено у тачки 10.2.1 ових правила;

**„Полуповратни ток“** означава Комерцијални повратни ток Природног гаса у Гасоводу од Улазне тачке Хоргош/Кишкундорожма 1200 до Излазне тачке Србија или од Улазне тачке Србија до Излазне тачке Хоргош/Кишкундорожма 1200;

**„Портал“** означава интернет страну Транспортера преко које Подносилац захтева подноси Захтев за приступ систему и путем којег закључује Краткорични УТПГ и ГЕИП уговор;

**„Поступак упаривања“** означава поступке провере свих података из Номинација корисника који спроводе Транспортер и ОСО на Тачкама интерконекције, ради утврђивања Потврђених количина;

**„Потврђена количина“** је количина Природног гаса коју је Транспортер потврдио за транспорт Кориснику за Гасни дан, изражена у kWh;

**„Потпуни повратни ток“** означава Комерцијални повратни ток Природног гаса у Гасоводу од Улазне тачке Хоргош/Кишкундорожма 1200 до Излазне тачке Кирево/Зајечар или од Улазне тачке Србија до Излазне тачке Кирево/Зајечар;

**„Почетна** **цена“** означава почетну цену на аукцијама која се одређује за сваки Капацитетни производ и сваку Тачку интерконекције;

* 1. **„Почетна цена за спојени капацитет“** има значење одређено у тачки 7.2.4. ових правила;

**„Право над Гасом“** означава право својине или друго право из уговора које овлашћује Корисника да предаје Гас Транспортеру и да преузме Гас из Гасовода и да обезбеди транспорт Гаса;

**„Предаја“** означава право Корисника да захтева одустанак од Услуге транспорта гаса коју је уговорио, подношењем Захтева за предају његовог Непрекидног капацитета (осим Непрекидног дневног капацитета и Непрекидног унутар-дневног капацитета) или Комерцијално повратног капацитета (осим Комерцијално повратног дневног капацитета) на некој Тачки интерконекције у складу са тачком 8.2. ових правила, које право Корисник остварује под условом да тако Предати капацитет Транспортер понуди као Расположиви капацитет на аукцији и уговори га као Стандардни капацитетни производ са другим Корисником;

**„Предати капацитет“** означава Уговорени капацитет који је предмет Захтева за предају;

**„Предлог за измену“** означава предлог промена Правила о раду која се доставља Транспортеру на разматрање у складу са тачком 21.3 ових правила;

**„Предлог измене“** има значење одређено у тачки 21.6.1 ових правила;

**„Прекидни дневни капацитет”** означава капацитет који Транспортер ставља на располагање под условом да су уговорени сви Непрекидни капацитети и да њихово коришћење Корисници нису номиновали за следећи Гасни дан, при чему Транспортер задржава право да, у случају да дође до Реноминација, ограничи или прекине транспорт Гаса Кориснику који користи Прекидни дневни капацитет;

**„Прекидни капацитет“** има значење одређено у тачки 6.1.2.3 ових правила;

**„Прекидни унутар-дневни капацитет“** означава капацитет који се ставља на располагање под условом да су сви капацитети у тој Тачки интерконекције уговорени, али нису номиновани за Гасни дан, у ком случају се сматра да је Прекидни капацитет расположив за транспорт, а у случају да дође до умањења услед Реноминација, Транспортер задржава право да транспорт у прекидном унутар-дневном капацитету ограничи или у потпуности прекине Кориснику.

**„Прекомерна номинација“** има значење одређено у тачки 12.8 ових правила;

**„Пријемник“** има значење одређено у тачки 10.3.1 ових правила;

**„Програм одржавања“** означава програм извођења радова на Редовном одржавању који доноси Транспортер за потребе Одржавања Гасовода за период Гасне године које обавља, по правилу, Вансезоне;

**„Радни дан”** означава дан, осим суботе или недеље или празника, када су банке отворене за редовно пословање у Републици Србији;

**„Разумни напори“** означава било коју радњу коју Лице треба да предузме са Пажњом доброг стручњака, узимајући у обзир услове које утичу на извршење те радње ако њихово предузимање не захтева утрошак новчаних средства у већем износу него што је оправдано и уобичајено чекивано;

* 1. **„Расподељене количине“** означава количину енергије Гаса расподељене Кориснику у погледу испоруке Кориснику или од стране Корисника (како је примењиво) на Тачки интерконекције за Гасни дан, изражену у kWh;

**„Расположиви износ за учествовање на аукцијама“** означава максимални износ у еврима којим Корисник пре почетка аукције и током њеног трајања доказује да је спреман да плати Аукцијску цену за уговарање Стандардног капацитетног производа, узимајући у обзир Накнаду за транспорт за такво уговарање, обрачунат у складу са тачком 5.3.1 ових правила;

**„Расположиви капацитет“** означава, у односу на одређену Тачку интерконекције, капацитет за транспорт Природног гаса који Транспортер може да стави на располагање Корисницима за уговарање као Стандардни капацитетни производ, који се израчунава као разлика између Техничког капацитета и Укупно уговореног капацитета на тој Тачки интерконекције, који може бити увећан под условима утврђеним овим правилима;

**„Расположиво стање инструмента обезбеђења плаћања“** има значење одређено у тачки 5.3.2 ових правила;

**„Редовно одржавање“** означава радове на Одржавању које је Транспротер планирао у складу са тачком 16. ових правила;

**„Реноминација“** значи Номинација коју достави Корисник за одређени Гасни дан након рока за потврђивање иницијалне Номинације за тај Гасни дан;

**„Спојени капацитет“** означава исти спојени капацитетни производ утврђен уредбом која уређује мрежна правила која се односе на прорачун и расподелу капацитета за транспорт природног гаса који се нуди у непрекидном капацитету, када је он распложив за уговарање са обе стране исте Тачке интерконекције. На Платформи за резервацију капацитета Транспортер и Суседни ОТС нуде Спојени капацитет истовремено у поступку једне аукције свим корисницима, тако да Спојени капацитет уговоре истовремено као одговарајући улазни и излазни капацитет на обе стране одређене Тачке интерконекције;

**„Споразум о радном режиму“** означава уговор између Транспортера и Суседног ОТС чија садржина је прописана уредбом која уређује мрежна правила о међусобној сарадњи оператора транспортних система и правилима за размену података за рад међусобно повезаних система за транспорт гаса, а који осим садржине утврђене у тачки 24.4.1.16. ових правила, може да садржи и рачун оперативног балансирања у оквиру правила за расподелу количина природног гаса;

* 1. **„Споразум са ОСО“** означава све споразуме, укључујући Споразум о радном режиму, уговор о повезивању, споразум о расподели аукцијске премије и друге споразуме које Транспортер закључује са ОСО у вези са Тачком интерконекције како би могао да извршава своје обавезе из Дугорочних УТПГ и Краткорочних УТПГ, а којима уређује између осталог, размену података и свих релевантних техничких и оперативних параметара са ОСО;

**„Standard & Poor's“** означава Standard & Poor's Financial Services LLC или његова повезана лица;

**„Стандардни капацитетни производ“** означава део капацитета Гасовода који је расположив за транспорт Природног гаса и који нуди Транспортер на аукцијама ради уговарања Услуге транспорта гаса које су по смеру, трајању и начину транспорта унапред дефинисане, како је одређено у тачки 6. ових правила;

* 1. **„Суседни објекат“** означава објекат повезан са Гасоводом: складиште Гаса, систем за транспорт Гаса или систем за дистрибуцију Гаса;

**„Суседни ОТС“** означава ОТС који управља повезаним транспортним системом;

**„Тарифа за транспорт“** означава тарифу која се у случају Дугорочног УТПГ утврђује у складу са Тарифном методологијом, а у случају Краткорочног УТПГ представља Аукцијску цену за Стандардни капацитетни производ и Тачку интерконекције;

**„Тарифна методологија“** означава методологију коју је донео Транспортер уз сагласност АЕРС на дан 08.03.2019. године, укључујући и њене измене и допуне које буду донете у току важења Коначног акта о изузећу;

**„Тачка интерконекције“** означава тачку у којој се Гасовод повезује са Суседним објектом и на којој се уговарају Стандардни капацитетни производи;

**„Технички капацитет“** означава за сваку Тачку интерконекције, максимални Непрекидни капацитет те Тачке интерконекције који Транспортер може да понуди Корисницима, водећи рачуна о интегритету, безбедности и ефикасаном раду Гасовода, укључујући и о притисцима у Гасоводу, количини Гаса за сопствену потрошњу и обезбеђење Гаса за покривање губитака у Гасоводу;

**„Трговане количине“** означава укупне количине Природног гаса изражене у kWh које су биле предмет Трговине;

**„Трговина“** означава пренос Права над Гасом који је уговорен између Корисника и извршен у ВТР у складу са условима одређеним у тачки 11. ових правила;

**„Уговорена излазна тачка“** означава Тачку интерконекције уговорену од стране Корисника Краткорочним УТПГ и/или Дугорочним УТПГ, где Корисник има право да преузима Природни гас са транспорта или где се сматра да је преузео Природни гас са транспорта у Комерцијално повратном капацитету;

**„Уговорена улазна тачка“** означава Тачку интерконекције уговорену од стране Корисника Краткорочним УТПГ и/или Дугорочним УТПГ, где Корисник има право да предаје Природни гас на транспорт или где се сматра да је предао Природни гас у Комерцијално повратном капацитету;

**„Уговорени капацитет“** означава максимални капацитет (изражен у kWh по часу) на Уговореној улазној тачки и/или Уговореној излазној тачки, који Транспортер ставља на располагање Кориснику за транспорт Природног гаса, било да је тај капацитет уговорен као одговарајућа количина Стандардног капацитетног производа у складу са Краткорочним УТПГ и/или као Непрекидни дугорочни капацитет у складу са Дугорочним УТПГ;

**„Укупни уговорени капацитет“** означава, у односу на одређену Тачку интерконекције, укупни Уговорени капацитет свих Корисника за исти релевантни временски период;

**„Улазна тачка Кирево/Зајечар“** означава Тачку интерконекције где се Природни гас физички преузима у Гасовод из бугарског националног транспортног система, на бугарско-српској граници у близини Зајечара, Република Србија. За потребе Физичког тока, Улазна тачка Кирево/Зајечар је Тачка интерконекције где Корисник предаје Транспортеру Природни гас за транспорт. За потребе Комерцијално повратног тока, Улазна тачка Кирево/Зајечар је Тачка интерконекције где Корисник преузима Природни гас који се сматра транспортован од стране Транспортера и у том случају се означава као **„Излазна тачка Кирево/Зајечар“**;

**„Унутар-дневни“** означава трајање Стандардног капацитетног производа, који се ставља на располагање за транспорт Природног гаса на часовној основи за један (1) или више часова унутар Гасног дана;

**„Услуга транспорта гаса“** означава услугу транспорта гаса коју Транспортер пружа Кориснику у Уговореном капацитету и **„Услуге транспорта гаса“** се сходно тумачи;

**„Уступање“** означава уговарање уступања целокупног или пренос дела Уговореног капацитета Корисника другом Кориснику из Краткорочног УТПГ, односно Дугорочног УТПГ, које има ефекат уступања уговорене Услуге транспорта гаса другом Кориснику, односно измену уговорених Услуга транспорта гаса два Корисника у погледу Уговорених капацитета, уз пристанак Транспорера;

**„Учестало неискоришћени капацитет“** означава капацитет из тачке 8.5.3 ових правила, који Транспортер може да одузме од Корисника у складу са закљученим уговором о транспорту;

**„Физички повратни ток“** означава ток Природног гаса у Гасоводу у смеру супротном од Физичког тока, до ког може да дође у случају предвиђеном Коначним актом о изузећу;

**„Физички ток“** означава ток Природног гаса у смеру од Бугарске до Излазних тачака у Србији и Мађарској;

**„Fitch“** означава Fitch, Inc или његова повезана лица;

* 1. **„ЦЕТ“** означава Централно европско време;
	2. Остали изрази који се употребљавају у овим правилима имају исто значење утврђено у закону који уређује енергетику и прописима који су донети на основу овог закона.

## Примена

### Ради обезбеђивања права и обавеза одобрених Коначним актом о изузећу, у случају несагласности ових правила и Дугорочног УТПГ, Дугорочни УТПГ има предност.

### У случају несагласности ових правила и Краткорочног УТПГ, ова правила имају предност.

# приступ СИСТЕМУ

## Опште одредбе

### Лице које жели да користи Услуге транспорта гаса треба да поднесе Транспортеру Захтев за приступ систему у складу са тачком 3.3 ових правила.

###

### Када оцени да су испуњени услови за одобравање приступа систему утврђени Законом о енергетици и овим правилима, Транспортер закључује Краткорочни УТПГ са Подносиоцем захтева који прихвати да:

#### се региструје на Платформи за резервацију капацитета у складу са правилима Платформе за резервацију капацитета (уколико већ претходно није већ регистрован); и

#### закључи са Транспортером ГЕИП кориснички уговор у складу са овим правилима.

## Услуге Платформе за резервацију капацитета

### Транспортер је, у складу са тачком 12. Коначног акта о изузећу и уредбом која уређује мрежна правила за прорачун и расподелу капацитета, одредио да оператор Платформе за резервацију капацитета пружа Транспортеру и Корисницима услуге информационог друштва, у смислу закона који уређује електронску трговину, ради закључења послова из тачке 3.2.6 ових правила у електронском облику, у складу са овим правилима.

### Лице се региструје на Платформи за резервацију капацитета слањем попуњеног обрасца регистрационе пријаве оператору Платформе за резервацију капацитета.

### Образац регистрационе пријаве доступан је на интернет страници www.rbp.eu.

### Регистрациона пријава садржи пословне податке подносиоца, електронски потпис који користи за идентификацију у електронској комуникацији и потписани модел корисничког уговора који закључује са оператором Платформе за резервацију капацитета.

### По пријему пријаве, оператор Платформе за резервацију капацитета региструје подносиоца на Платформи за резервацију капацитета и доставља му приручник(е) и упутства за коришћење Платформе за резервацију капацитета.

### Корисници имају право да путем Платформе за резервацију капацитета:

#### буду обавештени о спровођењу аукција за уговарање Стандардних капацитетних производа и за спојене и за неспојене капацитете, учествују на овим аукцијама и уговоре са Транспортером Стандардне капацитетне производе у складу са тачком 7. ових правила ради пружања Услуге транспорта гаса;

#### изврше конверзију капацитета у складу са тачкама 7.2.5 – 7.2.9 ових правила.

#### поднесу Транспортеру Захтев за предају, у складу са тачком 8.3.1. ових правила;

#### искажу интересовање за Додатним капацитетима у складу са тачком 9. ових правила; и

#### тргују Уговореним капацитетима са другим Корисницима у складу са тачком 10. ових правила; и

### Уговарање Стандардних капацитетних производа на аукцијама и секундарна трговина капацитетима и други послови из тачке 3.2.6. ових правила се обављају путем Платформе за резервацију капацитета, тако што Транспортер и Корисници размењују комерцијалне поруке у електронској форми које имају правни значај како је одређено у тачки 7.6. ових правила, а које чине доказ о склопљеном послу, сагласно прописима који уређују електронску трговину.

## Захтев за приступ систему

### Лице које захтева приступ систему ради транспорта Природног гаса („**Подносилац захтева**“), мора да приступи Порталу Транспортера и, након прихватања услова коришћења Портала (што се сматра „изјавом воље“ из члана 28. Закона о облигационим односима којом Подносилац захтева преузима обавезе из услова коришћења), подноси Транспортеру Захтев за приступ систему у електронском облику.

### Захтев за приступ систему се подноси на Обрасцу захтева који се налази на Порталу и који Подносилац захтева попуњава и потписује употребом електронског потписа од стране особе која има овлашћење за коришћење електронског потписа и подношење Захтева за приступ систему.

### Уз Образац захтева, прилажу се Изјаве из тачке 2. ових правила потписане употребом електронског потписа од стране особе која има овлашћење за потписивање Захтева за приступ, и следећи докази у електронској форми:

#### извод о регистрацији Подносиоца захтева који је страно правно лице, који је прописно легализован и није старији од три (3) месеца од дана подношења Захтева за приступ систему, а који се прилаже у форми електронског документа или копије (скена) оригинала заједно са скеном превода на српски језик који је оверен од стране овлашћеног судског тумача; и

#### доказ о овлашћењу за особу која је електронским потписом потписала Захтев за приступ систему (Образац захтева и Изјаве), било у форми одлуке органа управљања или у форми пуномоћја, када овлашћење није видљиво из службене евиденције надлежног органа, односно из достављеног извода о регистрацији Подносиоца захтева који је страно правно лице.

### Подношење Захтева за приступ систему путем Портала омогућава се уколико је Образац захтева потписан и попуњен у целости, потписане све Изјаве и приложени сви докази из тачке 3.3.3 ових правила.

### Транспортер и Подносилац захтева пре и након закључења Краткорочног УТПГ и/или Дугорочног УТПГ, имају обавезу да, између осталог, поступају у складу са Важећим прописима:

#### у погледу заштите личних података особа које учествују у поступку закључења и извршавању уговора из тачке 3.3.9, односно 3.8.1 ових правила ако њихове личне податке размењују;

#### у погледу заштите пословних, комерцијално осетљивих и других података које било која страна означи као поверљиве.

### Након пријема Захтева за приступ систему, Транспортер испитује и цени да ли Подносилац захтева има право да захтева приступ систему, да ли је Захтев за приступ систему потпун, да ли особа која је потписала Захтев за приступ систему, односно Изјаве, има овлашћење за потписивање и подношење Захтева за приступ систему, односно потписивање Изјава, и да ли је у односу на Подносиоца захтева, према јавно доступним информацијама, отворен стечајни поступак или покренут поступак ликвидације. Транспортер може тражити увид у оригинал када посумња у веродостојност доказа из тачке 3.3.3.1. ових правила који је Подносилац захтева приложио у форми копије (скена).

### Уколико Транспортер утврди да нису испуњени услови за одобравање приступа систему утврђени Законом о енергетици и овим правилима, Транспортер у року од пет (5) дана од дана подношења Захтева за приступ систему доноси акт у складу са Законом о енергетици у коме образлаже разлоге одбијања Захтева за приступ систему.

### У случају да Захтев за приступ систему није потпун или не садржи тачне податке, Транспортер позива Подносиоца захтева да отклони недостатке у року не краћем од осам (8) дана од дана доставе позива, уз упозорење на последице пропуштања. У случају да Подносилац захтева не отклони недостатке у датом року, Транспортер, у року од пет (5) дана од дана истека датог рока, доноси акт којим одбацује Захтев за приступ систему у складу са Законом о енергетици.

### Ако је Захтев за приступ систему потпун и Подносилац захтева има право да захтева приступ систему у складу са Законом о енергетици и овим правилима, Транспортер у року од тридесет (30) дана од дана подношења Захтева за приступ систему доставља Подносиоцу захтева, на е-маил адресу која је наведена у Захтеву за приступ систему, позив да приступи Порталу и закључи Краткорочни УТПГ и ГЕИП кориснички уговор, као и да се региструје на Платформи за резервацију капацитета (уколико већ претходно није регистрован), у року од тридесет (30) дана од дана пријема позива, уз упозорење да, у случају да не закључи све понуђене уговоре или пропусти да се региструје на Платформи за резервацију капацитета, Транспортер доноси акт којим одбија Захтев за приступ систему.

### У случајевима из тачака 3.3.7, 3.3.8 и 3.3.9 ових правила, Транспортер у акту који доноси у складу са Законом о енергетици и овим правилима даје упутство о праву Подносиоца захтева да изјави жалбу АЕРС, преко Транспортера, у року од осам (8) дана од дана доставе акта. Подносилац захтева који пропусти рок за жалбу, може поново да поднесе Захтев за приступ систему у складу са овим правилима.

### Након подношења Захтева за приступ систему Транспортер и Подносилац захтева комуницирају путем електронске поште за сво време трајања поступка по поднетом Захтеву за приступ систему, што подразумева да се сва писмена (позиви, решења, жалбе и друга обавештења) сачињавају у електронском облику, потписују електронским потписом овлашћеног лица и шаљу на е-маил адресу Транспортера, односно е-маил адресу коју је Подносилац захтева у Захтеву за приступ систему навео као адресу за пријем писмена.

### Достава писмена у електронском облику сматра се уредно извршеном на дан у коме пошиљалац прими аутоматски генерисану потврду о пријему поруке путем електронске поште.

### Обавеза доставе писмена у електронској форми путем електронске поште током одлучивања о Захтеву за приступ систему, укључујући вођење жалбеног поступка, престаје у тренутку закључења Краткорочног УТПГ, тако да Корисник сву даљу комуникацију са Транспортером врши у складу са тачком 4. ових правила, осим када је друкчије утврђено овим правилима.

### Само особа која има овлашћење да заступа Подносиоца захтева има право да потпише Краткорочни УТПГ и ГЕИП кориснички уговор користећи електронски потпис (такво закључење се сматра „изјавом воље“ Подносиоца захтева из члана 28. Закона о облигационим односима да преузме обавезе из Краткорочног УТПГ, ГЕИП корисничког уговора и њихових анекса). Транспортер потписује Краткорочни УТПГ и ГЕИП кориснички уговор преко Портала у року од три (3) Радна дана, када утврди да се Подносилац захтева регистровао на Платформи за резервацију капацитета (уколико претходно већ није регистрован) и да је потписао Краткорочни УТПГ и ГЕИП кориснички уговор у складу са овим правилима. О закључењу ових уговора Транспортер обавештава Платформу за резервацију капацитета, најкасније следећег Радног дана од дана обостраног потписивања ових уговора и истовремено обавештава Корисника о његовом Корисничком коду.

### Транспортер евидентира Корисника у Евиденцији на дан закључивања уговора из тачке 3.3.9 ових правила.

## Права и обавезе из Краткорочног УТПГ

### Корисник и Транспортер закључују Краткорочни УТПГ на неодређено време којим уговарају право на приступ систему и пружање Услуга транспорта гаса које су стандардизованог начина, трајања и смера транспорта тако да чине Стандардне капацитетне производе, тако да Корисник има право да их користи кад је спреман и прихвати да на „транспортуј или плати“ основи плати понуђени Стандардни капацитетни производ по цени која се постигне на аукцији („**Аукцијска цена**“).

### Спремност за плаћање Корисник доказује достављањем Транспортеру Инструмента обезбеђења плаћања пре почетка аукције у складу са тачком 5. ових Правила, у износу којим обезбеђује плаћање Аукцијске цене.

### Аукцијске цене за сваки Стандардни капацитетни производ и сваку Тачку интерконекције уговарају се тако да буду једнаке Почетним ценама на аукцији за тај Стандардни капацитетни производ и ту Тачку интерконекције или ценама вишим од Почетних цена ако се виша цена постигне на аукцијама у складу са тачком 7. ових правила.

### Почетне цене Транспортер образује за сваку Гасну годину у складу са Тарифном методологијом и Коначним актом о изузећу, и објављује их пре почетка сваке аукције за сваки Стандардни капацитетни производ и Тачку интерконекције.

### Корисник има право да користи Услугу транспорта гаса под условима из Краткорочног УТПГ када уговори Стандардни капацитетни производ на аукцији у складу са тачком 7. ових правила или прибави Уговорени капацитет од другог Корисника путем секундарне трговине капацитетима, у складу са тачком 10. ових правила.

### У оба случаја Транспортер транспортује Гас у Уговореном капацитету и Кориснику наплаћује Накнаду за транспорт на „транспортуј или плати“ основи, у складу са овим правилима и Краткорочним УТПГ.

### Модел Краткорочног УТПГ је дат у прилогу ових правила тако да чини њихов саставни део.

## Ажурирање података

### Корисник који има важећи Краткорочни УТПГ и/или Дугорочни УТПГ дужан је да путем Гастранс електронске информационе платформе обавести Транспортера о свакој промени пословних и других података које је навео у Захтеву за приступ систему, Краткорочном УТПГ, односно Дугорочном УТПГ, одмах након настанка или сазнања о насталој промени, као и да достави доказ којим потврђује садржину настале промене, осим када службену евиденцију о насталој промени води надлежни орган у Републици Србији. Транспортер може, у било ком тренутку, или по пријему обавештења, да тражи доставу додатних информација или доказа у вези са насталом променом.

### Промена особа које је Корисник одредио као особе за контакт које имају одређена овлашћења према ГЕИП корисничком уговору, као и промена обима њихових овлашћења врши се ускладу са ГЕИП корисничким уговором.

## Обавештавање о статусним променама

### Корисник који намерава да спроведе статусну промену, дужан је да обавести Транспортера о својој намери како би се правовремено предузеле мере за уступање, измену и/или престанак Дугорочног УТПГ и/или Краткорочног УТПГ, ГЕИП корисничког уговора и доставу Инструмената обезбеђења плаћања одређеног у складу са овим правилима.

### У случају из тачке 3.6.1 ових правила, Транспортер и Корисник који је закључио Краткорочни УТПГ и/или Дугорочни УТПГ одредиће ког Гасног дана престаје пружање Услуге транспорта гаса, односно ког Гасног дана почиње пружање Услуге транспорта гаса правном следбенику под условом да до наступања тако одређеног Гасног дана буду испуњени сви услови из тачке 3.6.3 ових правила.

### У случају статусне промене, Корисник који је првобитно закључио Краткорочни УТПГ и/или Дугорочни УТПГ се не ослобађа ни једне своје обавезе све док у потпуности не измири Транспортеру сва своја дуговања по основу Накнаде за транспорт и по основу свих осталих обавеза које је преузео Краткорочним УТПГ и/или Дугорочним УТПГ и ГЕИП корисничким уговором, а за случај преноса његових права и обавеза, док нови Корисник не достави Инструмент обезбеђења плаћања, у складу са овим правилима.

### Ако Корисник не обавести Транспортера о насталој стаусној промени у складу са тачком 3.6.1 ових правила, а Транспортер сазна за статусну промену која је од утицаја на извршење Краткорочног УТПГ односно Дугорочног УТПГ, Транспортер нема обавезу да разматра аукцијске понуде нити секундарну трговину капацитетима до испуњења прописаних услова из тачке 3.6 ових правила.

## Брисање из Евиденције

### Корисник који нема Уговорени капацитет нити неизмирено дуговање према Транспортеру, може доставити Транспортеру обавештење о отказу Краткорочног УТПГ, а Транспортер, у року од три (3) Радна дана од дана престанка уговора, брише Корисника из Евиденције уколико тај Корисник нема закључен Дугорочни УТПГ.

### Транспортер брише Корисника из Евиденције и у следећим случајевима:

#### престанка Краткорочног УТПГ ако тај Корисник нема закључен Дугорочни УТПГ; и

#### престанка Дугорочног УТПГ ако тај Корисник нема закључен Краткорочни УТПГ.

### Транспортер писаним путем обавештава Лице из тачке 3.7.2 ових правила у року од три (3) Радна дана о брисању из Евиденције због престанка Краткорочног УТПГ, односно Дугорочног УТПГ, ког дана престаје по аутоматизму и ГЕИП кориснички уговор.

### Престанак Краткорочног УТПГ, односно престанак Дугорочног УТПГ и других уговора не утиче на извршавање уговорених обавеза које су настале пре престанка ових уговора.

### Након брисања из Евиденције, Лице може поново да захтева приступ систему у складу са Законом о енергетици и овим правилима.

## Приступ систему за Корисника са закљученим Дугорочним УТПГ

### Корисник који има закључен Дугорочни УТПГ приступа систему на основу Дугорочног УТПГ у односу на Услуге транспорта гаса које су уговорене Дугорочним УТПГ. Корисник преко Портала закључује са Транспортером ГЕИП кориснички уговор након чега му Транспортер доставља његов Кориснички код.

### Корисник који има закључен Дугорочни УТПГ може уговорити секундарну трговину капацитетима преко Платформе за резервацију капацитета када жели да располаже својим Уговореним капацитетом у складу са тачком 10. ових правила, а након регистрације на Платформи за резервацију капацитета (уколико већ претходно није регистрован).

### Корисник који има закључен Дугорочни УТПГ и који жели да на аукцијама уговара Стандардне капацитетне производе предвиђене овим правилима треба да о томе обавести Транспортера на начин предвиђен Дугорочним УТПГ и да, након што се региструје на Платформи за резервацију капацитета (уколико већ претходно није регистрован), поднесе Транспортеру Захтев за приступ систему путем Портала (потписивањем Обрасца захтева и Изјава из тачке 2. ових правила), и закључи Краткорочни УТПГ.

### Само особа која има овлашћење да заступа Корисника који има закључен Дугорочни УТПГ потписује Краткорочан УТПГ, ГЕИП кориснички уговор, односно Захтев за приступ систему (Образац захтева и Изјаве из тачке 2. ових правила) у име и за рачун Корисника користећи свој електронски потпис. Такво потписивање се сматра „изјавом воље“ из члана 28. Закона о облигационим односима тог Корисника да преузме обавезе утврђене Краткорочним УТПГ, ГЕИП корисничким уговором и свим њиховим анексима,односно Изјавама. У случају да овлашћење за заступање особе која потписује уговоре из ове тачке у име и за рачун Корисника није видљиво из података доступних Транспортеру, Транспортер захтева доказ о овлашћењу за потписивање за ту особу у форми одлуке органа управљања и/или пуномоћја. Транспортер потписује све уговоре из ове тачке чим их Корисник буде потписао, односно након провере овлашћења особе која је потписала уговоре и обавештава Платформу за резервацију капацитета да је са Корисником закључен Краткорочан УТПГ, најкасније следећег Радног дана од дана потписивања уговора из ове тачке од стране Транспортера.

# Комуникација и гастранс електронска информациона платформа

## Општа правила комуникације

### Транспортер размењује податке и обавештења (Комуникација) са ОСО, Корисником и другим лицем са којима закључује уговоре за Тачке интерконекције или ВТР, у складу са прописима који уређују мрежна правила за приступ систему за транспорт природног гаса која се односе на међусобну сарадњу и размену података за рад повезаних транспортних система, прорачун и расподелу капацитета, управљање загушењима и објављивање података и техничких информација као и закљученим споразумима са ОСО и правилима платформе за резервацију капацитета.

### Комуникација између Транспортера и Корисника ради уговарања Стандардних капацитетних производа и секундарне трговине капацитетима, као и комуникација између Корисника у погледу секундарне трговине капацитетима, обавља се преко Платформе за резервацију капацитета, коришћењем сета стандардизованих порука, како је одређено у упутствима Платформе за резервацију капацитета.

### Комуникација између Транспортера и Корисника у вези Номинација, Реноминација, Поступка упаривања и потврђивања, Балансирања, слања других обавештења ради извршавања ГЕИП корисничког уговора као и комуникација између Корисника у вези Трговине Гасом се обављају преко Гастранс електронске информационе платформе коришћењем Edig@sa, у складу са следећим стандардним решењима за размену података:

#### за размену података садржаних у датотекама:

##### протокол: АS4;

##### формат података: Edig@s-ХML или еквивалентан формат података којим се осигурава исти ниво интероперабилности, а који је објавио ENTSO-G;

#### за интегрисану размену података:

##### протокол: HTTP/S-SOAP;

##### формат података: Edig@s-ХML или еквивалентан формат података којим се осигурава исти ниво интероперабилности, а који је објавио ENTSO-G;

#### за интерактивну размену података, протокол је HTTP/S.

### У случају да средстава комуникације из тачака 4.1.2 (Платформа за резервацију капацитета) и 4.1.3 (Гастранс електронска информациона платформа) ових правила не омогућавају Кориснику да обави неопходну комуникацију преко Платформе за резервацију капацитета или Гастранс електронске информационе платформе, као и у случају да предметна средства комуникације привремено нису оперативна, ако Транспортер обавести Кориснике да постоје услови за наставак комуникације у резервном режиму рада, Транспортер и Корисник комуницирају на следећи начин и следећим приоритетом:

#### путем е-маила користећи е-маил адресе које су објављене на интернет страни Транспортера (односно, у случају Корисника, е-маил адресе одређене у његовом Захтеву за приступ систему); и

#### путем факса на број који је објављен на интернет страни Транспортера.

### Сва комуникација између Транспортера и Корисника за потребе одређене у складу са тачком 4.1.3 ових правила, мора бити на српском, односно енглеском језику, уз коришћење, у највећој могућој мери, сета стандардизованих порука (стандардизованих решења за размену података) које је одредио Транспортер у складу са прописима и овим правилима.

### Сваки Корисник који је прихватио услове Гастранс електронске информационе платформе, мора да обезбеди да особа коју је у Захтеву за приступ систему одредио да обавља комуникацију у његово име и за његов рачун (што подразумева и особу која ју је заменила о чему Корисник мора да обавести Транспортера у складу са тачком 3.5.2. ових правила) буде на располагању за комуникацију на континуираној основи. Корисник може да овласти треће лице да обавља комуникацију са Транспортером у име и за рачун Корисника, у складу са овим правилима.

###  У случају настанка догађаја из тачака 4.1.4., 4.5.1. или другог ванредног догађаја, Транспортер у складу са прописима пружа Корисницима информације о потенцијалном утицају на потврђене количине Корисника, као и о очекиваном и стварном завршетку ванредног догађаја.

## Тест комуникације

### Транспортер након закључења ГЕИП корисничког уговора доставља новом Кориснику е-маил са линком за приступ делу Гастранс електронске информационе платформе на коме се обавља тест комуникације, са ГЕИП упутством за коришћење функција Гастранс електронске информационе платформе. Транспортер омогућава Кориснику да особе одређене у Захтеву за приступ систему за обављање комуникације преко Гастранс електронске информационе платформе прођу тест комуникације, што укључује најмање успешно слање демо Номинација и пријем демо Потврђених количина.

### Транспортер Кориснику пружа техничку подршку и помоћ током теста комуникације и приступања Гастранс електронској информационој платформи.

## Гастранс електронска информациона платформа

### Транспортер предузима мере како би Гастранс електронска информациона платформа била стално (24 сата, 7 дана недељно) доступна свим Корисницима. Транспортер није одговоран уколико Гастранс електронска информациона платформа привремено не буде доступна из разлога који се не могу приписати Транспортеру.

### Транспортер доставља свим Корисницима јединствена корисничка имена, шифре и електронске сертификате како би Корисницима омогућио потпуни приступ Гастранс електронској информационој платформи и сигурну и поуздану комуникацију. Корисник је дужан да се сагласи са условима за приступ Гастранс електронској информационој платформи одређеним у ГЕИП корисничком уговору. Уколико Транспортер не издаје електронске сертификате, упутиће Корисника да прибави електронски сертификат од компаније која их издаје. Транспортер у складу са прописима обезбеђује заштиту тајности података и примењује безбедносне мере ради спречавања неовлашћеног приступа ГЕИП платформи, о чему обавештава Корисника.

### Сви Корисници који имају приступ Гастранс електронској информационој платформи (било приликом теста комуникације или након потпуног приступања Гастранс електронској информационој платформи) дужни су да обезбеде да особе за контакт које су задужене за комуникацију у њихово име стекну потребне вештине и искуство неопходно за комуникацију путем Гастранс електронске информационе платформе. Само особама које су овлашћене од стране Корисника Транспортер ће дозволити да комуницирају путем Гастранс електронске информационе платформе и само њихову поруку сматра поруком Корисника.

### Права и обавезе у вези са коришћењем Гастранс електронске информационе платформе уговорне стране ближе уређују ГЕИП корисничким уговором у складу са прописима и овим правилима.

## Ажурирања Гастранс електронске информационе платформе

### Транспортер путем Гастранс електронске информационе платформе обавештава све Кориснике о ажирирању и доступаности ажуриране верзије Гастранс електронске информационе платформе када она постане доступна. Сваки Корисник је у обавези да преузме ажирирану верзију и да се оспособи за њено коришћење најкасније до дана који Транспортер одреди у свом обавештењу, с тим да дан почетка коришћења ажуриране верзије не може да наступи у року краћем од тридесет (30) дана од дана доставе обавештења.

### Транспортер мења ГЕИП упутство сагласно ажурираној верзији Гастранс електронске информационе платформе и доставља измењени документ Корисницима у прилогу обавештења из тачке 4.4.1. ових правила.

### Транспортер своди планирана ажурирања ГЕИП платформе на најмању могућу меру. О ажурирању ГЕИП платформе Транспортер обавештава Кориснике, трећа лица и ОСО благовремено, пре настанка планираног прекида.

## Платформа за резервацију капацитета

### Сваки Корисник је дужан да се придржава услова за приступ и правила комуникације Платформе за резервацију капацитета. Ако Платформа за резервацију капацитета привремено не буде оперативна или буде делимично оперативна, из разлога за које Транспортер није одговоран, Транспортер о томе обавештава све Кориснике, наводећи датум у коме је прекинуто коришћење једне или више услуга (спровођење аукција и/или секундарна трговина капацитетима), разлоге који су довели до прекида пружања информационих услуга и тренутак у коме се очекује да буду отклоњени разлози који су довели до прекида пружања услуга информационог друштва Кориснику и/или Транспортеру.

# инструмент обезбеђења плаћања

## Опште одредбе

### Сваки Корисник, осим Корисника који испуњавају критеријуме Изузећа на основу рејтинга, дужан је да Транспортеру преда један или више адекватних Инструмента обезбеђења плаћања у виду:

#### неопозиве, безусловне банкарске гаранције у еврима или у динарима, плативе на први позив и без протеста, на српском или енглеском језику, коју је у складу са једнообразним правилима за гаранције на позив 758 (URDG 758) издала банка која има дозволу за рад издату од стране Народне банке Србије, односно страна банка или међународна финансијска институција која има рејтинг „BBB-“ од стране Fitch или Standard & Poor’s, односно „Baa3“ од стране Moody’s; и/или

#### средстава у еврима или у динарима, депонованих на посебан наменски депозитни (escrow) рачун код банке која има дозволу за рад издату од стране Народне Банке Србије а која поступа у функцији escrow агента; и/или

#### средстава у еврима или у динарима, депонованих на рачун Транспортера.

### У случају када је Инструмент обезбеђења плаћања изражен у динарима, износ Инструмента обезбеђења плаћања се за потребе тачке 5.1.5 и тачке 5.3.2 ових правила прерачунава у евре према средњем курсу Народне банке Србије на дан издавања банкарске гаранције, односно на дан депоновања средстава на посебни наменски депозитни (escrow) рачун, односно на рачун Транспортера.

### Уколико Корисник доставља више Инструмената обезбеђења плаћања, има право да комбинује различите врсте Инструмената обезбеђења плаћања из тачке 5.1.1 ових правила.

### Инструментом обезбеђења плаћања Корисник обезбеђује испуњење обавезе плаћања Накнаде за транспорт за уговорени Стандардни капацитетни производ и свих осталих обавеза плаћања које је преузео закључењем Краткорочног УТПГ. Инструмент обезбеђења плаћања служи и као основ за учествовање на аукцијама из тачке 7. ових правила, на начин утврђен тачком 5.3. ових правила.

### Корисник доставља Инструмент обезбеђења плаћања тако да:

#### за месечне, дневне и Унутар-дневне Стандардне капацитетне производе, износ Инструмента обезбеђења плаћања одговара Накнади за транспорт која је једнака производу Аукцијске цене и количине Стандардног капацитетног производа за коју Корисник намерава да поднесе понуду;

#### за кварталне Стандардне капацитетне производе износ Инструмента обезбеђења плаћања одговара вредности 2/3 Накнаде за транспорт која је једнака производу Аукцијске цене и количине Стандардног капацитетног производа за коју Корисник намерава да поднесе понуду;

#### за годишње Стандардне капацитетне производе износ Инструмента обезбеђења плаћања одговара вредности 2/12 Накнаде за транспорт која је једнака производу Аукцијске цене и количине Стандардног капацитетног производа за коју Корисник намерава да поднесе понуду.

### Корисник нема обавезу достављања Инструмента обезбеђења плаћања уколико испуњава следеће критеријуме („**Изузеће на основу рејтинга**“):

#### кредитни рејтинг:

##### дугорочни рејтинг Standard & Poor's од BBB- или бољи;

##### рејтинг Fitch од BBB- или бољи;

##### дугорочни рејтинг Moody's од Baa3 или бољи; или

##### 235 бодова или мање према Creditreform (кредитни индекс оцена 2.0)

##### ACRA кредитни рејтинг од BBB- или бољи или

##### Expert RA кредитни рејтинг од BBB- или бољи.

или

#### је у 100% власништву друштва које испуњава било који од горе наведених услова.

## Достављање Инструмената обезбеђења плаћања

### Корисник који испуњава критеријуме Изузећа на основу рејтинга, приликом подношења Захтева за приступ систему, преко Портала доставља Транспортеру информације/референце које садрже доказ о његовом важећем кредитном рејтингу, односно важећем кредитном рејтингу његовог матичног друштва са 100% учешћа у власништву тог Корисника.

### Уколико Изузеће на основу рејтинга престане да постоји током трајања Краткорочног УТПГ, о чему је Корисник дужан да обавести Транспортера одмах по наступању овакве околности, Корисник доставља Транспортеру Инструмент обезбеђења плаћања у висини израчунатој у складу са тачком 5.1.5 ових правила за већ уговорене Стандардне капацитетне производе у року од десет (10) Радних дана од престанка Изузећа на основу рејтинга. У случају да Транспортер сазна за ову околност на други начин рок од десет (10) Радних дана се рачуна од дана достављања позива Кориснику од стране Транспортера за доставу Инструмента обезбеђења плаћања.

### Корисник који не испуњава критеријуме Изузећа на основу рејтинга је дужан да Транспортеру достави валидан Инструмент обезбеђења плаћања који испуњава услове из тачке 5.1.1 ових правила најкасније три (3) Радна дана пре почетка аукције на којој жели да учествује. Достављени Инструмент обезбеђења плаћања мора да важи најмање шездесет (60) дана након последњег дана обрачунског периода за Стандардни капацитетни производ који се обезбеђује достављеним Инструментом обезбеђења плаћања.

### У случају када Корисник доставља банкарску гаранцију из тачке 5.1.1.1 ових правила као Инструмент обезбеђења плаћања, таква гаранција се доставља Транспортеру путем SWIFT поруке послате електронском поштом на адресу коју Транспортер објављује на својој интернет страници, уз обавезу Корисника да достави Транспортеру оригинал банкарске гаранције у року од десет (10) дана рачунајући од дана достављања SWIFT поруке.

### У случају када Корисник полаже депозит као Инструмент обезбеђења плаћања, Корисник, банка и Транспортер закључују уговор о отварању наменског депозитног рачуна (escrow уговор). Корисник полаже депозит као инструмент обезбеђења плаћања у складу са тачком 5.1.1.2 ових правила и краткорочним УТПГ, а средства депозита ће се користити у складу са тачкама 5.1.2, 5.3 и 5.4 ових правила.

### У року од два (2) Радна дана од дана пријема Инструмента обезбеђења плаћања Транспортер обавештава Корисника путем Гастранс електронске информационе платформе да ли је доставио валидан Инструмент обезбеђења плаћања у складу са овим правилима и уколико јесте, Транспортер преко Платформе за резервацију капацитета објављује Расположиви износ за учествовање на аукцијама (обрачунат на начин прописан тачком 5.3.1 ових правила) тог Корисника.

### Уколико Корисник није доставио Инструмент обезбеђења плаћања у складу са овим правилима, Транспортер, у року од два (2) Радна дана од дана пријема Инструмента обезбеђења плаћања, обавештава Корисника о разлозима зашто сматра да тај Корисник није доставио валидан Инструмент обезбеђења плаћања прописан тачком 5.1.1 ових правила и позива Корисника да достави валидан Инструмент обезбеђења плаћања.

### Корисник који је закључио Дугорочни УТПГ је такође у обавези да достави Инструмент обезбеђења плаћања у складу са овим правилима (или доказ о испуњености Изузећа на основу рејтинга из тачке 5.1.6 ових правила) да би могао да учествује на аукцијама за Стандардне капацитетне производе из тачке 7. ових правила, при чему се одредбе Дугорочног УТПГ примењују на кредитну подршку која је достављена у складу са Дугорочним УТПГ, а одредбе из ове тачке 5. се примењују на Инструмент обезбеђења плаћања који се за Краткорочни УТПГ доставља у складу са овим правилима.

## Расположиви износ за учествовање на аукцијама

### Расположиви износ за учествовање на аукцијама се израчунава на следећи начин:

#### за аукције за месечне, дневне и Унутар-дневне Стандардне капацитетне производе:

#### Расположиви износ за учествовање на аукцијама = Расположиво стање инструмента обезбеђења плаћања;

#### за аукције за кварталне Стандардне капацитетне производе:

#### Расположиви износ за учествовање на аукцијама = Расположиво стање инструмента обезбеђења плаћања помножено са 3/2;

#### за аукције за годишње Стандардне капацитетне производе:

#### Расположиви износ за учествовање на аукцијама = Расположиво стање инструмента обезбеђења плаћања помножено са 12/2.

### Расположиво стање инструмента обезбеђења плаћања представља разлику између укупног износа Инструмента обезбеђења плаћања које је Корисник доставио Транспортеру и износа Инструмента обезбеђења плаћања који служи као обезбеђење плаћања обавеза из тачке 5.1.4 ових правила, а који Транспортер израчунава у складу са тачком 5.1.5 ових правила.

### Корисник који има право да учествује на конкретној аукцији у смислу тачке 7.5 ових правила је дужан да се стара да његов Расположиви износ за учествовање на аукцијама буде у оном износу коју му омогућава да уговори жељену количину Стандардног капацитетног производа по Аукцијској цени.

### Транспортер објављује преко Платформе за резервацију капацитета вредност Расположивог износа за учествовање на аукцијама сваког Корисника. Вредност Расположивог износа за учествовање на аукцијама се ажурира сваких сат времена.

### Без обзира на горе наведено, Корисник који испуњава критеријуме Изузећа на основу рејтинга има право да учествује на аукцијама без ограничења.

## Замена и враћање Инструмента обезбеђења плаћања

### Корисник, у року од пет (5) Радних дана од дана наплате банкарске гаранције од стране Транспортера за годишње и кварталне Стандардне капацитетне производе, доставља Транспортеру нов Инструмент обезбеђења плаћања који испуњава услове из тачке 5.1.1 ових правила.

### Корисник, у року од пет (5) Радних дана од дана повлачења средстава са посебног наменског депозитног (escrow) рачуна, било у случају наплате од стране Транспортера, било из неког другог разлога (осим у случају из тачке 5.4.4 овх правила), доставља Транспортеру нов Инструмент обезбеђења плаћања који испуњава услове из тачке 5.1.1 ових правила. Корисник има исту обавезу и у случају наплате од стране Транспортера на средствима која су депонована на рачун Транспортера из тачке 5.1.1.3 ових правила.

### Корисник, у року од пет (5) Радних дана од дана када сазна да је Народна Банка Србије односно, централна банка надлежна за страну банку, изрекла банци из тачке 5.1.1.1 ових правила меру која може довести до одузимања дозволе за рад, односно одузела дозволу за рад, односно у року од пет (5) Радних дана од када сазна да је кредитни рејтинг стране банке или међународне финансијске институције измењен тако да не испуњава критеријуме из тачке 5.1.1.1 ових правила, доставља Транспортеру нов Инструмент обезбеђења плаћања који испуњава услове из тачке 5.1.1 ових правила. У случају да Транспортер сазна за неку од ових околности пре Корисника рок од пет (5) Радних дана се рачуна од дана достављања позива Кориснику од стране Транспортера за достављање новог Инструмента обезбеђења плаћања.

### Корисник има право да од Транспортера захтева да се са наменског депозитног (escrow) рачуна, односно са рачуна Транспортера на коме су депонована средства Корисника, повуче износ који не служи за обезбеђење плаћања обавеза из тачке 5.1.4 ових правила, уз истовремено умањење Расположивог стања инструмента обезбеђења плаћања за повучени износ. Транспортер је дужан да сагласност за повлачење предметног износа да у року од три (3) Радна дана од пријема захтева.

### Корисник има право да од Транспортера захтева враћање банкарске гаранције под условом да та банкарска гаранција не служи као обезбеђење Транспортеру за плаћање обавеза из тачке 5.1.4 ових правила, уз истовремено умањење Расположивог стања инструмента обезбеђења плаћања за износ враћене банкарске гаранције. Транспортер је дужан да банкарску гаранцију врати у року од три (3) Радна дана од пријема захтева.

### Транспортер враћа све дате Инструменте обезбеђења плаћања Кориснику коме је престао Краткорочни УТПГ и према коме Транспортер нема потраживања у року од пет (5) Радних дана.

# СТАНДАРДНИ Капацитетни производи

## Увод

### Транспортер нуди Корисницима Услуге транспорта гаса као Стандардне капацитетне производе, које се уговарају као Непрекидни капацитет или Прекидни капацитет, у Физичком току или у Комерцијално повратном току, за период од једне (1) Гасне године односно за период краћи од једне (1) Гасне године.

### Транспортер нуди:

#### Непрекидни годишњи капацитет, као Непрекидни капацитет у Физичком току у трајању од једне (1) Гасне године, који се нуди само у случају Предаје, престанка Дугорочног УТПГ и у случају из тачака 8.5 и 9.4 ових правила („**Непрекидни годишњи капацитет**“);

#### Непрекидни краткорочни капацитет, као Непрекидни капацитет у Физичком току за период краћи од једне (1) Гасне године („**Непрекидни краткорочни капацитет**“);

#### Прекидни капацитет, као капацитет у Физичком току за период краћи од једне (1) Гасне године, који може бити Прекинут у складу са условима из тачке 14. ових правила („**Прекидни капацитет**“);

#### Комерцијално повратни годишњи капацитет, као капацитет у Комерцијално повратном току у трајању од једне (1) Гасне године, који може бити Прекинут у складу са условима из тачке 14. ових правила („**Комерцијално повратни годишњи капацитет**“); и

#### Комерцијално повратни краткорочни капацитет, као капацитет у Комерцијално повратном току за период краћи од једне (1) Гасне године, који може бити Прекинут у складу са условима из тачке 14. ових правила („**Комерцијално повратни краткорочни капацитет**“).

### Транспортер:

#### позива Кориснике да му учине понуде за уговарање Расположивих капацитета за сваки Стандардни капацитетни производ који нуди на аукцијама;

#### објављује Расположиви капацитет за сваки Стандардни капацитетни производ на Платформи за резервацију капацитета; и

#### објављује Почетну цену за сваки Стандардни капацитетни производ за сваку Тачку интерконекције на својој интернет страни и на Платформи за резервацију капацитета.

### Уговарање Стандардних капацитетних производа који су одређени овим правилима у складу са уредбом која уређује мрежно правило о прорачуну и расподели капацитета за транспорт природног гаса, врши се у поступку аукција које се спроводе на Платформи за резервацију капацитета за сваку Тачку интерконекције, у складу са тачком 7. ових правила.

## Непрекидни годишњи капацитет

### Транспортер нуди на уговарање Непрекидни годишњи капацитет када непрекидни дугорочни капацитет из Дугорочног УТПГ постане расположив за уговарање по основу Предаје, престанка Дугорочног УТПГ, и у случају из тачака 8.5 и 9.4 ових Правила.

### Непрекидни годишњи капацитет се нуди као Стандардни капацитетни производ за период од једне (1) или више појединачних Гасних година.

## Непрекидни краткорочни капацитет

### Транспортер нуди на уговарање Корисницима следеће Стандардне капацитетне производе као Непрекидне краткорочне капацитете:

#### Непрекидни квартални капацитет, као Непрекидни краткорочни капацитет уговорен за период Гасног квартала („**Непрекидни квартални капацитет**“);

#### Непрекидни месечни капацитет, као Непрекидни краткорочни капацитет уговорен за период Гасног месеца („**Непрекидни месечни капацитет**“);

#### Непрекидни дневни капацитет, као Непрекидни краткорочни капацитет уговорен за период Гасног дана („**Непрекидни дневни капацитет**“); и

#### Непрекидни унутар-дневни капацитет, као Непрекидни краткорочни капацитет уговорен за период унутар Гасног дана („**Непрекидни унутар-дневни капацитет**“).

### Непрекидни краткорочни капацитет се нуди независно на свакој Тачки интерконекције тако да Корисници одвојено уговарају Непрекидни краткорочни капацитет на Улазној тачки Кирево/Зајечар и/или Излазној тачки(ама).

## Прекидни капацитет

### Транспортер Корисницима нуди на уговарање Прекидни дневни капацитет као Стандардни капацитетни производ на Тачки интерконекције само уколико не постоји Расположиви капацитет за Непрекидни краткорочни капацитет за ту Тачку интерконекције за наредни Гасни дан („**Прекидни дневни капацитет**“).

### Прекидни капацитет се нуди независно на свакој Тачки интерконекције тако да Корисници посебно уговарају Прекидни капацитет на Улазној тачки Кирево/Зајечар и/или Излазним тачкама.

### Прекидни унутар-дневни капацитет се уговара у складу са тачком 12.8 ових правила.

## Комерцијално повратни капацитет

### Транспортер нуди на уговарање Комерцијално повратни капацитет (који је у Комерцијално повратном току) на прекидној основи.

### Транспортер нуди на уговарање Корисницима следеће Стандардне капацитетне производе као Комерцијално повратне капацитете:

#### Комерцијално повратни годишњи капацитет;

#### Комерцијално повратни квартални капацитет, као Комерцијално повратни краткорочни капацитет уговорен за период Гасног квартала („**Комерцијално повратни квартални капацитет**“);

#### Комерцијално повратни месечни капацитет, као Комерцијално повратни краткорочни капацитет уговорен за период Гасног месеца („**Комерцијално повратни месечни капацитет**“);

#### Комерцијално повратни дневни капацитет, као Комерцијално повратни краткорочни капацитет уговорен за период Гасног дана („**Комерцијално повратни дневни капацитет**“).

### Корисник који жели да уговори Комерцијално повратни капацитет мора да уговори Комерцијално повратни капацитет као комбинацију једнаких износа Уговорених капацитета на Уговореним улазним тачкама и Уговореним излазним тачкама.

# уговарање капациteta

## Нуђење Капацитета у Физичком току

### Транспортер нуди на уговарање следеће Стандардне капацитетне производе као Непрекидне краткорочне капацитете на свакој Тачки интерконекције, докле год постоји Расположиви капацитет на тој Тачки интерконекције за нуђење Стандардних капацитетних производа, према следећем приоритету:

#### Непрекидни квартални капацитет за сваки Гасни квартал у истој Гасној години на периодичним кварталним аукцијама, при чему се Расположиви капацитет који се нуди на свакој аукцији обрачунава као Технички капацитет Тачке интерконекције умањен за Укупни уговорени капацитет и повећан за Предати капацитет на тој Тачки интерконекције, при чему се Укупни уговорени капацитет и Предати капацитет односе на релевантни Гасни квартал. На првој аукцији Непрекидних кварталних капацитета за наредну Гасну годину се нуди Расположиви капацитет за сва четири квартала Гасне године. На другој аукцији Непрекидних кварталних капацитета се нуди Расположиви капацитет за преостала три квартала Гасне године. На трећој аукцији Непрекидних кварталних капацитета се нуди Расположиви капацитет за трећи и четврти квартал Гасне године. На четвртој аукцији Непрекидних кварталних капацитета се нуди Расположиви капацитет за четврти квартал Гасне године;

#### Непрекидни месечни капацитет за следећи Гасни месец на месечним аукцијама, при чему се Расположиви капацитет који се нуди на свакој аукцији обрачунава као Технички капацитет Тачке интерконекције умањен за Укупни уговорени капацитет и повећан за Предати капацитет на тој Тачки интерконекције, при чему се Укупни уговорени капацитет, и Предати капацитет односе на следећи Гасни месец;

#### Непрекидни дневни капацитет на Дан унапред основи на дневним аукцијама, при чему се Расположиви капацитет који се нуди на свакој аукцији обрачунава као Технички капацитет Тачке интерконекције умањен за Укупни уговорени капацитет и повећан за Предати капацитет, неноминовани капацитет који се не може реноминовати у складу са тачком 12.7.5 ових правила на тој Тачки интерконекције, при чему се Укупни уговорени капацитет, Предати капацитет и неноминовани капацитет односе на релевантни Гасни дан; и

#### Непрекидни унутар-дневни капацитет на аукцијама за Унутар-дневне капацитете, при чему се Расположиви капацитет који се нуди на свакој аукцији обрачунава као Технички капацитет Тачке интерконекције умањен за Укупни уговорени капацитет и повећан за Предати капацитет, и неноминовани капацитет који се не може реноминовати у складу са тачком 12.7.5 ових правила на тој Тачки интерконекције, при чему се Укупни уговорени капацитет, Предати капацитет и неноминовани капацитет односе на релевантни час(ове) унутар Гасног дана.

### Транспортер нуди на уговарање Непрекидни годишњи капацитет на свакој Тачки интерконекције за следећу Гасну годину на годишњим аукцијама за Непрекидни годишњи капацитет, у случају да је Непрекидни годишњи капацитет настао као последица Предаје у складу са тачком 8.2 ових правила, односно као последица престанка Дугорочног УТПГ. Неопходно је да је разлика између Техничког капацитета Тачке интерконекције умањеног за све Уговорене капацитете и увећаног за Предати капацитет и капацитет који је настао као последица престанка Дугорочног УТПГ на тој Тачки интеконекције који се односе на период који укључује предметну Гасну годину и капацитета које Транспортер мора да остави за Краткорочне Стандардне капацитетне производе на тој Тачки интерконекције у складу са Коначним актом о изузећу позитиван број.

### Транспортер нуди на уговарање Прекидни дневни капацитет за одређену Тачку интерконекције и Гасни дан, у складу са тачком 6.4.1 ових правила, путем дневних аукција само ако је на тој Тачки интерконекције расподељен целокупни Технички капацитет за следећи Гасни дан и уколико је разлика између Техничког капацитета и укупних Потврђених количина за Физички ток на тој Тачки интерконекције за следећи Гасни дан позитиван број.

### Корисници могу уговорити: i) само Улазну тачку Кирево/Зајечар, ii) само Излазну тачку или iii) Улазну тачку Кирево/Зајечар и Излазну тачку.

### Изузетно од осталих одредаба овог члана, Транспортер у Споразуму са ОСО нуди Стандардне капацитетне производе на аукцијама за Виртуелну тачку интерконекције.

## Спајање Непрекидних капацитета у Физичком току

### Транспортер нуди стандарне неспојене и спојене Капацитетне производе Корисницима.

### Транспортер и Суседни ОТС на једној аукцији заједно нуде Непрекидни капацитет у Физичком току као Спојени капацитет, уколико је примењиво, (Стандардни капацитетни производ) који је у истој количини расположив на обе стране Тачке интерконекције. Спојени капацитети се нуде у складу са Календаром аукција на свакој Тачки интерконекције, након што Транспортер закључи уговор са Суседним ОТС о томе, и то у мери у којој је капацитет за транспорт расположив на обе стране те Тачке интерконекције. Уколико је количина одређеног Стандардног капацитетног производа за Непрекидни краткорочни капацитет коју Транспортер нуди на Тачки интерконекције различита од количине капацитета који нуди Суседни ОТС за исти стандардни капацитетни производ, мања од ове две количине капацитета се нуди као Спојени капацитет, док се преостали део капацитета нуди као неспојени капацитет на релевантној страни те Тачке интерконекције.

### Спојени капацитет на одређеној Тачки интерконекције се нуди путем аукције на Платформи за резервацију капацитета. Корисници уговарају капацитет у Физичком току на обе стране Тачке интерконекције као Спојени капацитет путем једног поступка резервације.

### Почетна цена било ког капацитета у Физичком току који се нуди као Спојени капацитет је збир Почетне цене и почетне цене за тај капацитетни производ за ту тачку интерконекције коју нуди Суседни ОТС („**Почетна** **цена за спојени капацитет**“).

### Корисник може да позове Транспортера да, заједно са Суседним ОТС, учествује у преговорима ради постизања споразума о спајању између тог Корисника и корисника са уговореним капацитетом са Суседним ОТС на једној Тачки интерконекције.

### Уколико Корисник и корисник са уговореним капацитетом са Суседним ОТС постигну споразум о спајању без учешћа Транспортера у преговорима, Корисник ће, без одлагања, обавестити Транспортера о постигнутом споразуму о спајању, у циљу спровођења преноса Уговореног капацитета тог Корисника, односно дела Уговореног капацитета, у циљу спајања капацитета.

### Транспортер и Корисник обавештавају АЕРС о капацитетима из постојећих Дугорочних УТПГ односно Краткорочних УТПГ који су договорили да користе као спојене капацитете.

### У случају да Суседни ОТС не нуди количину неспојеног капацитета који је Корисник уговорио са Транспортером на одговајућој Тачки интерконекције, Корисник има право да изврши конверзију капацитета тако што ће заменити свој неспојени капацитет уговорен са Транспортером за одговарајуће годишње, кварталне односно месечне Стандардне капацитетне производе за спојени непрекидни капацитет на тој Тачки интерконекције.

### Конверзија из тачке 7.2.8 ових правила се заснива на моделу конверзије који је утврђен од стране ENTSO-G. Транспортер не наплаћује трошак конверзије Корисницима, осим евентуалне аукцијске премије која се постигне у складу са овим правилима и правилима Платформе за резервацију капацитета на одговарајућој аукцији.

## Нуђење Комерцијално повратног капацитета

### Транспортер за Улазну тачку Хоргош/Кишкундорожма 1200, Улазну тачку Србија и Излазну тачку Кирево/Зајечар нуди на уговарање следеће Стандардне капацитетне производе као Комерцијално повратни капацитет, према следећем редоследу:

#### Комерцијално повратни годишњи капацитет за сваку Гасну годину, на годишњим аукцијама;

#### Комерцијално повратни квартални капацитет за сваки Гасни квартал, у истој Гасној години на кварталним аукцијама;

#### Комерцијално повратни месечни капацитет за следећи Гасни месец на месечним аукцијама; и

#### Комерцијално повратни дневни капацитет за следећи Гасни дан на дневним аукцијама.

### Транспортер нуди на уговарање Комерцијално повратни годишњи капацитет за наредну Гасну годину на годишњим аукцијама у износу једнаком Укупно уговореном капацитету за наредну Гасну годину у тој Тачки интерконекције у Физичком току.

### Транспортер нуди на уговарање Комерцијално повратне кварталне капацитете за квартале у Гасној години на кварталним аукцијама у износу једнаком Укупно уговореном капацитету за тај Гасни квартал у тој Тачки интерконекције у Физичком току умањено за уговорене Комерцијално повратне годишње капацитете за тај Гасни квартал. На првој аукцији Комерцијално повратних кварталних капацитета за наредну Гасну годину се нуди Расположиви капацитет за сва четири квартала Гасне године. На другој аукцији Комерцијално повратних кварталних капацитета се нуди Расположиви капацитет за преостала три квартала Гасне године. На трећој аукцији Комерцијално повратних кварталних капацитета се нуди Расположиви капацитет за трећи и четврти квартал Гасне године. На четвртој аукцији Комерцијално повратних кварталних капацитета се нуди Расположиви капацитет за четврти квартал Гасне године.

### Транспортер нуди на уговарање Комерцијално повратне месечне капацитете за месеце у Гасној години на месечним аукцијама у износу једнаком Укупно уговореном капацитету за тај Гасни месец у тој Тачки интерконекције у Физичком току умањено за збир уговорених Комерцијално повратних годишњих капацитета и Комерцијално повратних кварталних капацитета за тај Гасни месец.

### Транспортер нуди на уговарање Комерцијално повратне дневне капацитете за дане у Гасној години на дневним аукцијама у износу једнаком Укупно уговореном капацитету за тај Гасни дан у тој Тачки интерконекције у Физичком току умањено за збир уговорених Комерцијално повратних годишњих капацитета, Комерцијално повратних кварталних капацитета и Комерцијално повратних месечних капацитета за тај Гасни дан.

### Комерцијално повратни капацитет мора да се уговори као комбинација Расположивих капацитета на свакој Улазној тачки и Излазној тачки. Могуће комбинације повратног тока су представљене у доњој табели:

|  |
| --- |
| **ПОТПУНИ ПОВРАТНИ ТОК** |
| Улазна тачка Хоргош/Кишкундорожма 1200 ===> Излазна тачка Кирево/Зајечар |
| Улазна тачка Србија ===> Излазна тачка Кирево/Зајечар |
| **ПОЛУПОВРАТНИ ТОК** |
| Улазна тачка Хоргош/Кишкундорожма 1200 ===> Излазна тачка Србија  |
| Улазна тачка Србија ===> Излазна тачка Хоргош/Кишкундорожма 1200 |

### Почетне цене на аукцији за Улазну тачку Хоргош/Кишкундорожма 1200, Улазну тачку Србија и Излазну тачку Кирево/Зајечар одређује Транспортер у складу са тачком 14. став 1. Коначног акта о изузећу. Почетне цене на аукцији за Излазну тачку Хоргош/Кишкундорожма 1200 и за Излазну тачку Србија, услед чињенице да је у овом случају свака Излазна тачка у Физичком току, одређује Транспортер у складу са тачком 12. став 3. Коначног акта о изузећу.

## Објављивање аукција

### Транспортер објављује аукције за одређени Стандардни капацитетни производ за одређену Тачку интерконекције на Платформи за резервацију капацитета. Објава садржи најмање следеће информације: (и) Расположиви капацитет који се нуди као релевантни Стандардни капацитетни производ на релевантној Тачки интерконекције, (ии) Почетну цену, и (иии) велики ценовни корак и мали ценовни корак за годишње, кварталне и месечне аукције.

### Аукције за Непрекидне капацитете се објављују и спроводе у складу са следећим календаром:

#### Непрекидни годишњи капацитети се нуде на аукцији која се одржава првог понедељка јула месеца, а рок за достављање аукцијских понуда је између 09:00 ЦЕТ и 18:00 ЦЕТ;

#### Непрекидни квартални капацитети се нуде на четири (4) аукције, при чему се прва одржава првог понедељка у августу, друга се одржава првог понедељка у новембру, трећа се одржава првог понедељка у фебруару, а четврта првог понедељка у мају. Рок за достављање аукцијских понуда је између 09:00 ЦЕТ и 18:00 ЦЕТ;

#### Непрекидни месечни капацитети се нуде на аукцијама које се одржавају сваког трећег понедељка у месецу за наредни Гасни месец. Рок за достављање аукцијских понуда је између 09:00 ЦЕТ и 18:00 ЦЕТ;

#### Непрекидни дневни капацитети се нуде на аукцијама које се одржавају сваког дана, за следећи Гасни дан. Рок за достављање аукцијских понуда је између 16:30 ЦЕТ и 17:00 ЦЕТ;

#### Непрекидни унутар-дневни капацитети се нуде на аукцијама које се одржавају сваког часа почев од следећег часа након објаве резултата последње аукције за Непрекидне дневне капацитете за следећи Гасни дан, односно за Прекидне дневне капацитете ако се нуде. Рок за достављање аукцијских понуда за прву аукцију је од следећег часа након објаве резултата последње аукције за Непрекидне дневне капацитете, односно Прекидне дневне капацитете ако се нуде, до 02:30 ЦЕТ претходног Гасног дана. На првој аукцији се нуде Непрекидни унутар-дневни капацитети за свих двадесет четири (24) часа Гасног дана. Након прве аукције, на аукцијама се нуде Непрекидни унутар-дневни капацитети за периоде краће од двадесет четири (24) часа у току Гасног дана. На почетку сваког часа отвара се нова аукција за Непрекидне унутар-дневне капацитете за период који почиње четири (4) часа од отварања аукције, а завршава се на крају Гасног дана. Рок за достављање аукцијских понуда је 30 минута. Рок за достављање аукцијских понуда за последњу аукцију на којој се нуде капацитети за последњи час у оквиру Гасног дана је између 01:00 ЦЕТ и 01:30 ЦЕТ Гасног дана.

### Аукције за Комерцијално повратне капацитете се објављују и спроводе у складу са следећим календаром:

#### Комерцијално повратни годишњи капацитети се нуде на аукцији која се одржава трећег понедељка у јулу. Рок за достављање аукцијских понуда је између 09:00 ЦЕТ и 18:00 ЦЕТ;

#### Комерцијално повратни квартални капацитети се нуде на четири (4) аукције за квартале у Гасној години, при чему се прва одржава првог понедељка у септембру, друга се одржава првог понедељка у децембру, трећа се одржава првог понедељка у марту, а четврта првог понедељка у јуну. Рок за достављање аукцијских понуда је између 09:00 ЦЕТ и 18:00 ЦЕТ;

#### Комерцијално повратни месечни капацитети се нуде на аукцијама које се одржавају сваког четвртог уторка у месецу за наредни Гасни месец. Рок за достављање аукцијских понуда је између 09:00 ЦЕТ и 18:00 ЦЕТ.

#### Комерцијално повратни дневни капацитети се нуде на аукцијама које се одржавају сваког дана, за наредни Гасни дан. Рок за достављање аукцијских понуда је између 17:30 ЦЕТ и 18:00 ЦЕТ.

### Прекидни дневни капацитети се нуде на аукцијама које се одржавају сваког дана, за наредни Гасни дан, ако су испуњени услови из тачке 7.1.3 ових правила. Рок за достављање аукцијских понуда је између 17:30 ЦЕТ и 18:00 ЦЕТ.

### Прекидни унутар-дневни капацитет се нуди на Гастранс електронској информационој платформи кроз процедуру Прекомерних номинација из тачке 12.8 ових правила сваког часа у току Гасног дана, након што су објављени резултати аукција за Непрекидни унутар-дневни капацитет и ако су испуњени услови из тачке 12.8 ових правила.

### Календар аукција из ове тачке 7.4 се може кориговати у случају да је дошло до измене у календару аукција европског удружења транспортера природног гаса за одређену Гасну годину, а објављује се на Платформи за резервацију капацитета чиме се сматра да су Корисници обавештени о предстојећим аукцијама.

### Објављивање аукција за Стандардне капацитетне производе на Платформи за резервацију капацитета има уговорни ефекат како је утврђено у тачкама 7.6.6 – 7.6.8 ових правила у случају да се на аукције примењује алгоритам аукција са сукцесивно растућим ценама, а има ефекат који је утврђен у тачки 7.6.14 ових правила у случају да се на аукције примењује алгоритам аукције са јединственом ценом.

## Право Корисника да учествују на аукцијама

### Корисник може да учествује на аукцији уколико је доставио Транспортеру Инструмент обезбеђења плаћања утврђен тачком 5. ових правила и ако његов Расположиви износ за учествовање на аукцијама, израчунат на начин прописан тачком 5.3.1 ових правила и објављен од стране Транспортера преко Платформе за резервацију капацитета, му омогућава да уговори најмање један (1) kWh/h Стандардног капацитетног производа који се нуди на аукцији.

### Корисник који испуњава критеријуме за Изузеће по основу рејтинга може да учествује на аукцији без достављања Инструмента обезбеђења плаћања.

### Корисник који престане да испуњава критеријуме за Изузеће по основу рејтинга нема право да учествује на аукцијама док не достави Инструмент обезбеђења плаћања у складу са тачком 5. ових правила.

### Транспортер прати да ли је неки од наведених догађаја из тачака 7.5.1 и 7.5.3 ових правила наступио у односу на било којег Корисника и уколико утврди да јесте, најкасније на почетку Гасног дана када се одржава аукција у складу са Календаром аукција, обавештава Платформу за резервацију капацитета и тог Корисника да Корисник нема право да учествује на предметној аукцији све док тај догађај буде трајао. Када Транспортер утврди да Корисник нема право да учествује на било којој аукцији услед наступања било ког догађаја наведеног у тачкама 7.5.1 и 7.5.3 ових правила, дужност тог Корисника је да достави Транспортеру одговарајуће доказе којима потврђује да је тај догађај престао, како би Транспортер могао да на основу тих доказа оцени да ли Корисник има право да учествује на аукцијама у складу са овим правилима, о чему се Корисник обавештава најкасније у року од пет (5) дана од дана доставе ових доказа.

### Уколико Кориснику престане Краткорочни УТПГ у складу са одредбама Краткорочног УТПГ, Транспортер обавештава Платформу за резервацију капацитета да је том Кориснику трајно престало право да учествује на аукцијама.

### Уколико Транспортер утврди да Корисник нема право да учествује на аукцијама у складу са овом тачком 7.5, Корисник има право да изјави жалбу АЕРС у складу са Законом о енергетици најкасније у року од осам (8) дана од дана пријема обавештења којим је Транспротер у електронској форми обавестио Корисника да одбија Захтев за приступ тој аукцији.

## Спровођење аукција од стране Платформе за резервацију капацитета

### Платформа за резервацију капацитета спроводи аукцију тако што дозвољава учешће свим Корисницима које је Транспортер верификовао као лица која имају право да учествују на тој аукцији у складу са тачком 7.5. ових правила.

### Уколико Корисник који има право да учествује на аукцији жели да уговори Расположиви капацитет, то мора да учини путем Платформе за резервацију капацитета преко које доставља понуду Транспортеру. Одговорност је сваког Корисника који има право да учествује на аукцији да се придржава уговорених општих услова за приступ Платформи за резервацију капацитета.

### Само понуде Корисника који има право да учествује на аукцији а које по вредности нису веће од Расположивог износа за учествовање на аукцијама, могу бити прихваћене од стране Платформе за резервацију капацитета, која делује у име и за рачун Транспортера.

### Платформа за резервацију капацитета, у име и за рачун Транспортера спроводи аукције у електронској форми, тако што спроводи први круг лицитације, прима понуде од Корисника које је верификовао Транспортер, утврђује да ли постоји потреба да се спроведе следећи круг лицитације и објављује цену која се примењује на тај круг, утврђује кад се завршава аукција и објављује резултате аукције, све у складу са овим правилима и правилима Платформе за резервацију капацитета.

### *Алгоритам аукција са сукцесивно растућим ценама*

### На аукције за Непрекидни годишњи капацитет, Непрекидни краткорочни капацитет и Комерцијални повратни капацитет (осим Непрекидног дневног капацитета, Непрекидног унутар-дневног капацитета, Комерцијално повратног дневног капацитета и Прекидног дневног капацитета) се примењује алгоритам аукција са сукцесивно растућим ценама, омогућавајући Корисницима да лицитирају количине према растућим ценама које се објављују у узастопним круговима лицитације, почевши од Почетне цене. Аукција са сукцесивно растућим ценама се спроводи у складу са тачкама 7.6.5-7.6.12 ових правила и чланом 17. уредбе која уређује мрежна правила која се односе на прорачун и расподелу капацитета за транспорт природног гаса.

### Када се објави аукција на коју се примењује алгоритам аукција са сукцесивно растућим ценама, објављивање такве аукције од стране Транспортера има значај позива да се учини понуда у складу са чланом 35. Закона о облигационим односима који упућује Транспортер свим Корисницима који имају право да учествују на аукцији ради уговарања капацитета највише до Расположивог капацитета по Почетној цени. Транспортер се таквим позивом обавезује да прихвати све поднете понуде под условом да се аукција у складу са овим правилима заврши у првом кругу лицитације.

### Уколико су Корисници у кругу лицитације лицитирали за капацитет који је већи од Расположивог капацитета за ту аукцију, Транспортер преко Платформе за резервацију капацитета упућује Корисницима предлог да се понуде измене у смислу члана 41. Закона о облигационим односима, тако што Платформа за резервацију капацитета започиње нови круг лицитације у погледу Расположивог капацитета по цени која је једнака цени из претходног круга лицитације увећаној за велики ценовни корак. Такав предлог упућује се свим Корисницима који имају право да учествују на аукцији, ради уговарања капацитета највише до Расположивог капацитета по новој цени. Предлог обавезује Транспортера да прихвати све измењене понуде које буду поднете под условом да се аукција у складу са овим правилима заврши у том кругу лицитације. Транспортер преко Платформе за резервацију капацитета упућује предлог за доставу измењених понуда у складу са овом тачком докле год је капацитет који су лицитирали Корисници у круговима лицитације већи од Расположивог капацитета за ту аукцију.

### Када капацитет који су лицитирали Корисници буде први пут мањи од Расположивог капацитета за ту аукцију, Транспортер преко Платформе за резервацију капацитета упућује предлог за доставу измењених понуда за Расположиви капацитет по цени која је једнака цени из круга лицитације који претходи кругу у коме по први пут није лицитиран целокупан Расположиви капацитет, увећаној за мали ценовни корак. Предлог да се учини измењена понуда упућује се свим Корисницима који имају право да учествују на аукцијама за уговарање капацитета највише до Расположивог капацитета по новој цени. Предлог обавезује Транспортера да прихвати све измењене понуде које буду поднете под условом да се аукција у складу са овим правилима заврши у том кругу лицитације. Платформа за резервацију капацитета започиње нови круг лицитације повећавајући цену за мали ценовни корак, докле год је капацитет који Корисници лицитирају у лицитационим круговима већи од Расположивог капацитета за ту аукцију, осим у случају предвиђеним тачком 7.6.10.4 ових правила.

### Количине у понудама Корисника у било ком кругу лицитације у којем се примењује мали ценовни корак морају бити једнаке или мање од количина из понуда сваког од Корисника у кругу лицитације који је претходио кругу лицитације у коме је лицитирани капацитет био први пут мањи од Расположивог капацитета. Количине у понудама Корисника у кругу лицитације у којем се примењује мали ценовни корак такође морају бити једнаке или мање од количина из понуда сваког од Корисника у претходном кругу лицитације у којем је примењен мали ценовни корак. Количине у понудама Корисника у било ком кругу лицитације у којем се примењује мали ценовни корак морају бити једнаке или веће од количина из понуда сваког од Корисника у кругу лицитације у коме је лицитирани капацитет био први пут мањи од Расположивог капацитета.

### Без обзира на горе наведено, аукција се завршава:

#### уколико је капацитет који су лицитирали Корисници на крају првог круга лицитације мањи или једнак Расположивом капацитету за ту аукцију; или

#### уколико је капацитет који су лицитирали Корисници на крају круга лицитације у којој је примењен мали ценовни корак мањи или једнак Расположивом капацитету за ту аукцију; или

#### уколико је капацитет који су лицитирали Корисници на крају било ког круга лицитације једнак Расположивом капацитету за ту аукцију; или

#### уколико је капацитет који су лицитирали Корисници већи од капацитета који је понуђен у кругу лицитације по цени која је једнака оној која је довела да се по први пут целокупан Расположиви капацитет не резервише, умањеној за један мали ценовни корак.

### По завршетку аукције, објављена цена за последњи круг лицитације у којој је завршена аукција се сматра постигнутом Аукцијском ценом, односно, у случају из тачке 7.6.10.4 ових правила Аукцијска цена је она цена која је довела да се целокупан Расположиви капацитет по први пут не резервише, а успешне понуде су оне које су поднете током оригиналног круга лицитације у којој се први пут десило да се целокупан Расположиви капацитет не резервише.

### Иста правила утврђена у тачкама 7.6.6-7.6.11 ових правила се примењују у случају Спојених капацитета и односе се на део Почетне цене за спојени капацитет, односно на део Аукцијске цене за Спојени капацитет који се плаћа Транспортеру.

### *Алгоритам аукције са јединственом ценом*

### На аукције за Непрекидни дневни капацитет, Непрекидни унутар-дневни капацитет, Комерцијални повратни дневни капацитет и Прекидни дневни капацитет се примењује алгоритам аукције са јединственом ценом, где постоји само један круг лицитирања у којој Корисници лицитирају и са ценом и са количином капацитета. Аукција са јединственом ценом се спроводи у складу са тачкама 7.6.13-7.6.22 ових правила и чланом 18. уредбе која уређуе мрежна правила која се односе на прорачун и расподелу капацитета за транспорт природног гаса.

### Када се на аукцију примењује алгоритам аукције са јединственом ценом, објављивање аукције од стране Транспортера има ефекат позива да се учини понуда у складу са чланом 35. Закона о облигационим односима, који позив Транспортер преко Платформе за резервацију капацитета упућује свим Корисницима који имају право да учествују на аукцијама за уговарање било ког капацитета највише до Расположивог капацитета по цени која не може бити мања од Почетне цене.

### Корисник у понуди обавезно наводи захтевану количину Стандардног капацитетног производа који Корисник жели да уговори, минимално захтевану количину Стандардног капацитетног производа коју је Корисник спреман да уговори у случају да му се у складу са овим правилима не уговори количина из понуде, као и цену по којој је спреман да уговори Стандардни капацитетни производ, а која не може бити мања од Почетне цене.

### Платформа за резервацију капацитета у име и за рачун Транспортера рангира све примљене понуде према критеријуму највеће понуђене цене, тако да понуда са највећом ценом буде на првом месту.

### Све понуде чија тражена количина збирно не прелази Расположиви капацитет се сматрају прихваћеним од стране Транспортера.

### Понуда у којој захтевана количина Стандардног капацитетног производа, збирно са понудама из тачке 7.6.17 ових правила, прелази Расположиви капацитет сматра се прихваћеном од стране Транспортера под условом да је минимална количина из тачке 7.6.15 ових правила мања или једнака разлици између Расположивог капацитета и укупне количине из понуда из тачке 7.6.17 ових правила.

### Уколико постоје две или више понуда са истом понуђеном ценом, а збир количина из тих понуда заједно са збиром количина из понуда из тачке 7.6.17 ових правила прелази Расположиви капацитет, разлика између Расположивог капацитета и укупне количине из понуда из тачке 7.6.17 ових правила се пропорционално расподељују на овакве понуде и све такве понуде код којих је минимална количина из тачке 7.6.15 ових правила мања или једнака пропорционално расподељеним количинама се сматрају прихваћеним од стране Транспортера.

### У случајевима из тачака 7.6.18 и 7.6.19 ових правила, сматра се да је Транспортер одбио понуде Корисника чије су минимално захтеване количине биле веће од разлике, односно њеног пропорционалног дела и нижерангирана понуда се прихвата уколико су испуњени услови из тачке 7.6.18 односно 7.6.19 ових правила.

### Аукцијска цена на аукцијама са алгоритмом јединствене цене је најнижа цена из понуда која су прихваћене.

### Иста правила утврђена у тачкама 7.6.14-7.6.21 ових правила се примењују у случају Спојених капацитета и односе се на део Почетне цене за Спојени капацитет односно на део Аукцијске цене за Спојени капацитет коју наплаћује Транспортер.

## Објављивање резултата аукција

### Корисници се понаособ обавештавају о Расположивом капацитету који су уговорили на релевантној аукцији слањем Обавештења о уговарању капацитетног производа које садржи следеће податке: Уговорени капацитет, Стандардни капацитетни производ, Датум почетка транспорта, Датум завршетка транспорта, Тачку интерконекције као Уговорену улазну тачку односно Уговорену излазну тачку и Аукцијску цену. Транспортер на својој интернет страни објављује збирне податке о резултатима аукција.

### Резултати аукција за Непрекидни краткорочни капацитет и Комерцијално повратни капацитет (осим Непрекидног дневног капацитета, Непрекидног унутар-дневног капацитета, Комерцијално повратног дневног капацитета и Прекидног дневног капацитета) се објављују следећег радног дана након завршетка аукције.

### Резултати аукција за Непрекидни дневни капацитет, Непрекидни унутар-дневни капацитет, Комерцијални повратни дневни капацитет и Прекидни дневникапацитет се објављују не касније од тридесет (30) минута након завршетка аукције.

### Дан у коме је Кориснику извршена достава Обавештења о уговарању капацитетног производа путем Платформе за резервацију капацитета је дан у коме се захтевани обим и врста Стандардног капацитетог производа за потребе транспорта на захтеваној Улазној тачки или Излазној тачки сматра уговореним („**Уговорени капацитет**“).

### Даном доставе Обавештења о уговарању капацитетног производа Кориснику путем Платформе за резервацију капацитета, настаје обавеза Транспортера да омогући Кориснику коришћење Услуге транспорта гаса у Уговореном капацитету почев од Гасног дана који је у Обавештењу о уговарању капацитетног производа одређен за почетак транспорта гаса, од ког Гасног дана Корисник има право да на Уговореној улазној тачки предаје гас на транспорт, односно да на Уговореној излазној тачки(ама) преузима Гас у Уговореном капацитету.

### Даном доставе обавештења из тачке 7.7.1 ових правила путем Платформе за резервацију капацитета оно постаје саставни део Краткорочног УТПГ као његов анекс, без потребе да га Транспортер и Корисник потпишу, с тим да се оно примењује најкасније од Гасног дана у коме Корисник има право да предаје Гас на транспорт.

# Поступци Управљања загушењима

### У сврху управљања уговорним загушењем Транспортер нуди на уговарање Прекидни капацитет у складу са тачком 7.1.3 ових правила, омогућава секундарну трговину капацитетима у складу са тачком 10 ових правила, примењује непрекидни дан унапред „користи или изгуби“ механизам у складу са тачком 12.7 ових правила када АЕРС донесе акт о томе у складу са чланом 17. уредбе која уређује мрежна правила за поступке за управљање загушењима и објављивању података и техничких информацијау за приступ систему за транспорт природног гаса, примењује дугорочни „користи или изгуби“ механизам у складу са тачком 8.5 ових правила када АЕРС донесе акт о томе у складу са чланом 25. уредбе која уређује мрежна правила за поступке за управљање загушењима и објављивању података и техничких информација за приступ систему за транспорт природног гаса, као и Предају у складу са тачком 8.2 ових правила.

## Предаја Уговореног капацитета - Опште одредбе

### Корисник има право да тражи да Преда Транспортеру део или целокупан Уговорени капацитет који не намерава да користи како би га Транспортер нудио на аукцијама у складу са тачком 7. ових правила и уговорио са другим Корисником за случај уговорног загушења.

### Корисник има право да захтева Предају свог Уговореног Непрекидног капацитета у трајању који омогућава Транспортеру да тако Предати капaцитет понуди на аукцији као Непрекидни годишњи капацитет, Непрекидни квартални капацитет или Непрекидни месечни капацитет. Корисник има право да захтева Предају свог Уговореног Комерцијално повратног капацитета у трајању који омогућава Транспортеру да тако Предати капацитет понуди на аукцији као Комерцијално повратни годишњи, Комерцијално повратни квартални капацитет и Комерцијално повратни месечни капацитет.

### Корисник може да захтева Предају Непрекидног капацитета који одговара Непрекидном годишњем капацитету само за следећу Гасну годину која се нуди на аукцији.

## Поступак Предаје Уговореног капацитета

### Корисник који жели да Преда Уговорени капацитет шаље Транспортеру Захтев за предају путем Платформе за резервацију капацитета. Захтев за предају мора бити послат Транспортеру најкасније до 10:00 ЦЕТ на дан који пада четири (4) Радна дана пре дана који је одређен у Каледару аукција за дан објављивања Расположивог капацитета за релевантну аукцију на којој се Предати капацитет нуди. Корисник мора да попуни образац Захтева за предају који је доступан на Платформи за резервацију капацитета, и који садржи нарочито:

#### Тачку интерконекције на којој се Уговорени капацитет Предаје;

#### количину и Стандардни капацитетни производ Уговореног капацитета који се Предаје;

#### трајање капацитета који Предаје (које одговара једном од Стандардних капацитетних производа како је одређено горе у тачки 8.2.2); и

#### да ли је Предати капацитет Спојени капацитет или не.

### Уколико Захтев за предају, попуњен на Платформи за резервацију капацитета, садржи све захтеване податке и Стандардни капацитетни производ одговара захтевима из тачке 8.2.2 ових правила Транспортер обавештава Корисника да прихвата Захтев за предају најкасније до 10:00 ЦЕТ дана који пада два (2) Радна дана пре дана објављивања Расположивог капацитета за релевантну аукцију на којој се Предати капацитет нуди.

### Корисник не може да одустане или измени прихваћени Захтев за предају без сагласности Транспортера.

### Након што Транспортер пошаље обавештење Кориснику да прихвата Захтев за предају, Предати капацитет се урачунава у Расположиви капацитет који Транспортер нуди на релевантним аукцијама, у складу са тачком 7. ових правила.

### На свакој аукцији на којој се нуди Предати капацитет, Транспортер:

#### прво уговара део Расположивог капацитета у који није укључен Предати капацитет;

#### након тога уговара део Расположивог капацитета који чини Предати капацитет.

### Уколико је више од једног Корисника понудило Предати капацитет, Предати капацитети се нуде на релевантној аукцији према редоследу по ком је Транспортер примио Захтеве за предају које се односе на те Предате капацитете.

### Одмах након затварања аукције на којој је Предати капацитет био понуђен Транспортер путем е-маила обавештава сваког Корисника са Предатим капацитетом на тој аукцији о:

#### количини његових Предатих капацитета коју је Транспортер уговорио на тој аукцији са другим Корисником („Поново уговорени капацитет“) и количини његових Предатих капацитета које Транспортер није уговорио на тој аукцији; и

#### износу који мора да плати Транспортеру (уколико буде примењиво) обрачунатом у складу са тачком 8.4 ових правила.

### Ако на аукцији Предати капацитет не буде уговорен, Захтев за предају престаје да важи. Уколико Предати капацитет не буде поново уговорен у потпуности на аукцији, а Корисник жели да Уговорени капацитет буде поново понуђен на следећој аукцији, Корисник је дужан да пошаље Транспортеру нови Захтев за предају пре следеће аукције.

### Корисник задржава сва права и обавезе из Краткорочног УТПГ и/или Дугорочног УТПГ у укупно Уговореном капацитету који обухвата и Предати капацитет (осим права да тргује Уговореним капацитетом у складу са тачком 10. ових правила када захтева Предају), све докле тако Предати капацитет не буде уговорен од стране Транспортера и новог Корисника, у целини или делу. Након уговарања Предатог капацитета на аукцији, Краткорочни УТПГ и/или Дугорочни УТПГ Корисника чији је Предати капацитет уговорен на аукцији сматра се измењеним на дан на који Платформа потврди Транспротеру уговарање Предатог капацитета, ког дана престају сва права и обавезе Корисника у количини и трајању Поново уговореног капацитета (уз обавезу, уколико је примењиво, да плати износ обрачунат у складу са тачком 8.4 ових правила).

## Аукцијска премија

### Уколико је Корисник капацитет који је Предао уговорио са Аукцијском премијом, а Аукцијска премија за Поново уговорени капацитет је мања од Аукцијске премије првобитно уговореног Предатог капацитета, Корисник чији је Предати капацитет поново уговорен је дужан да Транспортеру плати износ једнак укупно непокривеној Аукцијској премији која се обрачунава коришћењем следеће формуле:

* 1. **AP = [Pstara − Pnova] x RC x P**
	2. Где је:

***AP*** је укупан износ који Корисник плаћа Транспортеру за непокривену Аукцијску премију за одређени Предати капацитет за период за који је Транспортер поново уговорио Предати капацитет, у еврима,

* 1. ***Pstara*** је Аукцијска премија која се примењује на капацитет пре Предаје, у евро/kWh/h,
	2. ***Pnova*** је Аукцијска премија која се примењује на Поново уговорени капацитет евро/kWh/h,
	3. ***RC*** је количина Поново уговореног капацитета, у kWh/h, и
	4. ***P*** је број часова трајања поново уговореног Предатог капацитета.

### Корисник нема обавезу према Транспортеру из ове тачке 8.4 у погледу Поново уговореног капацитета уколико је Корисник капацитет који је Предао уговорио са Аукцијском премијом, а Аукцијска премија за Поново уговорени капацитет је већа или једнака од Аукцијске премије првобитно уговореног Предатог капацитета, као и у случају да је Корисник капацитет који је Предао уговорио по Почетној цени.

## Дугорочни „користи или изгуби“ механизам

### Транспортер редовно доставља АЕРС-у све податке неопходне за праћење обима у којем се користе уговорени капацитети на Тачкама интерконекције по основу уговора закључених на дуже од годину дана, односно на узастопне квартале током периода од најмање две године, а у циљу утврђивања постојања Учестало неискоришћеног капацитета и потребе за применом дугорочног „користи или изгуби“ механизма.

### Транспортер податке из тачке 8.5.1 ових правила доставља АЕРС-у до 01. маја за период од 1. октобра до 31. марта, и до 01. новембра за период од 1. априла до 30. септембра.

### у периоду из тачке 8.5.2. ових правила постојала потражња на тржишту за Непрекидним капацитетима, АЕРС може на основу достављених података да донесе акт којим обавезује Транспортера да у Расположиви капацитет укључи целокупан или део Учестало неискоришћеног капацитета Корисника ради примене дугорочног „користи или изгуби“ механизма у временском периоду који одреди АЕРС.

### У случају да АЕРС донесе одлуку из тачке 8.5.3, Транспротер примењује дугорочни „користи или изгуби“ механизам у складу са уредбом која уређује мрежна правила за поступке управљања загушењима, актом АЕРС из тачке 8.5.3, овим правилима и закљученим уговорима о транспорту, ако је Корисник:

#### у периоду од 1. априла до 30. септембра, односно од 1. октобра до 31. марта користио у току Гасног дана просечно мање од 80% капацитетакоје је уговорио са трајањем дужим од године дана, за шта не постоји одговарајуће оправдање; или

#### учестало номиновао близу 100% свог уговореног капацитета па реноминовао наниже, са циљем заобилажења правила из тачке 12.7.5 ових правила.

### Дугорочни „користи или изгуби“ механизам из тачке 8.5. ових правила, примењује се ако су поред услова из тачака 8.5.4.1 и 8.5.4.2 ових правила кумулативно испуњени и следећи услови:

#### Корисник на секундарном тржишту односно путем поступка Предаје није продао или понудио најмање 20% износа капацитета које је уговорио са трајањем дужим од године дана, односно није понудио неискоришћен капацитет под разумним условима. Под разумним условима се сматра цена која није већа од Почетне цене на аукцијама за одговарајуће годишње или кварталне капацитетне производе;и

#### постоји потражња за Непрекидним капацитетом од стране других Корисника, у смислу да у тој Тачки интерконекције потражња превазилази понуду по резервној цени за оба квартална производа или за најмање три непрекидна месечна периода у периодима од 1. априла до 30. септембра, односно од 1. октобра до 31. марта је сав Расположиви непрекидни капацитет у тачки интерконеције уговорен уз Аукцијску премију.

### Без обзира на одредбе горњих тачака 8.5.1-8.5.5, Дугорочни „користи или изгуби“ механизам се не примењује на Уговорене капацитете који су расподељени у складу са Коначним решењем о изузећу.

### Када Транспортер укључи Учестало неискоришћени капацитет Корисника у Расположиви капацитет који ће понудити на аукцијама, Kорисник задржава своја права и обавезе у вези овог капацитета све док Транспортер не уговори тај капацитет у складу са овим правилима, и у мери у којој Транспортер није уговорио тај капацитет.

### Расподелом капацитета по основу примене дугорочног „користи или изгуби“ механизма Корисник губи целокупан или део његовог Уговореног капацитета који одговара количини расподељеног капацитета, током одређеног периода односно за цео преостали период на који је уговорио тај капацитет.

### Транспортер о почетку примене дугорочног „користи или изгуби“ механизма обавештава Корисника најмање 30 дана пре укључивања Учестало неискоришћеног капацитета Корисника у Расположиви капацитет.

### Применом дугорочног „користи или изгуби“ механизма, сматра се да су Корисник и Транспортер уговорили умањење Уговореног капацитета на дан када Транспортер обавести Корисника о обиму Учестало неискоришеног капацитета који је расподељен на аукцији за одређени период.

# МАРКЕТ ТЕСТ процедура

### У складу са тачком 14. став 2. Коначног акта о изузећу и уредбом која уређује мрежна правила која се односе на прорачун и расподелу капацитета за транспорт природног гаса, Транспортер је у обавези да спроводи Маркет тест најмање сваке непарне године. Сврха спровођења Маркет теста јесте испитивање интересовања тржишта природног гаса за повећањем капацитета на Улазној и свим Излазним тачкама Гасовода. Маркет тест се организује у сарадњи са Суседним ОТС-ом. Уколико се у току Маркет теста утврди постојање заинтересованости тржишта за повећањем капацитета, резултати Маркета теста буду позитивни код Транспортера и код Суседног ОТС-а, а буду испуњени и остали услови из ове тачке 9. Транспортер је дужан да приступи изградњи Додатних капацитета. Транспортер објављује извештај о испитивању тржишне потражње на својој интернет страници на српском и енглеском језику.

### Транспортер приликом спровођења Маркет теста примењује тачку 9. ових правила и уредбу која уређује мрежна правила која се односе на прорачун и расподелу капацитета за транспорт природног гаса у делу који уређује поступак за Додатне капацитете.

## Оцена интересовања тржишта

### Транспортер непосредно након почетка аукција за годишње Стандардне капацитетне производе, како је одређено у тачки 7.4.2.1 ових правила, упућује позив свим учесницима на тржишту природног гас да доставе индикаторе необавезујуће потражње за Додатним капацитетима (у даљем тексту: „**Маркет тест позив**“). Транспортер и Суседни ОТС упућују Маркет тест позив преко Платформе за резервацију капацитета, а Транспортер га објављује и на својој интернет страници.

### Сви Корисници и Лица која желе да доставе Транспортеру индикаторе необавезујуће потражње то морају да учине употребом обрасца који Транспортер објављује на својој интернет страни истовремено са објављивањем Маркет тест позива.

### Рок за подношење индикатора необавезујуће потражње је осам (8) недеља од дана упућивања Маркет тест позива.

### Транспортер може да, током Маркет теста, размотри и индикаторе необавезујуће потражње који су поднети након истека рока из тачке 9.2.3 ових правила или да их укључи у следећи Маркет тест.

### Транспортер, по претходном одобрењу АЕРС-а, има право да од Корисника наплати накнаду за нестандардну услугу у вези са директним трошковима повезаним са испитивањем индикатора необавезујуће потражње. Износ накнаде Транспортер објављује на својој интернет страници. Транспортер враћа Кориснику износ накнаде ако је економски тест позитиван за најмање један ниво понуде који укључује Додатни капацитет на одговарајућој Тачки интерконекције.

### Транспортер је дужан да упућује Маркет тест позив и ако не нуди годишње Стандардне капацитетне производе на аукцијама у одређеној непарној години.

### Уколико Корисници искажу заинтересованост за Додатни капацитет у року од осам (8) недеља од почетка годишње аукције за Стандардне капацитетне производе у парној години, Транспортер, у сарадњи са Суседним ОТС-ом, могу да се договоре да спроведу Маркет тест и у парној години ако се:

#### поступак може завршити пре почетка следећег циклуса испитивања тржишне потражње; и

#### поштује Календар аукција.

## Извештај о процени интересовања тржишта и фаза пројектовања

### Сви Корисници и заинтересована Лица у оквиру индикатора необавезујуће потражње достављају следеће информације:

#### два односно више суседних улазно-излазних система међу којима се исказује потражња за Додатним капацитетима - на једној или обе стране Тачке интерконекције - и захтевани смер транспорта Гаса;

#### Гасну годину (године) на коју се односи захтев за Додатним капацитетом;

#### количину капацитета захтевану између одговарајућих улазно-излазних система;

#### информације о индикаторима необавезујуће потражње које су поднете односно које ће бити поднете Суседним операторима у случају када су ти индикатори међусобно повезани као што је потражња за капацитетима на више повезаних Тачака интерконекције.

### Транспортер одговара на индикаторе необавезујуће потражње у року од шеснаест (16) недеља након почетка годишње аукције за годишње Стандардне капацитетне производе односно у року од осам (8) недеља од пријема индикатора потражње у складу са тачком 9.2.4 ових правила. Одговор садржи минимум следеће информације о томе:

#### да ли Транспортер може да размотри исказану потражњу у текућем поступку;

#### ако је реч о индикаторима необавезујуће потражње из тачке 9.2.3 ових правила, да ли су ти индикатори необавезујуће потражње довољни за разматрање покретања поступка за Додатни капацитет у складу са тачком 9.2.7 ових правила;

#### у ком се извештају о испитивању тржишне потражње исказана потражња процењује ако се исказана потражња не може размотрити на основу тачака 9.3.2.1 и 9.3.2.2 ових правила, при чему се разлози морају образложити.

### Корисници и заинтересована лица наводе да ли њихова потражња зависи од било ког услова у вези са информацијама из тачке 9.3.1 ових правила.

### Након истека рока из тачке 9.2.3 ових правила, Транспортер и Суседни ОТС у року од осам (8) недеља објављују извештај о испитивању тржишне потражње за Додатним капацитетима на својим интернет страницама у коме утврђују да ли постоји довољна заинтересованост тржишта за Додатним капацитетима на основу достављених индикатора необавезујућих потражњи (при чему се могу узети у озбир и захтеви достављени након истека рока) и сходно томе одређују да ли започињу фазу пројектовања или обустављају поступак.

### У извештају о испитивању тржишне потражње узимају се у обзир следећи критеријуми:

#### да ли десетогодишњи план развоја Гасовода, ако је примењиво, утврђује недостатак капацитета због којег нека регија неће бити у потпуности снабдевена у разумном сценарију највеће потражње и да ли би се нуђењем Додатног капацитета на тој Тачки интерконекције могао уклонити недостатак капацитета, односно да ли је у десетогодишњем плану развоја Гасовода утврђен конкретан и трајни захтев за физичким транспортом;

#### да ли, из разлога што су сви капацитети уговорени, ниједан Стандардни годишњи капацитетни производ који повезује два суседна улазно-излазна система није расположив на годишњој аукцији за Стандардне капацитетне производе за годину у којој би се Додатни капацитет могао понудити први пут и за три следеће године;

#### да ли су Корисници поднели индикаторе необавезујуће потражње којима су тражили Додатни капацитет за непрекидан низ година, а сва друга економски ефикасна средства за максимизацију расположивости постојећег капацитета су исцрпљена.

### Извештај о испитивању тржишне потражње мора да садржи нарочито следеће информације:

#### закључак о томе да се покреће пројекат Додатног капацитета;

#### збирне индикаторе необавезујуће потражње примљене најкасније осам недеља од почетка годишње аукције за Стандардни капацитетни производ у години објављивања одговарајућег извештаја о испитивању тржишне потражње;

#### збирне индикаторе необавезујуће потражње који су поднети након рока из тачке 9.2.3 ових правила током претходног поступка за Додатни капацитет, ако ти индикатори потражње нису били узети у обзир у претходном испитивању тржишне потражње;

#### збирне индикаторе необавезујуће потражње који су поднети у складу са тачком 9.2.4 ових правила уколико су их оператори транспортног система узели у обзир у текућем испитивању тржишне потражње;

#### процену очекиване количине, смера и дужине трајања потражње за Додатним капацитетима на свим Тачкама интерконекције са сваким улазно-излазним системом или интерконекторима;

#### закључак да ли ће бити припремљене техничке студије за пројекте Додатног капацитета, уз навођење Тачака интерконекције и очекиваних нивоа потражње на које се односе;

#### индикативне рокове за пројекат Додатног капацитета, техничке студије и консултације из тачке 9.3.10 ових правила;

#### закључак о томе које накнаде Транспортер намерава да наплати, у складу са тачком 9.2.5 ових правила;

#### врсте и, ако су доступни, збир индикатора условне потражње у складу са тачком 9.3.3 ових правила;

#### начин на који Транспортер и Суседни ОТС намеравају да примене члан 11. став 3. уредбе која уређује мрежна правила која се односе на прорачун и расподелу капацитета за транспорт природног гаса у погледу ограничења броја година које се нуде на годишњој аукцији за Стандарндни годишњи капацитетни производ током поступка Додатних капацитета.

### Транспортер и АЕРС објављују и редовно ажурирају податке о лицима за контакт у вези са покренутим пројектима Додатног капацитета приликом објављивања извештаја о испитивању тржишне потражње у периоду трајања пројекта.

### Уколико постоји довољна заинтересованост тржишта за Додатним капацитетима са обе стране те Тачке интерконекције, Транспортер у координацији са Суседним ОТС-ом, дан након објављивања извештаја из тачке 9.3.4 ових правила, започиње са израдом пројекта Додатних капацитета којим се нуди усаглашени износ Додатних капацитета са обе стране те Тачке интерконекције.

### Транспортер и Суседни ОТС активни на тој Тачки интерконекције спроводе техничке студије за пројекте Додатног капацитета у циљу израде пројекта Додатног капацитета и усклађивања нивоа понуде на основу техничке изводљивости и извештаја о испитивању тржишне потражње.

### Најкасније дванаест (12) недеља након започињања израде пројекта Додатних капацитета, Транспортер и Суседни ОТС у тој Тачки интерконекције спроводе јавне консултације о нацрту пројекта Додатних капацитета на српском и енглеском језику. Јавне консултације трају најмање један (1) а највише два (2) месеца.

### Консултације обухватају нарочито следеће елементе:

#### опис пројекта Додатног капацитета, укључујући процену трошкова;

#### нивое понуде за производе спојеног капацитета на Тачки интерконекције;

#### према потреби, алтернативни механизам расподеле, који Транспортер и Суседни ОТС предлажу на основу примљених индикатора условне потражње, уз образложење за његову примену;

#### оквирни рокови за пројекат Додатног капацитета;

#### општи услови које Корисници морају да прихвате у циљу учествовања и приступа капацитету у обавезујућој фази расподеле капацитета у оквиру поступка за Додатни капацитет, укључујући сва средства обезбеђења које су Корисници дужни да дају, као и уговорна решења за решавање могућих кашњења у обезбеђивању капацитета односно за догађаје који одлажу спровођење пројекта односно доводе до његове обуставе;

#### елементе ИНД (однос вредности одабраног индекса у време коришћења и његове вредности у време кад се производ понуди на аукцији) и РП (премија за ризик која одражава користи од извесности у погледу нивоа тарифа за транспорт, а која не сме бити мања од нула) утврђене прописом којим се уређују мрежна правила о хармонизованим тарифама за транспорт природног гаса којима се уређује обрачун цене која се плаћа на тачкама интерконекције ако се за пројекат Додатног капацитета примењује приступ фиксне цене која се плаћа;

#### Ниво фактора Ф за дати ниво понуде за који се користи економски тест. АЕРС одлуком утврђује ниво фактора Ф у складу са уредбом о мрежним правилима о прорачуну и расподели капацитета за транспорт природног гаса.;

#### било који Додатни индикатор потражње примљен у складу са тачком 9.2.4 ових правила;

#### да ли постоји вероватноћа да би Додатни капацитет могао да узрокује трајан и значајан пад коришћења друге неамортизоване гасне инфраструктуре у истом улазно-излазном систему или суседним системима или дуж исте транспортне руте за природни гас.

### Транспортер сарађује са АЕРС-ом и Суседним ОТС-ом који учествују у пројекту Додатног капацитета и регулаторним телима надлежним за Суседног ОТС-а, у циљу утврђивања усклађених нивоа понуде како би се Додатни капацитет нудио као производи спојеног капацитета.

### Предлог пројекта и утврђени усклађени нивои понуде узимају у обзир резултате консултација из тачке 9.3.10 ових правила.

### Након завршетка јавних консултација, Транспортер и Суседни ОТС израђују предлог пројекта Додатних капацитета на српском и енглеском језику који Транспортер подноси АЕРС-у на сагласност, а Суседни ОТС за ту Тачку интерконекције подноси предлог пројекта Додатних капацитета националном регулаторном телу у својој земљи.

### Предлог пројекта нарочито садржи следеће информације:

#### све нивое понуде, који одражавају распон очекиване потражње за Додатним капацитетом на одговарајућим Тачкама интерконекције;

#### опште услове које Корисници морају да прихвате у циљу учествовања и приступа капацитету у обавезујућој фази расподеле капацитета у оквиру поступка за Додатни капацитет, укључујући све Инструменте обезбеђења плаћања које су Корисници дужни да дају, као и уговорна решења за решавање могућих кашњења у обезбеђивању капацитета односно за догађаје који одлажу спровођење пројекта односно доводе до његове обуставе;

#### временски период за спровођење пројекта Додатног капацитета, укључујући све измене након консултација из тачке 9.3.10 ових правила и мере за спречавање кашњења и ублажавање утицаја кашњења;

#### параметре економског теста из тачке 9.4.2 ових правила;

#### да ли постоји потреба да се изузетно продужи временски период за уговарање капацитета за Додатни период применом алтернативног механизма расподеле у складу са уредбом која уређује мрежна правила која се односе на прорачун и расподелу капацитета за транспорт природног гаса;

#### према потреби, предложени алтернативни механизам расподеле уз образложење за његову примену у складу са уредбом која уређује мрежна правила која се односе на прорачун и расподелу капацитета за транспорт природног гаса;

#### елементе утврђене прописом којим се уређују мрежна правила о хармонизованим тарифама за транспорт природног гаса којима се уређује обрачун цене која се плаћа на тачкама интерконекције ако се за пројекат Додатног капацитета примењује фиксна цена која се плаћа.

### Уколико се утврди оправданости даљег поступка за реализацију Додатних капацитета, Транспортер на својој интернет страни објављује пројекат Додатних капацитета као и модел уговора о приступу систему и транспорту природног гаса за Додатне капацитете који је прихваћен од стране АЕРС, најкасније два (2) месеца пре објављивања аукција за годишње Стандардне капацитетне производе на којој се Додатни капацитети нуде за уговарање.

## Нуђење Додатних капацитета на аукцијама и економски тест

### По испуњавању свих корака предвиђених у тачкама 9.2 и 9.3 ових правила, Транспортер и Суседни ОТС на годишњим аукцијама нуди за уговарање Додатне капацитете као спојене капацитете, примењујући одредбе тачака 7.6.5-7.6.12 ових правила и члан 28. уредбе која уређује мрежна правила која се односе на прорачун и расподелу капацитета за транспорт природног гаса односно алтернативни механизам расподеле уколико је то предвиђено пројектом Додатних капацитета.

### Када се Транспортеру и Суседном ОТС-у који учествују у поступку за Додатни капацитет Корисници обавежу на уговарање капацитета, спроводи се економски тест у складу са овом тачком за сваки ниво понуде пројекта Додатног капацитета, при чему се тај тест састоји од следећих параметара:

#### садашња вредност преузетих обавеза Корисника за уговорени капацитет, која се обрачунава као дисконтовани збир следећих параметара:

##### збир одговарајућих процењених тарифа за Непрекидни годишњи капацитет обрачутаних у складу са Тарифном методологијом и могуће Аукцијске премије и могуће обавезујуће минималне премије помножено са количином уговореног Додатног капацитета;

##### збир могуће Аукцијске премије и могуће обавезујуће минималне премије помножен количином Расположивог капацитета који је уговорен заједно са Додатним капацитетом;

#### садашња вредност процењеног увећања потребног прихода који је утврђен у Тарифној методологији повезаног са Додатним капацитетом укљученим у одговарајући ниво понуде, који потврђује АЕРС у складу са Коначним актом о изузећу;

#### фактор ф.

### Резултат економског теста је:

#### позитиван ако је вредност параметра из тачке 9.4.2.1 алинеја 1) ових правила најмање једнака уделу параметра из тачке 9.4.2.1 алинеја 2) ових правила дефинисаног фактором ф;

#### негативан ако је вредност параметра из тачке 9.4.2.1 алинеја 1) ових правила мања од удела параметра из тачке 9.4.2.1 алинеја 2) ових правила дефинисаног фактором ф.

### Транспортер и Суседни ОТС који учествују у Маркет тесту покрећу пројекат Додатног капацитета ако је резултат економског теста позитиван на обе стране Тачке интерконекције за најмање један ниво понуде који укључује Додатни капацитет.

### Ако је резултат економског теста позитиван за више од једног нивоа понуде, Транспортер и Суседни ОТС који учествују у Маркет тесту за наставак пројекта Додатног капацитета до пуштања у погон употребљавају ниво понуде са највећом количином капацитета за коју је добијен позитиван резултат.

### Ако је резултат економског теста негативан за све нивое понуде, поступак за Додатни капацитет се завршава.

# Секундарна трговина капацитетима

### Секундарна трговина Уговореним капацитетом може да буде извршена као Уступање или Давање на коришћење.

### Секундарна трговина капацитетом који је уговорен Краткорочним УТПГ, односно Дугорочним УТПГ се одвија на Платформи за резервацију капацитета. Корисник који има Дугорочни УТПГ може да располаже Уговореним капацитетима на секундарном тржишту капацитета и на начин који је уговорио Дугорочним УТПГ.

### Корисник који намерава да учествује у секундарној трговини капацитетима дужан је да се придржава услова за приступ Платформи за резервацију капацитета који су одређени у општим условима пословања Платформе за резервацију капацитета.

## Давање на коришћење

### Корисник има право да, под условима иза тачке 10.2.2. ових правила, омогући другом Кориснику или трећем Лицу („**Подзакупац**“) коришћење дела или целокупно Уговореног капацитета у ком случају Корисник поступа као транспортни агент Подзакупца.

### Транспортер ће прихватити предлог за Давање на коришћење преко Платформе за резервацију капацитета у року од двадесет и четири (24) часа од пријема информације од Платформе за резервацију капацитета да је Корисник послао предлог Транспортеру да прихвати Давање на коришћење, под условом да:

#### Корисник остане и даље одговоран Транспортеру у истој мери као да се предметни Природни гас транспортује у његово име;

#### Корисник остане одговоран за пословање са Транспортером и Транспортер не ступи ни у какав однос са Подзакупцем(има) и Номинације које поднесе Подзакупац се не узимају у обзир;

#### Корисник, поступајући као транспортни агент, обезбеђује да Подзакупац има Право над Гасом у погледу целокупног Гаса који Корисник у име Подзакупца стави на располагање и/или преузима на релевантној Тачки интерконекције;

#### свако остваривање права између Корисника и Подзакупца у односу на део или сав Уговорени капацитет који је дат на коришћење ни на који начин не утиче на права и обавезе између Корисника и Транспортера.

### Транспортер нема већу одговорност него у случају када сав Природни гас транспортује само за Корисника и обавезе из ових правила испуњава само за Корисника, тако да је Корисник дужан да обештети Транспортера за све додатне трошкове који наступе као резултат Давања на коришћење.

### Минимални период Давања на коришћење је један (1) Гасни дан.

### Корисник може да тргује својим Уговореним капацитетом путем Давања на коришћење са другим Корисником и/или трећим Лицем.

### Корисници отказују Давање на коришћење у складу са правилима Платформе за резервацију капацитета.

## Уступање

### Корисник има право да Уступи („**Уступилац**“) свој Уговорени капацитет у потпуности или само један његов део сваком Кориснику („**Пријемник**“) уколико су испуњени услови из тачке 10.3.2 ових правила.

### Транспортер ће потврдити да прихвата Уступање преко Платформе за резервацију капацитета у року од двадесет и четири (24) часа од пријема предлога Уступиоца и Пријемника упућеног путем Платформе за резервацију капацитета Транспортеру, под условом да је достављени Инструмент обезбеђења плаћања од стране Пријемника у складу са тачком 5. ових правила укључујући и услов да износ Инструмента обезбеђења плаћања одговара вредности из тачке 5.1.5 ових правила за сав Уговорени капацитет укључујући и количину уступљеног капацитета, осим у случају да Пријемник испуњава критеријуме из Изузећа на основу рејтинга.

### Уступање које испуњава услове из тачке 10.3.2 ових правила сматра се уговореним и производи дејство између Транспортера, Пријемника и Уступиоца у тренутку када Транспортер потврди Пријемнику и Уступиоцу путем Платформе за резервацију капацитета да прихвата предлог за Уступање.

### Уступањем се Уговорени капацитет Уступиоца у целини или делимично и са њим повезана права и обавезе уступају Пријемнику, а Уступилац може да користи Услугу транспорта у обиму преосталог дела свог Уговореног капацитета, уколико постоји. Уколико је уступљен целокупни Уговорени капацитет Уступиоца уговорен на основу Дугорочног УТПГ, Дугорочни УТПГ тог Уступиоца престаје.

### Од момента из тачке 10.3.3 ових правила, сматра се да су Пријемник и Уступилац са Транспортером уговорили измене Краткоричних УТПГ, и/или Дугорочних УТПГ тако да се количина Уговореног капацитета Пријемника увећа за количину Уговореног капацитета који му је Уступљен, а да се количина Уговореног капацитета Уступиоца умањи за исту количину.

### Даном доставе обавештења о Уступању путем Платформе за резервацију капацитета, настаје обавеза на страни Транспортера да омогући Пријемнику коришћење Услуге транспорта гаса почев од Гасног дана који је у обавештењу о уступању одређен за почетак транспорта гаса у количини обрачнатој у складу са тачком 10.3.5 ових правила, од ког Гасног дана Пријемник има право да на Уговореној улазној тачки предаје Гас на транспорт, односно да на Уговореној излазној тачки преузима Гас са транспорта у Уговореном капацитету.

### Даном доставе обавештења из тачке 10.3.6 ових правила путем Платформе за резервацију капацитета оно постаје саставни део Краткорочног УТПГ, односно Дугорочног УТПГ, без потребе да га Транспортер и Пријемник потпишу, с тим да се оно примењује најкасније од Гасног дана који претходи Гасном дану у коме Пријемник има право да предаје Гас на транспорт.

### Минимални период Уступања је један (1) Гасни дан.

### Корисници могу да одустану од Уступања у складу са правилима Платформе за резервацију капацитета.

# Трговина природним гасом на Втр

## Опште одредбе

### Транспортер омогућава Трговину Природним гасом који се транспортује Гасоводом између Корисника путем Гастранс електронске информационе платформе од дана почетка комерцијалног рада Гасовода.

### У случају да Транспортер закључи уговор са платформом за трговину гасом и сви технички и ИТ захтеви за непрекидну комуникацију између Гастранс електронске информационе платформе и платформе за трговину гасом буду испуњени како би се омогућило да Транспортер прима Обавештења о трговини од платформе за трговину гасом, и да их третира као Номинације/Реноминације, Транспортер обавештава све Кориснике о датуму од када ће Трговина на платформи за трговину гасом бити могућа. Такво обавештење мора да буде послато најкасније четрдесет и пет (45) Радних дана пре тог датума, како би се Корисницима оставило довољно времена да закључе одговарајуће уговоре са платформом за трговину гасом и да се усагласе са ИТ захтевима платформе за трговину гасом.

### Од дана када Трговина на платформи за трговину гасом постане могућа, Трговина путем Гастранс електронске информационе платформе неће бити доступна. Транспортер може да привремено омогући Трговину путем Гастранс електронске информационе платформе, у случају да Трговина на платформи за трговину гасом буде недоступна из техничких разлога.

### Количине Природног гаса које су предмет Трговине у складу са овом тачком 11. се сматра да су испоручене/преузете на ВТР.

## Трговина на Гастранс електронској информационој платформи

### Корисници имају право да уговоре Трговину Природним гасом који се транспортује Гасоводом о чему обавештавају Транспортера слањем заједничког Обавештења о трговини, коришћењем стандардизованог обрасца Транспортера, које садржи нарочито следеће:

#### Кориснички код Корисника који продаје;

#### Кориснички код Корисника који купује;

#### Гасни дан на који се Природни гас који је предмет Трговине транспортује;

#### количина Природног гаса за Гасни дан (или део Гасног дана) у kWh, која је равномерно распоређена по часовима и изражена у kWh/h за сваки час Гасног дана (или дела Гасног дана).

### И Корисник који продаје и Корисник који купује попуњавају и потписују заједничко Обавештење о трговини на Гастранс електронској информационој платформи. Само потпуно попуњено Обавештење о трговини може да буде потписано од стране Корисника коришћењем електронског потписа.

### Након потписивања од стране једног Корисника, Гастранс електронска информациона платформа аутоматски обавештава другог Корисника да је заједничко Обавештење о трговини попуњено и потписано од стране првог Корисника и да може прегледати и потписати заједничко Обавештење о трговини коришћењем електронског потписа.

### Други Корисник може да измени податке ако се не слаже са подацима наведеним у заједничком Обавештењу о трговини, потпише измењено заједничко Обавештење о трговини након чега Гастранс електронска информациона платформа обавештава првог Корисника о измењеном заједничком Обавештењу о трговини који може да га потпише коришћењем свог електронског потписа или да поново измени податке.

### Заједничко Обавештење о трговини сматра се достављеним Транспортеру тек након што оба Корисника потпишу заједничко Обавештење о трговини.

### Заједничко Обавештење о трговини може да буде поднето најраније петнаест (15) Радних дана пре датума када се Природни гас који је предмет Трговине транспортује и најкасније до момента утврђеног за достављање Номинација утврђеног у тачки 12.6.1.1, односно за Реноминације утврђеног у тачки 12.7.2 ових правила.

### Заједничко Обавештење о трговини које је у складу са тачком 11.2 ових правила, Транспортер прихвата као Номинацију, односно Реноминацију релевантних Корисника, при чему се сматра да је ВТР излазна тачка за Корисника који продаје а улазна тачка за Корисника који купује.

### Количине из Обавештења о трговини се узимају у обзир за потребе тачака 13.2 и 13.3 ових правила и, уколико је неопходно, умањују у складу са овим тачкама.

## Трговина на платформи за трговину гасом

### Од датума о коме је Транспортер обавестио Кориснике у складу са тачком 11.1.2 ових правила, Корисници могу да Тргују Природним гасом који се транспортује кроз Гасовод за који се сматра да је испоручен/преузет на ВТР, на платформи за трговину гасом. Транспортер прихвата Обавештења о трговини која му достави платформа за трговину гасом у име Корисника као његове Номинације односно Реноминације, како би се омогућила Трговина на ВТР, у складу са условима одређеним овом тачком 11.3.

### Транспортер прихвата Обавештење о трговини као Номинацију или Реноминацију и подржаће Трговину на ВТР између Корисника ако:

#### платформа за трговину гасом закључи и придржава се свих обавеза из уговора које је закључила са Транспортером у циљу омогућавања Транспортеру да прима Обавештења о трговини од платформе за трговину гасом и да их третира као Номинације/Реноминације;

#### је Трговина обављена између два или више Корисника, при чему први Корисник који продаје је уговорио Стандардни капацитетни производ на Улазној тачки Кирево/Зајечар, а крајњи Корисник који купује је уговорио Стандардни капацитетни производ на релевантној Излазној тачки у Физичком току који им омогућује да остваре Трговину у Гасоводу (у смислу испоруке Природног гаса у Гасовод и преузимања Природног гаса из Гасовода) на ВТР;

#### је Транспортер примио Обавештење о трговини од платформе за трговину гасом до истека рока за подношење Номинација и Реноминација, како је одређено тачком 12. ових правила;

#### су Трговане количине у оквирима ограничења одређених тачком 12.7.5 ових правила, уколико се Обавештење о трговини третира као Реноминација.

### Сваки Корисник је дужан да се придржава услова за приступ и правила комуникације платформе за трговину гасом. Транспортер није одговоран у случају немогућности платформе за трговину гасом да обезбеди непрекидан приступ или да достави Транспортеру Обавештење о трговини до истека релевантних рокова.

# Номинације

## Општа процедура

### Корисник је одговоран за подношење Номинације у року и у складу са тачком 12. ових правила.

### Подношењем Номинација и, уколико је примењиво, Реноминација Транспортеру, Корисник обавештава Транспортера о количинама Природног гаса које намерава да транспортује коришћењем Уговореног капацитета, при чему Транспортер поступа према следећој процедури:

#### Корисник шаље обавештење Транспортеру са својим Номинацијама/Реноминацијама за Уговорену улазну тачку и/или Уговорену излазну тачку;

#### Транспортер проверава Номиноване количине Природног гаса које су одређене да буду испоручене Транспортеру од стране Корисника на Уговореној улазној тачки или предате Кориснику од стране Транспортера на Уговореној излазној тачки и упарује их са ОСО; и

#### Транспортер шаље Кориснику Обавештење о потврђеној количини у коме одређује Потврђене количине на Уговореној улазној тачки и/или Уговореној излазној тачки.

## Врсте Номинација Капацитета

### Номинација може да буде Двострана номинација или Једнострана номинација.

### Транспортер објављује на својој интернет страни листу Тачака интерконекције на којима се прихватају Једностране номинације („**Једнострана тачка интерконекције**“), заједно са идентитетом Активног ОТС и Пасивног ОТС на свакој Једностраној тачки интерконекције.

### У погледу сваке Једностране тачке интерконекције:

#### Транспортер и ОСО одређују који од њих је Активни ОТС, док је други Пасивни ОТС; и

#### корисник у Пару корисника који има уговорени капацитет код Активног ОТС постаје Активни корисник, док је други корисник у Пару корисника Пасивни корисник. У случају да се Пар корисника састоји од Корисника који је такође и корисник код ОСО, такав Корисник постаје Активни корисник на страни Активног ОТС и шаље Једностране номинације Активном ОТС.

### Пар корисника шаље Једнострану номинацију на Једностраној тачки интерконекције. Активни корисник шаље Обавештење о заједничкој номинацији Активном ОТС. Ако је Транспортер Активни ОТС, обавештава Пасивног ОТС о пријему Обавештења о заједничкој номинацији. Уколико је Транспортер Пасивни ОТС, потврђује са Корисником (који је Пасивни корисник) путем Гастранс електронске информационе платформе да се на релевантној Тачки интерконекције подноси Једнострана номинација. Потврда од стране Корисника има дејство овлашћивања Активног корисника да номинује у име Пасивног корисника за период одређен у Обавештењу о заједничкој номинацији (који период може бити неодређен).

### У периоду од пријема Обавештења о заједничкој номинацији од стране Пасивног ОТС до дана истека (уколико постоји) овлашћења наведеног у тачки 12.2.4 ових правила, Активни ОТС је одговоран за пријем номинација Пара корисника од Активног корисника на обе стране релевантне Једностране тачке интерконекције и Активни ОТС шаље номинације Пасивном ОТС. Уколико је Транспортер Пасивни ОТС, номинације које прими од Активног ОТС се сматрају Номинованим количином коју је послао релевантни Корисник.

## Правило једнаких номинација

### Корисник је одговоран да обезбеди да су његове Номинације једнаке на начин да:

#### Номиноване количине за Физички ток на Уговореној улазној тачки су једнаке збиру Тргованих количина на ВТР које је Корисник продао на ВТР, које количине су наведене у Обавештењу о трговини, и Номинованих количина на Уговореној излазној тачки(ама); или

#### је збир Номинованих количина за Физички ток на Уговореној улазној тачки и Тргованих количина на ВТР које је Корисник купио на ВТР, које количине су наведене у Обавештењу о трговини, једнак Номинованим количинама на Уговореној излазној тачки(ама).

### Номинације за Комерцијално повратни капацитет морају да буду поднете са једнаким Номинованим количинама на Уговореној улазној тачки и на Уговореној излазној тачки.

## Подношење Номинација

### Сваки Корисник је дужан да поднесе одвојене Номинације за Физички ток, као и за Комерцијални повратни ток, као Једностране или Двостране номинације, за сваку Уговорену улазну тачку и сваку Уговорену излазну тачку на којој има Уговорени капацитет, за сваки Гасни дан у складу са временским распоредом из тачке 12.6 ових правила. Корисник подноси Номинације коришћењем стандардизованог обрасца Транспортера који садржи нарочито следеће податке:

#### идентификацију Тачке интерконекције;

#### Кориснички код;

#### идентификацију друге стране (кориснички код који је издао Суседни ОТС другом кориснику у релевантном Пару корисника на другој страни Тачке интерконекције);

#### Гасни дан за који се односи Номинација;

#### количина Природног гаса за Гасни дан у kWh или изражена у kWh/h за сваки час Гасног дана;

#### смер транспорта Природног гаса; и

#### време почетка и краја транспорта Природног гаса.

### Докле год је Обавештење о заједничкој номинацији на снази, Корисник који је Пасивни корисник не подноси Номинације или Реноминације у погледу Уговореног капацитета на који се односи то Обавештење о заједничкој номинацији.

### Уколико Корисник поднесе Номинацију у оквиру Двостране номинације, одговорност Корисника и другог корисника у Пару корисника је да обезбеде да су номинације тог Пара корисника на обе стране Тачке интерконекције једнаке.

## ВТР Номинације

### Обавештење о трговини послато Транспортеру пре истека рока из тачке 12.6.1.1 ових правила се сматра ВТР Номинацијама Корисника који су наведени у том Обавештењу о трговини.

### Обавештење о трговини послато Транспортеру након истека рока из тачке 12.6.1.1 ових правила, а у складу са роком из тачке 12.7.2 ових правила се сматра ВТР Реноминацијама Корисника који су наведени у том Обавештењу о трговини и разматраће се само ако оба Корисника из Обавештења о трговини пошаљу Реноминацију у истом реноминационом циклусу.

### Обавештење о трговини из тачке 12.5.2 ових правила може да буде поднето и ако Обавештење о трговини из тачке 12.5.1 ових правила није поднето. Обавештење о трговини из тачке 12.5.2 ових правила може да буде поднето и ако један или оба Корисника из таквог Обавештења о трговини нису поднели Номинацију за Уговорене капацитете.

### Трговане количине сваког Корисника наведеног у Обавештењу о трговини не могу да буду веће од Уговореног капацитета тог Корисника и не могу да представљају кршење Ограничења у погледу Реноминације од стране Корисника.

## Временски распоред

### У процесу подношења Номинација примењује се следећи временски распоред:

#### Корисник подноси Номинације Транспортеру за одређени Гасни дан најраније петнаест (15) Радних дана пре Гасног дана на који се Номинација односи, а најкасније до 14:00 ЦЕТ претходног Гасног дана;

#### уколико је Корисник поднео Номинацију за одређени Гасни дан, Корисник може да, пре истека рока за подношење Номинација за тај Гасни дан, поднесе нову Номинацију Транспортеру, која замењује све претходне Номинације за тај Гасни дан; и

#### након истека рока за подношење Номинација за одређени Гасни дан, Транспортер спроводи Поступак упаривања како је одређено у тачки 13. ових правила користећи последње примљене Номинације које је Корисник послао пре истека рока за подношење Номинација, после чега Транспортер обавештава Корисника о његовим Потврђеним количинама за Гасни дан најкасније до 16:00 ЦЕТ претходног Гасног дана.

### Уколико Транспортер, до истека рока за подношење Номинација, не прими важећу поруку са Номинацијама за неку Тачку интерконекције за одређени Гасни дан, сматра се да су Номиноване количине на тој Тачки интерконекције за тај Гасни дан једнаке нули (0).

### Корисник има право да поднесе Реноминацију у складу са тачком 12.7 ових правила. Након провере испуњења услова из тачке 12.7 ових правила и спровођења поступка упаривања у складу са тачком 13. ових правила, Транспортер потврђује количине у року од два (2) часа од пријема Реноминације и започиње пружање Услуге транспорта гаса у року који не може бити краћи од два (2) часа од завршетка реноминационог циклуса.

### Када није могућ приступ Гастранс електронској информационој платформи из разлога наведених у тачки 4. ових правила, Корисник има право да користи средства комуникације из тачке 4.1.4 ових правила, али у том случају рок за подношење Номинација и/или Реноминација истиче петнаест (15) минута пре рокова из тачке 12.6.1.1 и 12.7.2 ових правила.

## Реноминације

### Реноминацију може да поднесе Корисник који има Уговорени капацитет.

### Корисник може да поднесе Реноминације након истека рока за обавештавање о Потврђеним количинама (у складу са тачком 12.6.1.3 ових правила), а најкасније три (3) сата пре завршетка Гасног дана. Транспортер спроводи циклус реноминација на сваких сат времена. Реноминације које су поднете у реноминационом циклусу не могу да се односе на час који пада пре истека два (2) сата након завршетка одговарајућег циклуса реноминације.

### Транспортер обавештава Корисника о његовим измењеним Потврђеним количинама услед Реноминације у року од два (2) сата од истека реноминационог циклуса.

### Одредбе из тачке 12.2 ових правила сходно се примењују и на Реноминације.

### У случају Реноминација примењују се следећа ограничења:

#### ако Корисник Номинује количине између 0-80% Уговореног капацитета, Реноминацијом којом се захтева повећање, Корисник може Реноминовати као Непрекидни капацитет до 90% његовог Уговореног капацитета, а 10% од Уговореног капацитета, Корисник може Реноминовати као Прекидни дневни капацитет;

#### ако Корисник Номинује количине од 80% или више Уговореног капацитета, Реноминацијом којом се захтева повећање, Корисник може Реноминовати као Непрекидни капацитет највише половину од неноминованог Уговореног капацитета. Другу половину неноминованог Уговореног капацитета, Корисник може Реноминовати као Прекидни дневни капацитет;

#### ако Корисник Номинује количине између 20-100% Уговореног капацитета, Реноминацијом којом се захтева смањење, Корисник мора Реноминовати као Непрекидни капацитет најмање 10% његовог Уговореног капацитета;

#### ако Корисник Номинује количине од 20% Уговореног капацитета или мање, Реноминацијом којом се захтева смањење, Корисник мора Реноминовати као Непрекидни капацитет најмање половину Номиноване количине.

### Ограничења у погледу Реноминација дефинисано у тачки 12.7.5 ових правила се не примењује на Уговорени капацитет као Непрекидни дневни капацитет, Непрекидне унутар-дневне капацитете и Прекидни дневни капацитет.

### Ограничења у погледу Реноминација дефинисана у тачки 12.7.5 ових правила се не примењује на Кориснике који су уговорили мање од 10% Техничког капацитета у претходној Гасној години у релеватној Тачки интерконекције.

## Прекомерна номинација

### Уколико је Непрекидни капацитет у потпуности уговорен на одређеној Тачки интерконекције за Гасни дан и Номинације су мање него Укупни уговорени капацитет у тој Тачки интерконекције, Корисник има право да у току Гасног дана поднесе Прекомерну номинацију за ту Тачку интерконекције која превазилази укупан износ његовог Уговореног капацитета. У поступку упаривања у складу са тачком 13. ових правила Транспортер утврђује Потврђене количине у односу на Прекомерну номинацију чиме се сматра да је уговорен Прекидни унутар-дневни капацитет у количини једнакој Потврђеним количинама, а Обавештење о потврђеној количини дато од стране Транспортера представља анекс Краткорочног УТПГ.

### Корисник може да на прекидној основи користи Прекидни унутар-дневни капацитет на Тачки интерконекције путем Прекомерних номинација, ако је добио потврду Транспортера, а најраније два (2) сата након завршетка реноминационог циклуса у којем је поднета Прекомерна номинација.

# упаривање и потврђивање

## Започињање Поступка упаривања

### Након истека рока за подношење Номинација и на крају сваког циклуса реноминације, Транспортер и сваки ОСО започињу Поступак упаривања за сваку Тачку интерконекције, у циљу утврђивања Потврђених количина сваког Корисника који је поднео Номинацију односно Реноминацију.

## Провера Номинованих количина за потребе упаривања

### Корисник је одговоран за подношење Номинација које не превазилазе Уговорени капацитет и Реноминација које су у складу са Ограничењима у погледу Реноминације. Као део Поступка упаривања, Транспортер прво утврђује да ли су Номиноване количине у оквиру ових износа, одбијајући преко Гастранс електронске информационе платформе Номинације које превазилазе Уговорени капацитет и Реноминације које нису у складу са Ограничењима у погледу Реноминације, при чему се последња важећа Номинација или Реноминација узима у обзир. За ову сврху, Уговорени капацитети за све Стандардне капацитетне производе у Физичком току, као и у Комерцијалном повратном току се узимају збирно на свакој Тачки интерконекције.

### Уколико су услови за Прекомерне номинације из тачке 12.8 ових правила испуњени, дозвољено је подношење Прекомерних номинација. У том случају Транспортер прихвата количине Природног гаса у Прекомерној номинацији које су веће него Уговорени капацитет као Номиновану количину на релевантној Тачки интерконекције.

### Транспортер обезбеђује да су поднете Номинације или Реноминације једнаке на начин описан у тачки 12.3 ових правила. Уколико Номинације или Реноминације нису једнаке, Транспортер умањује Номиноване количине пре Поступка упаривања на једној или више Тачака интерконекције да би биле једнаке.

## Упаривање

### Током Поступка упаривања на Тачки интерконекције, Транспортер и ОСО утврђују да:

#### идентитет Корисника и другог корисника у сваком Пару корисника у Номинацији одговара идентитету корисника у Пару корисника о коме је обавештен ОСО; и

#### су Номиноване количине (које се могу умањити у складу са тачком 13.2.3 ових правила) сваког корисника у Пару корисника једнаке.

### Поступак упаривања се завршава Потврђеним количинама за сваког корисника у Пару корисника на свакој Тачки интерконекције ако:

#### је идентитет Пара корисника исти и номиноване количине су једнаке, постоји „усаглашеност“ и Потврђене количине су једнаке Номинованим количинама (које се могу умањити у складу са тачком 13.2.3 ових правила);

#### је идентитет Пара корисника исти, али номиноване количине нису једнаке, онда постоји „неусаглашеност“ и номиноване количине Пара корисника се умањују на мању номиновану вредност под условима из тачке 12.3. ових правила и тако умањене количине ће бити Потврђене количине; и

#### идентитет Пара корисника није исти, онда постоји „неусаглашеност“ и Потврђене количине су једнаке нули (0).

### Транспортер шаље Обавештење о потврђеној количини Кориснику који има Потврђене количине на Тачки интерконекције по завршетку Поступка упаривања на тој Тачки интерконекције. Уколико је Корисник послао Обавештење о трговини, Обавештење о потврђеној количини посебно наводи количину Природног гаса која се сматра Потврђеном количином на ВТР.

## Минимални проток

### Уколико би збир Потврђених количина на одређеној Тачки интерконекције довео до тога да проток по часу у Физичком току буде мањи од Минималног протока на тој Тачки интерконекције, Транспортер улаже разумне напоре да изврши координацију са ОСО, узимајући у обзир техничка ограничења Гасовода и релевантне Споразуме са ОСО, како би пружио Услугу транспорта гаса на тој Тачки интерконекције тако да проток буде на прекидној основи у току Гасног дана.

### Уколико било Гасовод било транспортни систем Суседног ОТС, или оба, нису у могућности да обезбеде исправно мерење и/или преузму или испоруче Природни гас на основу модификованог протока на прекидној основи, Транспортер прекида Комерцијални повратни капацитет на релевантној Тачки интерконекције. Уколико ово и даље није довољно да би се остварио Минимални проток, Транспортер обавештава Кориснике у тој Тачки интерконекције да не може да пружи Услугу транспорта гаса због тога што је проток мањи од Минималног протока и има право да умањи проток на релевантној Тачки интерконекције на нулу (0).

### Уколико Транспортер прекида Комерцијални повратни капацитет или мора да спусти проток на нулу (0), Транспортер мења Потврђене количине и обавештава Корисника о његовим измењеним Потврђеним количинама на тој Тачки интерконекције као и другим Тачкама интерконекције које је Транспортер дужан да умањи да би обезбедио да су Потврђене количине једнаке на начин описан у тачки 12.3 ових правила.

# Ограничење, ОБУСТАВА и прекид капацитета

## Опште одредбе

### Транспортер има право да ограничи и/или обустави пружање Услуге транспорта гаса у случају:

#### Редовног одржавања; и

#### Ограничења капацитета.

### Транспортер има право да прекине коришћење уговореног Прекидног капацитета и у случајевима који укључују, али се не ограничавају на квалитет Гаса, притисак, температуру, профил протока Гаса, Реноминације на више корисника који имају уговорен Непрекидни Капацитет, Одржавање, узводна или низводна ограничења и управљање капацитетом на основу процедура за управљањем загушењима („**Прекид**“).

### Када Транспортер Кориснику са закљученим Краткорочним УТПГ не стави Уговорени капацитет на располагање на Уговореној улазној тачки и/или Уговореној излазној тачки и не пружи Услуге транспорта, осим из разлога Редовног одржавања или одбијања Номинације Корисника у случају Гаса који не одговара прописаном квалитету у складу са тачком 17.2 ових правила, тада ће се, за сваки час када до таквог пропуста дође, износ Накнаде за транспорт који би Корисник платио за тај час умањити пропорционално за разлику између Уговореног капацитета и количине Гаса из обавештења о ограничењу капацитета, ако је Транспортер послао обавештење о ограничењу капацитета пре крајњег рока за слање Номинација, односно за разлику између количине Гаса из Номинације и количине Гаса из обавештења о ограничењу капацитета ако је Транспортер послао обавештење о ограничењу капацитета након крајњег рока за слање Номинација током часа неизвршавања транспортау односу на Уговорени капацитет.

### Корисници са закљученим Дугорочним УТПГ имају право на умањење Накнаде за транспорт у случају Ограничења капацитета у складу са одредбама Дугорочног УТПГ.

## Редослед ограничавања/прекидања пружања Услуге транспорта гаса

### У случајевима из тачке 14.1.1 ових правила Транспортер ограничава/обуставља пружање Услуге транспорта гаса на свакој релевантној Тачки интерконекције према следећем редоследу:

#### прво, Прекидни унутар-дневни капацитет, па затим Прекидни дневни капацитет, сразмерно, у мери која је неопходна да омогући Транспортеру пружање Непрекидног капацитета и Комерцијалног повратног капацитета;

#### друго, Непрекидни капацитет, само уколико је целокупан Прекидни капацитет ограничен, а у складу са тачком 14.2.2 ових правила у мери која је неопходна да омогући Транспортеру пружање Непрекидног капацитета и Комерцијалног повратног капацитета са дужим трајањем (уколико је примењиво);

#### треће, Комерцијални повратни капацитет, само уколико је ограничење капацитета проузроковало да је физички проток мањи од Минималног протока на релевантној Тачки интерконекције.

### Непрекидни капацитет из тачке 14.2.1.2 ових правила и Комерцијално повратни капацитет из тачке 14.2.1.3 ових правила се ограничавају/обустављају према следећем редоследу:

#### прво Непрекидни дневни капацитет и Комерцијално повратни дневни капацитет, на пропорционалној основи, у мери која је неопходна да омогући Транспортеру пружање Непрекидног капацитета и Комерцијалног повратног капацитета са дужим трајањем;

#### друго Непрекидни месечни капацитет и Комерцијално повратни месечни капацитет, на пропорционалној основи, у мери која је неопходна да омогући Транспортеру пружање Непрекидног капацитета и Комерцијалног повратног капацитета са дужим трајањем;

#### треће Непрекидни квартални капацитет и Комерцијално повратни квартални капацитет, на пропорционалној основи, у мери која је неопходна да омогући Транспортеру пружање Непрекидног капацитета и Комерцијалног повратног капацитета са дужим трајањем;

#### четврто Непрекидни годишњи капацитет и Комерцијално повратни годишњи капацитет, на пропорционалној основи, у мери која је неопходна да омогући пружање Услуга транспорта гаса.

### У случају Прекида прво се прекида Прекидни унутар-дневни капацитет, затим Прекидни дневни капацитет и на крају Комерцијално повратни капацитет по редоследу из тачке 14.2.2 ових правила.

### Без обзира на редослед утврђен у овој тачки 14.2, сваки Корисник има право, након пријема обавештења о ограничењу капацитета, да пошаље Номинације/Реноминације са Номинованим количинама које су мање од количине које Транспортер може да стави на располагање том Кориснику. У том случају, Транспортер расподељује између осталих Корисника, на пропорционалној основи, разлику између количине које Транспортер може да стави на располагање том Кориснику и Номинованих количина тог Корисника. Уколико тај Корисник има право на умањење Накнаде за транспорт, има право на целокупну разлику између Уговорених капацитета и количине Гаса из Номинације ако је Транспортер послао обавештење о ограничењу капацитета пре крајњег рока за слање Номинација, односно између количине Гаса из Номинације и количине Гаса из Реноминације ако је Транспортер послао обавештење о ограничењу капацитета након крајњег рока за слање Номинација.

## Процедура

### Транспортер је дужан да пошаље обавештење о ограничењу и/или обустављању Услуге транспорта гаса свим Корисницима, а обавештење о Прекиду свим Корисницима који су њиме погођени, кад постане свестан догађаја из тачке 14.1 ових правила, а у сваком случају мора да употреби Разумне напоре (узимајући у обзир релевантне околности) како би доставио обавештење најмање четрдесет пет (45) минута пре наступања ограничења и/или обуставе Услуге транспорта гаса односно Прекида.

### Обавештење из тачке 14.3.1 ових правила садржи податке о догађају због ког је ограничење и/или обустава Услуге транспорта гаса или Прекид неопходан, количину капацитета на релевантној Тачки интерконекције коју Транспортер може да стави на располагање погођеним Корисницима током трајања тог догађаја у случају ограничења капацитета и процену Транспортера о трајању ограничења и/или обуставе или Прекида.

### Уколико је Транспортер већ послао погођеним Корисницима Обавештење о потврђеној количини за Гасни дан на који се обавештења из ове тачке односе, Транспортер је дужан да пошаље погођеном Кориснику ново Обавештење о потврђеној количини са измењеним Потврђеним количинама на релевантној Тачки интерконекције.

# балансирање и расподела

## Опште одредбе

### Транспортер балансира Гасовод на принципима минималних трошкова, транспарентности и недискриминације на начин који је ефикасан и не намеће непотребне трошкове Корисницима, тако што:

#### је закључио Споразуме о радном режиму са свим Суседним ОТС-овима на основу којих се примењује оперативни балансни рачун и по којем су Расподељене количине Корисника једнаке Потврђеним количинама на Уговореној улазној тачки и Уговореној излазној тачки, односно Корисници немају дебаланс, осим у случајевима предвиђеним тим споразумом;

#### користи све техничке мере укључујући измену протока Природног гаса, захтева да Корисници поднесу Реноминације, користи лајнпак Гасовода;

#### и уколико је неопходно, набавља и продаје природни гас за потребе система.

### У случају када се за одређене Tачке интерконекције не примењује оперативни балансни рачун, о чему Tранспортер благовремено обавештава Kориснике, Kорисницима се обрачунава и наплаћује Накнаду за дебаланс на начин утврђен у поглављу 15.

### Корисник је дужан да обезбеди сваког Гасног дана да су количине Природног гаса које испоручује на Улазној тачки Кирево/Зајечар једнаке количинама природног гаса које преузима на Излазној тачки(ама), узимајући у обзир Гас за сопствену потрошњу у натури.

### Дебаланс Корисника је разлика између количине Природног гаса испоручене на Улазној тачки и количина Природног гаса преузетих на Излазној тачки(ама) за Гасни дан, узимајући у обзир Гас за сопствену потрошњу у натури.

### Дебаланс Корисника у Физичком току је позитиван кад је TDFTk из тачке 15.3.1 ових правила позитиван, а Дебаланс Корисника за Комерцијални повратни капацитет је позитиван кад је TDKPk из тачке 15.3.2 ових правила позитиван.

### Дебаланс Корисника у Физичком току је негативан кад је TDFTk из тачке 15.3.1 ових правила негативан, а Дебаланс Корисника за Комерцијални повратни капацитет је негативан кад је TDKPk из тачке 15.3.2 ових правила негативан.

### Транспортер примењује тачку 15.1.1.3 ових правила уколико процени да ће доћи до дебаланса који ће проузроковати промену притиска Гасовода која је већа од оперативно дозвољене. Приликом процене узеће се у обзир: i) Номинације/Реноминације, ii) оперативне информације које су добијене од ОСО и iii) процена Транспортера који поступа са Пажњом доброг стручњака.

### Транспортер, пре почетка Гасне године, за потребе балансирања система у складу са тачком 15.1.1.3 ових правила организује тендер ради набавке Pриродног гаса за потребе система за период од једне Гасне године, који не сме да садржи рестриктивне услове за учешће и у којем се наводе сврха, обим и упутства за понуђаче, и такав позив јавно објављује на својој интернет страници. Транспортер објављује резултате тендера на начин да заштити поверљивост комерцијално осетљивих информација, при чему сваког понуђача засебно обавештава о његовом резултату.

## Расподела Гаса по Корисницима

### Коришћењем Споразума о радном режиму, Транспортер обезбеђује да су Расподељене количине Корисника на релевантној Тачки интерконекције једнаке Потврђеним количинама Корисника, а да се разлика између Расподељених количина и Измерених количина на релевантној Тачки интерконекције расподељује на рачун за оперативно балансирање који имају Транспортер и Суседни ОТС.

### Када се не примењује оперативни балансни рачун између Транспортера и Суседног ОТС-а, Расподељене количине за сваког Корисника за сваки Гасни дан се обрачунавају на следећи начин:

#### Расподељење количине за Комерцијални повратни ток за Улазну тачку Хоргош/Кишкундорожма 1200, Улазну тачку Србија и Излазну тачку Кирево/Зајечар су једнаке Потвђеним количинама;

#### Расподељење количине за Физички ток за Улазну тачку Кирево/Зајечар, Излазну тачку Србија и Излазну тачку Хоргош/Кишкундорожма 1200 су једнаке Потврђеним количинама коригованим за производ процентуалног учешћа Потврђених количина Корисника у укупним Потврђеним количинама свих Корисника у тој Tачки интерконекције у Физичком току и разлике између Измерених количина и свих Потврђених количина у тој Тачки интерконекције, а што се израчунава по следећој формули:

### **RKk = *PKk* + (PKk / ΣPK) \* (ΣIK – ΣPKFP)**

### Где је:

* 1. ***RKk***Расподељене количине за Корисника *k* за Гасни дан *d* у Физичком току за Тачку интерконекције*,*
	2. ***PKk***Потврђене количине за Корисника *k* за Гасни дан *d* у Физичком току за Тачку интерконекције*,*
	3. **Σ*PK***Потврђене количине свих Корисника за Гасни дан *d* у Физичком току за Тачку интерконекције*,*
	4. **Σ*IK***Измерене количине за Гасни дан *d* за Тачку интерконекције*,*
	5. **Σ*PKFP***Потврђене количине свих Корисника и Транспортера у Физичком току и у Комерцијално повратном току за Гасни дан *d* за Тачку интерконекције*.*

#### Расподељене количине ће бити једнаке Потврђеним количинама у случају да ОСО у Излазној тачки Хоргош/Кишкундорожма 1200 не достави податке о измереним количинама до момента који је одређен у Споразуму са ОСО.

### Расподељене количине на ВТР су једнаке Потврђеним количинама на ВТР и/или Балансним номинацијама.

## Утврђивање Дебаланса Корисника

### За Физички ток:

1. Дебаланс за Физички ток за Гасни дан *d* и за Корисника *k* Транспортер обрачунава према следећој формули:
	1. **TDFTk=∑FTULk -∑FTIZk +∑VTRKk -∑VTRPk**
	2. Где је:
	3. ***TDFTk***Дебаланс у Физичком току за Гасни дан *d* и за Корисника *k,*
	4. ***FTULk***Расподељене количине на Улазној тачки Кирево/Зајечар у Физичком току за Гасни дан *d* и за Корисника *k,*
	5. ***FTIZk***Расподељене количине за сваку Уговорену излазну тачку у Физичком току за Гасни дан *d* и за Корисника *k,*
	6. ***VTRKk*** Расподељене количине које је Корисник *k* купио на ВТР ,
	7. ***VTRPk***Расподељене количине које је Корисник *k* продао на ВТР, односно предао Транспортеру као Гас за сопствену потрошњу у натури.

### За Потпуни повратни и Полуповратни ток

1. Дебаланс за Потпуни повратни ток за Гасни дан *d* и за Корисника *к* је једнак нули (0). За Полуповратни ток Транспортер обрачунава према следећој формули:
	1. **TDKPk = ∑KPULk - ∑KPIZk**
	2. Где је:
	3. ***TDKPk*** Дебаланс за Полуповратни ток за Гасни дан *d* и за Корисника *k,*
	4. ***KPULk*** Расподељене количине на свакој Уговореној улазној тачки за Полуповратни ток за Гасни дан *d* и за Корисника *k,*
	5. ***KPIZk*** Расподељене количине на свакој Уговореној излазној тачки за Полуповратни ток за Гасни дан *d* и за Корисника *k.*

### Дебаланс Корисника

1. Дебаланс за Гасни дан *d* за Корисника *k* је једнак збиру дебаланса из тачака 15.3.1 и 15.3.2 ових правила.

## Накнада за дебаланс Корисника

### Транспортер утврђује Накнаду за дебаланс Корисника сваког Гасног дана за који Корисник има Расподељене количине. Накнада за дебаланс Корисника за сваки Гасни дан у Гасном месецу се обрачунава у складу са Краткорочним УТПГ, односно Дугорочним УТПГ.

### У случају позитивног Дебаланса, Транспортер обавештава Корисника о износу Накнаде за дебаланс који Корисник треба да обрачуна Транспортеру, при чему се Накнада за дебаланс утврђује на следећи начин:

### **NDDPk = TDk \* CGP**

### Где је:

### ***NDDPk*** Накнада за позитивни дебаланс за Гасни дан *d* и за Корисника *k,*

### ***TDk*** апсолутна вредност Дебаланса за Гасни дан *d* и за Корисника *k* обрачуната у складу са тачком 15.3.3 ових правила,

### ***CGP*** је цена Природног гаса по којој Транспортер продаје природни гас за Гасни дан *d* на основу уговора за набавку и продају Гаса за потребе балансирања из тачке 15.1.8 ових правила.

### У случају негативног Дебаланса, Транспортер обрачунава Накнаде за дебаланс Кориснику при чему се Накнада за дебаланс утврђује на следећи начин:

### **NDDNk = TDk \* CGN**

### Где је:

### ***NDDNk*** Накнада за негативни дебаланс за Гасни дан *d* и за Корисника *k,*

### ***TDk*** апсолутна вредност Дебаланса за Гасни дан *d* и за Корисника *k* обрачуната у складу са тачком 15.3.3 ових правила,

### ***CGN*** је цена Природног гаса по којој Транспортер купује природни гас за Гасни дан *d* на основу уговора за набавку и продају гаса за потребе балансирања из тачке 15.1.8 ових правила.

### Транспортер објављује CGP и CGN за сваки Гасни дан d на својој интернет страници.

# одржавање и УПРАВЉАЊЕ У СЛУЧАЈУ ПОРЕМЕЋАЈА У СИСТЕМУ

## Програм одржавања

### Транспортер сваке године, за наредну календарску годину, доноси Програм одржавања. Приликом израде овог Програма одржавања Транспортер се консултује са Корисницима и ОСО о усклађивању термина Одржавања.

### Консултације почињу најкасније 01. септембра, сваке године, подношењем Корисницима и ОСО предлога Програма одржавања који је припремио Транспортер.

### До 30. септембра предметне године, Корисници предлажу Транспортеру период одржавања, при чему улажу разумне напоре да у свакој години предложе период одржавања тако да буде у периоду између 01. маја и 31. августа те Гасне године.

### До 31. октобра текуће године, Транспортер обавештава Кориснике (путем Гастранс електронске информационе платформе) о својој одлуци, узимајући у обзир и период одржавања предложен од стране Корисника и захтеве ОСО, при коначном утврђивању Програма одржавања за ту годину („**Програм одржавања**“).

### Програм одржавања садржи: писани опис врсте и обима послова које Транспортер предлаже да изведе као и трајање и време извођења за сваки од предвиђених периода одржавања, Тачке интерконекције на које одређени период одржавања утиче, очекивано умањење капацитета на Тачкама интерконекције током сваког Гасног дана предвиђеног Програмом одржавања као и остале информације које Транспортер сматра да су потребне. Транспортер обезбеђује да Програм одржавања буде реализован током Вансезоне.

### Уколико Транспортер измени свој Програм одржавања дужан је да о томе обавести Кориснике и ОСО у року не краћем од тридесет (30) дана од планираног почетка радова.

### Транспортер Програм одржавања објављује на својој интернет страници као и све евентуалне измене Програма одржавања.

### Транспортер је дужан да пет (5) Радних дана пре почетка радова на одржавању обавести Кориснике и ОСО о почетку радова.

### Транспортер је дужан да води евиденцију о трајању ограничења односно обуставе Услуге транспорта гаса за сваку Тачку интерконекције, односно евиденцију о нивоу умањења капацитета.

### Транспортер обезбеђује да Одржавање не прелази десет (10) дана сваке Гасне године.

### Транспортер чува и доставља надлежним органима на њихов захтев податке на дневном нивоу о трајању радова на Одржавању и трајању ограничења односно обуставе Услуге транспорта гаса који су се догодили. Информације ће бити доступне на њихов захтев и Корисницима који су погођени било којим ограничењем односно обуставом Услуге транспорта гаса.

## Управљање у случају поремећаја у раду Гасовода

### Поремећај у раду Гасовода је краткотрајни непланирани поремећај испоруке услед хаварија и других непредвиђених ситуација због којих је угрожена сигурност рада система, као и због Непредвиђених радова.

### Транспортер, предузима све могуће мере како би отклонио поремећај у раду Гасовода у што је могуће краћем року.

### У случају настанка поремећаја у раду Гасовода, Транспортер обавештава Кориснике о разлозима и трајању ограничења односно обуставе Услуге транспорта гаса без одлагања.

### Изузетно, Транспортер може:

#### без претходног обавештења ограничити односно обуставити Услугу транспорта гаса у случају дејства више силе, хаварије и у другим непредвиђеним случајевима о чему у најкраћем могућем року обавештава Кориснике; и

#### ограничити односно обуставити Услугу транспорта гаса појединачном Кориснику, у случају да Корисник не промени Номинацију у складу са захтевом Транспортера, када је угрожена безбедност рада Гасовода.

### Транспортер води евиденцију о свим ограничењима односно обуставама Услуге транспорта гаса насталих услед поремећаја у раду Гасовода и њиховом временском трајању.

### Транспортер у укупан број дана планиран за Одржавање урачунава ограничења односно обуставе Услуге транспорта гаса који су настали услед Непредвиђених радова.

### У случају наступања опште несташице Природног гаса или поремећаја у раду Гасовода, Транспортер поступа у складу са Законом о енергетици, прописом који уређује услове испоруке и снабдевања Природним гасом и уредбом која уређује мрежна правила о међусобној сарадњи оператора транспортних система и правилима за размену података за рад међусобно повезаних система за транспорт гаса.

### У случају ванредне ситуације може доћи до Физичког повратног тока.

## Умањење плаћања Накнаде за транспорт

* 1. Транспортер врши умањење Накнаде за транспорт из Краткорочног УТПГ и/или Дугорочног УТПГ у складу са одредбама о умањењу из тачке 14.1.3 односно тачке 14.1.4 ових правила, ако током периода одржавања радови на Редовном одржавању трају дуже од десет (10) дана годишње и доводе до ограничења или обуставе испоруке Гаса. До умањења Накнаде за транспорт неће доћи ако је ограничење или обустава настала услед дејства више силе или хаварије која је настала дејством трећих лица или уколико је поремећај у раду Гасовода настао због немара или пропуста Корисника.

# КВАЛИТЕТ гаса

## Квалитет гаса

### Захтеви у погледу квалитета Гаса који се транспортују Гасоводом одређени су у складу са Важећим прописима, а објављују се на интернет страни Транспортера. Транспортер улаже Разумне напоре да усклади захтеве квалитета Гаса са квалитетом Гаса узводног ОСО. Транспортер обавештава Корисника разумно унапред о свакој промени у спецификацијама Гаса услед промене Важећих прописа. Када настану краткорочне варијације у квалитету природног гаса на Тачки интерконекције, Транспротер о томе без одлагања обавештава овлашћена лица Корисника, као и оператора складишта природног гаса када настале промене могу негативно да утичу на његове оперативне процесе.

### Током Периода транспорта, Транспортер преузима Природни гас који је Корисник ставио на располагање на Уговореној улазној тачки који је у складу са прописаним квалитетом Гаса и Транспортер испоручује Кориснику на Уговореној излазној тачки Гас који је у складу са прописаним квалитетом гаса.

## Гас који не одговара прописаном квалитету

### Уколико Природни гас који Корисник доставља на Уговореној улазној тачки не испуњава прописане захтеве квалитета Природног гаса, Транспортер може да одбије да преузме Гас који одступа од прописаног квалитета, у потпуности или делимично. Транспортер ће настојати да преузме Гас који одступа од прописаног квалитета уколико преузимање таквог Гаса не угрожава сигурност и/или интегритет транспортног система. У таквом случају, Корисник је дужан да одмах прилагоди своје Номинације на предметној Уговореној улазној тачки у складу са упутством Транспортера и умањи предају Гаса на транспорт који не одговара прописаном квалитету на тој Уговореној улазној тачки. Транспортер задржава право да од Корисника наплати целокупан износ Накнаде за транспорт као и сву стварну штету коју трпи услед преузимања Гаса који не одговара прописаном квалитету ако Корисник није прилагодио Номинације по налогу Транспротера.

### Уколико Природни гас који Транспортер испоручи на Уговореној излазној тачки не испуњава прописани квалитет Гаса у складу са Важећим прописима, Корисник може да одбије да преузме Гас који не одговара прописаном квалитету у потпуности или делимично. Транспортер у сваком случају одмах умањује испоруку Гаса који не одговара прописаном квалитету на тој Уговореној излазној тачки. Корисник задржава право да од Транспортера наплати сву стварну штету коју трпи услед непреузимања Гаса који не одговара прописаном квалитету.

### У случају да је неопходно умањење количина из тачака 17.2.1 и 17.2.2 ових правила, Корисник мора да одмах пошаље Реноминацију да би се избегао Дебаланс.

### Транспортер и Корисник, што је пре могуће, обавештавају један другог уколико постану свесни да је Гас који не одговара прописаном квалитету испоручен на Уговореној улазној тачки или Уговореној излазној тачки, или се очекује да Гас који не одговара прописаном квалитету буде испоручен.

### Право на накнаду штете која настане у случају испоруке Гаса који не одговара прописаном квалитету и начин остваривања ово права уређује се у Дугорочном УТПГ и Краткорочном УТПГ.

# ГАС за сопствену потрошњу

## Избор

### Корисник има право да одабере да обезбеди Гас за сопствену потрошњу у натури за коришћење свог Уговореног капацитета, или да сноси део трошкова које је имао Транспортер за потребе набавке Гаса за сопствену потрошњу из тачке 18.1.5 ових правила, а који Транспортер набавља како би Корисницима омогућио коришћење услуге у Уговореном капацитету.

### Избор који начини Корисник важи за све Стандардне капацитетне производе које је уговорио у току Гасне године. У случају да се Корисник определи да Транспортеру обезбеди Гас за сопствену потрошњу у натури, Корисник је дужан да одговарајуће количине Природног гаса намењене Транспоортеру за Гас за сопствену потрошњу укључи и посебно искаже у Номинацији, односно Реноминацији.

### Пренос Права над Гасом у односу на Гас за сопствену потрошњу који се обезбеђује у натури је у ВТР, а у случају да је Корисник страно правно лице, пренос Права над Гасом за сопствену потрошњу у натури је на Улазној тачки Кирево/Зајечар.

### Транспортер набавља Гас за сопствену потрошњу у натури без накнаде, док Корисник који обезбеђује Транспортеру Гас за сопствену потрошњу у натури сноси све зависне трошкове набавке (који укључују и трошкове транспорта до ВТР) и све припадајуће порезе, таксе и дажбине, при чему испорука Гаса за сопствену потрошњу у натури не утиче на уговорени капацитет.

### Гас за сопствену потрошњу, који није набављен у натури, Транспортер набавља путем јавног тендера пре почетка Гасне године на принципима минималних трошкова и недискриминације. Транспортер организује тендер ради куповине Гаса за сопствену потрошњу за период од једне Гасне године и јавно објављује на својој интернет страници. Место испоруке Гаса за сопствену потрошњу Транспортеру је у ВТР.

## Одређивање потребних количина Гаса за сопствену потрошњу

### Потребне количине Гаса за сопствену потрошњу се за сваки Гасни дан *d* за сваког Корисника одређују у складу са следећом формулом:

### **GSP = X1 \* K1 + X2 \* K2 – KN**

### Где је:

### ***GSP*** количина Гаса за сопствену потрошњу коју је потребно номиновати за Гасни дан *d*, у kWh,

### ***X1*** проценат за сопствену потрошњу за рад компресора који уврђује Транспортер на Гастранс електронској информационој платформи, у %,

### ***K1*** количина Гаса који Корисник Номинује за транспорт на Излазној тачки Хоргош/Кишкундорожма 1200, у kWh за Гасни дан *d*,

### ***X2*** проценат за сопствену потрошњу за предгревање Гаса који уврђује Транспортер на Гастранс електронској информационој платформи, у %,

### ***K2*** количина Гаса који Корисник Номинује за транспорт на Излазној тачки Србија, у kWh за Гасни дан *d*,

### ***KN*** кумулативнаразлика, у kWh, између Потврђене количине Гаса за сопствену потрошњу и расподељене количине Гаса за сопствену потрошњу тог Корисника из тачке 18.3 ових правила, закључно са Гасним даном *d-2* у случају да је Корисник одабрао да доставља Гас за сопствену потрошњу у натури.

### У случају да је KN ˃ (X1 \* K1 + X2 \* K2) онда је GSP = 0

### KN може бити позитивна или негативна вредност и Транспортер о овој разлици обавештава Корисника сваког Гасног дана са циљем да буде узета у обзир приликом слања Номинације Корисника за следећи Гасни дан. Корисник је дужан да одржава KN што је могуће ближе вредности нула.

### У случају да је апсолутна вредност KN већа од збира расподељених количина Гаса за сопствену потрошњу тог Корисника из тачке 18.3 ових правила за последња три Гасна дана (d-4, d-3, d-2), Корисник је обавезан да достави Номинацију којом се смањује KN. У случају да Корисник то не учини, Транспортер ће доставити предлог измене Номинације, односно Реноминације. Уколико Корисник не поднесе такву измењену Номинацију односно Реноминацију, Транспортер ће одбити Номинацију.

### Транспортер ће обезбедити Кориснику оперативне податке неопходне за израчунавање потребних количина Гаса за сопствену потрошњу у натури (укључујући расподељене количине за сопствену потрошњу, Потврђене количине и KN).

### У циљу поједностављења обрачуна Гаса за сопствену потрошњу у натури, сматра се да су Потврђене количине на Улазној тачки једнаке расподељеним количинама на Излазној тачки. Накнада за стварну разлику KN обрачунава се у складу са тачком 18.4.2. ових правила.

## Расподела потрошених количина Гаса за сопствену потрошњу

### Транспортер расподељује потрошени Гас за сопствену потрошњу по Корисницима на часовном нивоу. Уколико ово није технички изводљиво, Транспортер врши расподелу потрошеног Гаса за сопствену потрошњу за Гасни дан.

### Гас за сопствену потрошњу чине потрошене количине Гаса на компресорској станици и потрошене количине Гаса за предгревање Гаса на Излазним тачкама Србија.

### Потрошен гас на компресорској станици се мери на часовном нивоу и расподељује се Корисницима који имају Физички ток кроз компресорску станицу. На основу измерених часовних количина се утврђују количине Гаса за сопствену потрошњу за сваки Гасни дан. Потрошена количина Гаса за сопствену потрошњу за компресорску станицу по Корисницима за сваки час се обрачунава на следећи начин:

**GSPKSKORISNIK = KS ∗ RKIKKORISNIK / RKIKSVI**

где је:

**GSPKSKORISNIK** расподељена потрошена количина Гаса за сопствену потрошњу на компресорској станици на Корисника *k*, у kWh

**KS** укупна потрошена количина Гаса за сопствену потрошњу на компресорској станици, у kWh

**RKIKKORISNIK** Расподељена количина Корисника *k* који има Физички ток за Излазну тачку Хоргош/Кишкундорожма 1200, у kWh

**RKIKSVI** укупна расподељена количина свих Корисника који имају Физички ток за Излазну тачку Хоргош/Кишкундорожма 1200, у kWh.

### Потрошен Гас за предгревање гаса на Излазним тачкама Србија, се мери на часовном нивоу и расподељује се Корисницима који имају Физички ток кроз Излазне тачке Србија. На основу измерених часовних количина се утврђују количине Гаса за сопствену потрошњу за сваки Гасни дан. Потрошена количина Гаса за сопствену потрошњу за предгревање гаса по Корисницима за сваки час се обрачунава на следећи начин:

**GSPKORISNIK = PG ∗ RKISKORISNIK/ RKISSVI**

где је:

**GSPKORISNIK** расподељена количина Гаса за сопствену потрошњу за предгревање Гаса на Корисника *k* на Излазним тачкама Србија, у kWh

**PG** је укупна потрошена количина Гаса за сопствену потрошњу за предгревање Гаса, на Излазним тачкама Србија, у kWh

**RKISKORISNIK** Расподељена количина за Корисника *k* који има Физички ток на Излазним тачкама Србија, у kWh

**RKISSVI** укупна Расподељена количина за све Кориснике који имају Физички ток на Излазним тачкама Србија, у kWh.

### Транспортер обавештава Корисника о количинама Гаса за сопствену потрошњу расподељеним том Кориснику током Гасног месеца у оквиру Месечног извештаја.

## Утврђивање накнаде за Гас за сопствену потрошњу

### Кориснику који је одабрао да надокнади трошкове Транспортеру за Гас за сопствену потрошњу из тачке 18.1.5 ових правила, Транспортер за сваки Гасни дан обрачунава накнаду за Гас за сопствену потрошњу израчунату као производ цене гаса из уговора по којој Транспортер набавља Гас за сопствену потрошњу и количине Гаса за сопствену потрошњу расподељене том Кориснику у складу са тачком 18.3 ових правила.

### Уколико Корисник који је одабрао да Гас за сопствену потрошњу обезбеђује у натури, не користи услугу транспорта у току једног Гасног месеца, Транспортер обрачунава накнаду за Гас за сопствену потрошњу у случају да је разлика између Потврђене количине Гаса за сопствену потрошњу и укупне расподељене количине Гаса за сопствену потрошњу Корисника (КН) настала у последњем Гасном дану у коме је реализован транспорт негативна. Уколико је разлика КН позитивна, Транспортер обавештава Корисника о износу накнаде за Гас за сопствену потрошњу који Корисник треба да обрачуна Транспортеру. Накнада за Гас за сопствену потрошњу се обрачунава по цени гаса дефинисаној уговором по којој Транспортер набавља Гас за сопствену потрошњу која важи на дан обрачуна.

### Уколико је Корисник достављао Гас за сопствену потрошњу у натури, па одлучи, у складу са тачком 18.1.2 ових правила, да плаћа Транспортеру трошкове Гаса за споствену потрошњу из тачке 18.1.5 ових правила, а КН Корисника није једнак нули (0), сходно се примењује тачка 18.4.2 ових правила.

## Обавеза Транспортера у погледу Гаса за сопствену потрошњу

### Транспортер:

#### мери потрошњу целокупног Гаса за сопствену потрошњу за сваки час;

#### обавештава Корисника који доставља Гас за сопствену потрошњу у натури најкасније двадесет (20) часова пре почетка Гасног дана о X1 и X2 и KN Гаса за сопствену потрошњу из тачке 18.2 ових правила за тај Гасни дан.

#### Објављује цену по којој набавља природни гас за сопствену потрошњу за сваки Гасни дан d на својој интернет страници.

# МЕРЕЊЕ

## Мерна опрема

### Гасовод има четири (4) мерне станице:

#### мерна станица на Улазној тачки Кирево/Зајечар са три мерне линије (2 радне линије + 1 резервна линија) („ГМС 1“). Свака мерна линија има два мерна уређаја (за фискалну/комерцијалну сврху и за контролну сврху);

#### мерна станица на Излазној тачки Параћин са три мерне линије (2 радне линије + 1 резервна линија) („ГМС 2“). Свака мерна линија има два мерна уређаја (за фискалну/комерцијалну сврху и за контролну сврху);

#### мерна станица на Излазној тачки Панчево са три мерне линије (2 радне линије + 1 резервна линија) („ГМС 3“). Свака мерна линија има два мерна уређаја (за фискалну/комерцијалну сврху и за контролну сврху);

#### мерна станица на Излазној тачки Госпођинци са три мерне линије (2 радне линије + 1 резервна линија) („ГМС 4“). Свака мерна линија има два мерна уређаја (за фискалну/комерцијалну сврху и за контролну сврху).

### На свим ГМС из тачке 19.1.1 ових правила су уграђени ултразвучни мерачи протока и свака ГМС је опремљена са опремом за пренос података на даљину.

### На свим ГМС пре мерних линија је колектор који сакупља Гас за процесни гасни хроматограф са опремом за пренос података на даљину и који мери најмање следеће параметре:

#### садржај од Ц1 до Ц6+;

#### садржај угљендиоксида;

#### садржај азота;

#### садржај кисеоника;

#### садржај сумпорних једињења у Природном гасу;

#### тачку росе воде; и

#### тачку росе угљоводоника.

### Поред Мерне опреме за мерење протока Гаса на Тачкама интерконекције са ОСО, на ГМС је уграђена Мерна опрема за мерење Гаса за сопствену потрошњу:

#### на ГМС 2 за потребе предгревања Гаса у котларници – радна и резервна линија;

#### на ГМС 3 за потребе предгревања Гаса у котларници – радна и резервна линија;

#### на компресорској станици за рад компресора –– радна и резервна линија.

### Мерачи са ротационим клиповима су за мерење Гаса за потребе котларнице у тачкама 19.1.4.1 и 19.1.4.2 ових правила, а ултразвучни мерачи су за мерење гаса за рад компресора из тачке 19.1.4.3 ових правила. На компресорској станици процесни гасни хроматограф мери параметре Гаса дефинисане у тачки 19.1.3 ових правила.

### Транспортер мери количину Гаса, притисак Гаса, температуру Гаса, енергетски садржај и састав Гаса. Референтни услови су: i) за обрачун количине Гаса, температура од 273,15 K (0оC) и притисак од 101,325 kPa (1,01325 bar abs) и ii) за обрачун ГТВ и Wobbe index (заснованог на ГТВ) референтна температура сагоревања од 298,15 К (25°C).

### Транспортер мора, поступајући са Пажњом доброг стручњака, обезбедити да:

#### је целокупна Мерна опрема, која је неопходна Транспортеру да би испуњавао захтеве из Важећих прописа и његове обавезе из ових правила, Краткорочног УТПГ и Дугорочног УТПГ, инсталирана на Гасоводу или Суседном објекту;

#### је целокупна Мерна опрема која мора да буде оперативна континуирано у раду и да се њене перформансе надгледају;

#### је целокупна Мерна опрема тестирана и калибрисана са учесталошћу најмање како је одређено у захтевима из Важећих прописа;

#### су сви Мерни подаци верификовани, снимљени и да се чувају најмање пет (5) година од дана њиховог настанка;

#### записи свих калибрисања, верификација и валидација који су предузети, су направљени и чувају се најмање пет (5) година од дана њиховог настанка;

#### целокупна Мерна опрема коју Транспортер користи буде заштићена од нестанка струје најмање седамдесет два (72) часа; и

#### целокупна Мерна опрема коју Транспортер користи испуњава захтеве из Важећих прописа и ових правила.

## Исправка нетачних Мерних података

### Уколико у било ком тренутку Транспортер постане свестан да Мерни подаци нису били мерени или да су одређено време били погрешно мерени, Транспортер мора одмах да:

#### обезбеди да се Мерна опрема тестира и да је, у потребној мери, прилагоди или поправи да би се поново успоставило тачно мерење; и

#### предузме радње које су потребне да се замене недостајући или нетачни Мерни подаци са исправним подацима или стандардним вредностима.

### Транспортер утврђује процедуру да замени недостајуће или нетачне Мерне податке и може да уважи и савете Експерта. Процедуре које Транспортер користи да би одредио тачне или стандардне податке укључују следећи редослед приоритета:

#### уколико је расположиво, коришћење података са резервних мерних линија Транспортера или ОСО; и

#### резултате лабораторијског испитивања Мерне опреме.

### Период на који се односи било која замена вредности је или:

#### период током ког Мерни подаци нису мерени или су мерени нетачно, уколико је познато; или

#### период између датума када је извршена последња верификација Мерних података и датума када је завршено подешавање или поправљање Мерне опреме из тачке 19.2.1.1 ових правила,

### узимајући у обзир било какво ограничење тог периода које је предвиђено у релевантном Споразуму са ОСО.

### Уколико је било који Мерни податак исправљен у складу са овом тачком:

#### и уколико такав Мерни податак утиче на количине Гаса испоручене на Тачки интерконекције:

##### Транспортер заједно са релевантним ОСО утврђује да ли последице исправке могу да буду превазиђене само између Транспортера и ОСО у складу са Споразумом са ОСО који је био на снази на тој Тачки интерконекције у време када су настали Мерни подаци који се исправљају (или уколико је другачије договорено између Транспортера и ОСО) без потребе да се мењају Расподељене количине; или

##### уколико није могуће да се исправка изврши у складу са горњим тачком (i), Расподељене количине се мењају за сваки Гасни дан на који се примењују заменске вредности у складу са правилом пропорционалне расподеле из тачке 15.2.2 ових правила; и

#### Транспортер мора да усклади све Месечне извештаје на које утиче измена, у складу са тачком 20.2 ових правила.

## Приступ Мерним подацима

### Транспортер обезбеђује сваком Кориснику сваког часа током сваког Гасног дана:

#### Енергетски садржај за сваку Уговорену улазну/излазну тачку коју је Корисник уговорио за тај час и укупни енергетски садржај за тај Гасни дан; и

#### Номиноване и прелиминарно (у информативне сврхе) Расподељене количине сваког Корисника за сваку Уговорену улазну/излазну тачку које је тај Корисник уговорио за тај час и укупни енергетски садржај Корисника за тај Гасни дан;

#### Обавештење о трговини за тај Гасни дан;

#### тренутни Дебаланс за тај Гасни дан.

### Уколико је СОБ закључен, Расподељене количине за потребе тачке 19.3.1.2 ових правила су једнаке Потврђеним количинама. За Тачке интерконекције где СОБ није закључен, Расподељене количине из тачке 19.3.1.2 ових правила се утврђују у складу са тачком 15.2.2 ових правила.

### У случају да СОБ није закључен на Тачки интерконекције Хоргош/Кишкундорожма 1200, коначна расподела количина се врши након достављања коначне расподеле низводног ОСО.

## Захтев за верификацију

### Корисник може да захтева копије записа свих калибрација, валидација и верификација који се односе на период од претходна три (3) месеца за одређену Мерну опрему. Транспортер доставља све тражене записе за предметну Мерну опрему у року од петнаест (15) дана од таквог захтева.

### Након пријема и разматрања информација које су достављене у складу са тачком 19.4.1 ових правила, Корисник може да достави Транспортеру обавештење у коме износи аргументе за веровање да постоји материјална грешка у релевантним Мерним подацима и којим захтева од Транспортера да верификује Мерне податке.

### Након пријема обавештења из тачке 19.4.2 ових правила, Транспортер мора да:

#### изврши захтевану верификацију у складу са захтевима из ове тачке што је пре разумно могуће и да достави резултате верификације и информације о сваком кораку верификације Кориснику најкасније пет (5) Радних дана од дана обавештења из тачке 19.4.2 ових правила; и

#### не касније од тридесет (30) дана након окончања захтеване верификације, направи извештај у коме наводи да ли предметна Мерна опрема ради или је радила тачно и у складу са Техничким спецификацијама мерне опреме и, уколико је релевантно, наведе радње које предузима око Мерне опреме.

### Уколико се верификацијом закључи да:

#### је Мерна опрема радила и ради тачно, сагласно са техничким спецификацијама Мерне опреме, Корисник који је захтевао верификацију сноси трошкове обрачунате у складу са одлуком о утврђивања трошкова нестандардних услуга; или

#### Мерна опрема није радила и не ради тачно, Транспортер сноси све трошкове које је имао у вези са верификацијом и прављењем извештаја.

### Корисник који захтева верификацију има право да његово особље буде присутно током верификације, под условом да је такав Корисник у обавештењу из тачке 19.4.2 ових правила потврдио да намерава да његово особље буде присутно и навео имена и контакт податке тог особља. Корисник је одговоран да обезбеди да његово особље све време поштује захтеве Транспортера и/или Суседног ОТС у погледу безбедности и заштите, осигурања, поверљивости и законитости.

# Месечни извештаји, фактуре И плаћања

## Месечни извештаји

### Транспортер израђује Месечни извештај за претходни Гасни месец и доставља га кориснику уз Месечне фактуре. Месечни извештај садржи најмање следеће информације за сваки Гасни дан у месецу на који се Месечни извештај односи:

#### Уговорене капацитете;

#### Расподељене количине;

#### Податке о квалитету Гаса;

#### Гас за сопствену потрошњу;

#### Податке о Прекиду, уколико наступи Прекид;

#### Податке о Ограничењу капацитета, уколико наступи Ограничење капацитета;

#### Непокривени износ Аукцијске премије у поступку Предаје капацитета у складу са тачком 8.4. ових правила, уколико постоји; и

#### Дебаланс, уколико постоји.

## Исправка Месечних извештаја

### Уколико Мерни подаци у погледу Гасног месеца за који је послат Месечни извештај буду накнадно исправљени у складу са тачком 19. ових правила, онда Транспортер мора да:

#### измени такав Месечни извештај како би садржао исправљене Мерне податке; и

#### пошаље сваком релевантном Кориснику, у року од највише од десет (10) Радних дана након утврђене грешке у Мерним подацима, исправљене Месечне извештаје заједно са упоредним приказом претходно издатог Месечног извештаја, приказујући све промене у Расподељеним количинама, Дебалансу, расподели Гаса за сопствену потрошњу и свих других Мерних података.

## Месечне фактуре

### Транспортер, најкасније петог (5.) дана у месецу који следи након сваког месеца током Периода транспорта, испоставља Кориснику Месечне фактуре и шаље Кориснику електронским путем.

### Транспортер издаје Кориснику Месечне фактуре за:

#### Уговорени капацитет која садржи:

##### Уговорене Стандардне капацитетне производе;

##### Гас за сопствену потрошњу; и

##### све додатне трошкове ако настану у вези са транспортом Гаса у складу са Краткорочним УТПГ и овим правилима;

#### Дебаланс; и

#### Непокривени износ Аукцијске премије у поступку Предаје капацитета у складу са тачком 8.4. ових правила.

### Корисник, најкасније у року од пет (5) дана од дана достављања Месечног извештаја, испоставља фактуру за Дебаланс и шаље је Транспортеру, а копију фактуре обавезно доставља е-маилом истог дана.

### Сви износи у фактурама из тачке 20.3.1 се исказују у еврима, који се за Кориснике резиденте прерачунавају у динаре применом званичног средњег курса Народне банке Србије на дан промета.

### Кориснику који има закључен и Дугорочни УТПГ и Краткорочни УТПГ Накнада за транспорт се фактурише посебно по сваком уговору, а укупни трошкови за набавку Гаса за сопствену потрошњу из тачке 18.1.4 ових правила и Накнада за дебаланс се фактуришу на основу Дугорочног УТПГ.

## Плаћања

### Корисник врши плаћање најкасније до двадесетог (20.) у месецу у којем је добио Месечну фактуру од Транспортера. Транспортер врши плаћање према Кориснику најкасније до двадесет петог (25.) у месецу у коме је Корисник издао фактуру Транспортеру у складу са тачком 20.3.3. ових правила. Плаћања се врше преносом на банкарски рачун исказан на фактури без икаквих одбитака, умањења, банкарских трошкова и слично.

### Ако Корисник или Транспортер не плати износ по испостављеној фактури у року, на задоцнели износ се зарачунава камата од датума доспећа (не рачунајући тај датум) до датума стварног плаћања (не рачунајући тај датум), према стопи у висини шестомесечног ЕУРИБОР + 3%, за дуг у еврима, а према законској затезној каматој стопи за дуг у динарима. Камата која се плаћа на дуг у еврима се зарачунава на дневној основи и на основу стварног броја протеклих дана и године од триста шездесет (360) дана. Свака камата која се зарачунава на основу ове тачке доспева на плаћање у року од десет (10) дана од датума издавања каматног обрачуна.

## Рекламације у вези са фактурисањем и плаћањима

### Корисник има право да Транспортеру достави рекламацију на Месечну фактуру, у року од три (3) дана од дана пријема Месечне фактуре, а Транспортер има обавезу да одговори у року од три (3) дана од дана пријема рекламације. Уколико се Транспортер не сагласи са рекламацијом и Транспортер и Корисник имају право да предмет упуте Експерту на решавање у року од три (3) дана од дана пријема одговора на рекламацију.

### Осим у случају очигледне грешке, укупан износ Месечне фактуре је платив у целости на датум доспећа плаћања без обзира на то што је Корисник поднео рекламацију на Месечну фактуру која није прихваћена.

# Измена ПРАВИЛА о раду

## Измена прописа

### Транспортер доставља Кориснику обавештење о измени прописа ("**Обавештење о измени прописа**") који налаже обавезу усклађивања ових правила и/или закљученог Краткорочног и/или Дугорочног УТПГ са Изменом прописa.

### Обавештење о измени прописа садржи предлог измена ових правила и/или закључених Краткорочних УТПГ и/или Дугорочних УТПГ који одражавају Измену прописа, са роковима за њихово усвајање.

### Корисник који се не слаже са предлогом Транспортера може да у складу са овим правилима достави примедбе и да предлоге за измену ових правила и/или закључених Краткорочних УТПГ и/или Дугорочних УТПГ у року од петнаест (15) дана.

## Измена Правила о раду

### Транспортер може предложити измену ових правила и када:

#### намерава да изгради или стави у употребу додатне Тачке интерконекције или додатне капацитете;

#### настану промене код ОСО које захтевају измену ових правила како би Транспортер могао да испуњава обавезе из Споразума са ОСО, Краткорочних УТПГ и/или Дугорочних УТПГ; или

#### поступајући са Пажњом доброг стручњака, утврди потребу за допуном и/или изменом ових правила како би олакшао или унапредио пружање и/или коришћење Услуга транспорта гаса.

## Подношење Предлога за измену

### Одбор корисника из тачке 22. ових правила, као и свако заинтересовано лице има право да у било ком тренутку поднесе Транспортеру Предлог за измену.

### Предлог за измену садржи:

#### назив и адресу подносиоца, његову е-маил адресу и број телефона особе за контакт;

#### текст Предлога за измену са детаљним образложењем техничких, оперативних или комерцијалних разлога њихове измене;

#### процену конзистентности предложених измена са Важећим прописима примењивим на Гасовод;

#### датум ступања на снагу и датум почетка примене измењених правила, узимајући у обзир време које је потребно да се правила измене у складу са овим правилима, а у случају да предложене измене утичу на рад Гасовода, време потребно за промену рада Гасовода;

#### документа која су доступна а појашњавају информације из тачака од 21.3.2.2 до 21.3.2.4 ових правила;

#### записник са седнице Одбора корисника, ако је подносилац предлога Одбор корисника.

### Предлог за измену подноси се путем електронске поште, препорученом пошиљком или непосредно на адресу седишта Транспортера.

## Поступање по Предлозима за измену

### Транспортер обавештава подносиоца предлога у року од тридесет (30) дана од дана пријема Предлога за измену, односно доставе тражених информација из тачке 21.3.2 ових правила:

#### да ли прихвата да по поднетом Предлогу за измену измени ова правила, у ком случају даје процену времена потребног за усвајање предлога у складу са овим правилима; или

#### даје образложење разлога због којих не прихвата Предлог за измену, у ком случају се предлог и дато образложење прослеђује АЕРС, ради информисања.

### Приликом разматрања Предлога за измену Транспортер цени:

#### усаглашеност предложене измене са Важећим прописима и обавезама из закључених Дугорочних УТПГ;

#### да ли Предлог за измену неповољно утиче на режим рада Гасовода;

#### ефекте Предлога за измену на трошкове пружања Услуга транспорта гаса.

### Пре истека рока из тачке 21.4.1 ових правила, Транспортер може да затражи од подносиоца додатне информације и објашњења.

## Јавне консултације

### На основу оцене Предлога за измену, Транспортер утврђује текст нацрта измене правила, а у зависности од случаја, и нацрт анекса закљученог Краткорочног УТПГ („**Нацрт измене**“) које објављује на својој интернет страници, ради спровођења јавне консултације.

### О спровођењу јавне консултације Транспортер посебно обавештава лице задужено за праћење недискриминаторног понашања и АЕРС.

### Јавна консултација траје најмање тридесет (30) дана, у ком року сва заинтересована лица могу да доставе своје коментаре Транспортеру.

### Ако измена правила подразумева и обавезу усклађивања Дугорочних УТПГ, Транспортер доставља нацрт анекса Дугорочног УТПГ ради усаглашавања Кориснику који има Дугорочни УТПГ, лицу задуженом за праћење недискриминаторног понашања и АЕРС.

## Поступак одобравања Предлога измене ових правила

### Након окончања јавне консултације, Транспортер разматра све примедбе учесника јавне консултације, и у складу са примедбама које усвоји, утврђује коначан предлог измене ових правила и/или предлог анекса закљученог Краткорочног УТПГ („**Предлог измене**“).

### Предлог измене са свим примедбама и са својим мишљењем, лице задужено за праћење програма недискриминације доставља АЕРС, који у року од пет (5) Радних дана од дана пријема Предлога може да захтева његову измену ради усклађивања са Важећим прописима.

### Ако АЕРС достави мишљење у року од пет (5) Радних дана, Транспортер усваја Предлог измене усклађен са захтевима АЕРС. Ако се АЕРС не изјасни у овом року, Транспортер усваја Предлог измене.

### Акт којим усваја Предлог измене из тачке 21.6.3 ових правила Транспортер доставља АЕРС на сагласност, у складу са Законом о енергетици, и по прибављању сагласности АЕРС овај акт Транспортер објављује на својој интернет страници.

# ОДБОР КОРИСНИКА

## Опште

### Транспортер образује Одбор корисника („**Одбор корисника**“) као своје саветодавно тело, које:

#### прати примену ових правила и обавештава Транспортера о примени правила, начину извршавања Услуга транспорта гаса и других услуга у вези са транспортом, условима рада Гасовода и Гастранс електронске информационе платформе, и могућностима за њихово унапређење;

#### формулише Предлог за измену које доставља Транспортеру у складу са тачком 21.3 ових правила;

#### даје мишљење о Нацрту измена током поступка спровођења јавне консултације; и

#### доставља Транспортеру ставове чланова Одбора корисника о Предлогу за измену који је Транспортеру поднео један или више Корисника или заинтересованих лица, ако их Транспортер тражи ради оцене прихватљивости Предлога за измену у складу са тачком 21.4.2 ових правила.

### Одбор корисника има укупно шест (6) чланова са правом гласа.

### Сваки члан има само једног представника у Одбору корисника.

### Мандат чланова са правом гласа траје две (2) године.

### Мандат члана Одбора корисника престаће пре времена када члан то захтева, када члану одређеном у складу са тачком 22.3 ових правила престане Краткорочни УТПГ или он закључи Дугорочни УТПГ.

### У случају престанка мандата пре времена, мандат новог члана Одбора корисника траје до истека мандата осталих чланова Одбора корисника.

## Пријава за чланство

### Сваки Корисник има право да поднесе пријаву за чланство у Одбору корисника.

### Пријава за чланство потписује се електронским потписом и подноси путем електронске поште на електронску адресу Транспортера.

### Образац пријаве доступан је на интернет страници Транспортера.

### Транспортер објављује и редовно ажурира на својој интернет страници листу свих пријављених Корисника, њихове контакт податке и датум подношења пријаве, као и датум одржавања седница Одбора корисника.

## Одређивање чланова Одбора корисника

### Транспортер одређује три (3) члана Одбора корисника из реда Корисника који су закључили Дугорочне УТПГ у трајњу дужем од једне (1) године, у складу са Коначним актом о изузећу.

### Преостала три (3) члана Одбора корисника Транспортер одређује из реда Корисника који:

#### су поднели пријаву за чланство у Одбору корисника у складу са овим правилима;

#### су у претходне две (2) Гасне године имали највећи обим Уговорених капацитета у појединачном трајању не дужем од једне (1) Гасне године; и

#### у тренутку одређивања чланова Одбора корисника немају закључен Дугорочни УТПГ из тачке 22.3.1 ових правила.

### Ако два или више Корисника имају исти обим Уговорених капацитета, за члана се одређује Корисник који је раније поднео пријаву за чланство, а ако је број пријављених Корисника мањи од три (3), Транспортер одређује за чланове све пријављене Кориснике са листе, с тим да се недостајући чланови одређују у случају пријема накнадних пријава.

### Ако се повећа број Корисника који имају закључене Дугорочне УТПГ из тачке 22.3.1 ових правила, Транспортер може одредити додатни број чланова у ком случају се број чланова из тачке 22.3.2 ових правила аутоматски увећава тако да буде једнак броју чланова из тачке 22.3.1 ових правила.

## Рад одбора Корисника

### Начин гласања и друга питања у вези са радом Одбора корисника уређују се пословником о раду.

### Начин гласања у Одбору корисника одређује се тако да глас сваког члана зависи и буде пропорционалан његовим Уговореним капацитетима.

### Седницама Одбора корисника могу да присуствују, без права гласа, представник АЕРС и представници ОСО.

### Транспортер одређује свог представника у Одбору корисника.

### Транспортер обезбеђује услове за рад Одбора корисника.

### Представник Транспортера сазива и председава седницама Одбора корисника, одређује чланове Одбора корисника у складу са овим правилима, доставља члановима материјал који се разматра на седницама, предлаже пословник о раду и учествује у раду Одбора корисника, без права гласа.

### Седнице Одбора корисника могу бити редовне и ванредне, с тим да се редовне седнице одржавају најмање једном годишње.

### Кворум за одржавање седнице постоји ако је присутна најмање половина од укупног броја чланова са правом гласа.

### О свим питањима која се разматрају на седници Одбора корисника сачињава се записник. Председавајући Одобра корисника записник доставља свим члановима, Транспортеру, АЕРС и ОСО. Записник Одбора корисника садржи предлоге и мишљења за које је гласала већина чланова, а када се један или више чланова противи усвојеном мишљењу или предлогу, представник Транспортера у записник уноси његово издвојено мишљење, став или предлог.

### Уколико Одбор корисника достави Предлог за измену, Транспортер о прихватљивости предлога обавештава АЕРС у року од тридесет (30) дана од дана његовог подношења.

### Корисници који су закључили Дугорочне УТПГ могу тражити да председавајући Одбора корисника присуствује њиховим састанцима када разматрају питања која су искључиво вези са извршавањем закључених Дугорочних УТПГ.

###

# РЕШАВАЊЕ СПОРОВА

## Споразумно решавање спорова и ангажовање Експертa

### Уколико настане спор између Транспортера и Корисника у извршавању Краткорочних УТПГ, уговорне стране настоје да спор реше споразумно.

### Транспортер и Корисник могу да за решавање спорног питања ангажују овлашћену институцију, акредитовану лабораторију, или стручно лице одговарајуће области ("**Експерт**“).

### Транспортер и Корисник споразумно одређују Експерта, опис његовог посла и рок у коме се очекује да предложи решење спорног питања. Транспортер и Корисник доставиће Експерту све информације којим располажу и које могу да прибаве ако их Експерт тражи у сврху решавања спора.

### Експерт поступа као независтан стручњак, а не као арбитар.

### Експерт доставља странама у спору одлуку спорног питања, са образложењем.

### Ако Транспортер и Корисник писаним путем потврде да су сагласни са предлогом Експерта, сматра се да је донета одлука о спорном питању која је коначна и обавезујућа за ове стране.

### Ако Транспортер и/или Корисник не прихвате одлуку Експерта, спорно питање решава се у складу са тачком 23.2.1 ових правила.

### Трошкове у вези са ангажовањем Експерта као и све припадајуће порезе, таксе и дажбине који настану у вези са решавањем спорног питања пада на терет Транспортера и Корисника у оним пропорцијама које одреди Експерт.

## Решавање спорова од стране суда

### Сваки спор који је прво упућен Експерту на решавање у складу са тачком 23. ових правила, као и други спорови који настану током извршавања Краткорочних УТПГ, решавају се пред стварно надлежним судом у Новом Саду.

# објављивање података И Чување ДОКУМЕНТАЦИЈЕ

## Oпште одредбе о објављивању податакa

### У складу са тачком 16. став 2. подтачка 9) Коначног акта о изузећу Транспортер објављује податке у вези:

#### техничких информација које су потребне Корисницима како би остварили приступ Гасоводу; и

#### информација које треба објавити за све Тачке интерконекције и временски распоред за објављивање тих информација.

## Teхничкe информације које су потребне Корисницима како би остварили приступ Гaсоводу

### Транспортер на својој интернет страници објављује следеће информације о Гасоводу и услугама које пружа тако да ове информације буду доступне свим Лицима без накнаде у формату који омогућава преузимање података и њихову квантитативну анализу:

#### детаљан опис Стандардних капацитетних производа које нуди;

#### Почетне цене за Стандардне капацитетне производе;

#### ова правила укључујући:

##### Краткорочни УТПГ, ГЕИП кориснички уговор;

##### информације о квалитету Гаса које најмање укључују ГТВ и Wobbe index на свим Тачкама интеркоенкције;

##### информације о захтеваним притисцима на Тачкама интерконекције;

##### кратак приказ:

##### процедуре у случају Прекида време трајања, обим и редослед прекидања;

##### хармонизоване процедуре које се примењују за коришћење транспортног система, укључујући дефинисање кључних појмова;

##### одредбе које односе на расподелу капацитета и управљање загушењем;

##### правила за секундарну трговину капацитетима;

##### правила балансирања и израчунавање Накнаде за дебаланс;

##### описа Гасовода и Тачака интерконекције са називима ОСО;

##### информације у случају Поремећаја у раду Гасовода;

##### процедуре усаглашене са ОСО на Тачкама интерконекције, релеватне за приступ Корисника тим транспортним системима, које се односе на интероперабилност, процедуре номинација и упаривања и друге усаглашене процедуре које дефинишу правила за расподелу количина и балансирање; и

##### методологије за израчунавање Техничког капацитета,

#####  (v) информације о планираном ажурирању ГЕИП или других електронских платформи одређених овим правилима;

## Информације које Транспортер објављује за Тачке интерконекције и временски распоред објављивања тих информациja

### Транспортер дневно, односно где постоји потреба часовно, објављује на својој интернет страни следеће информације за све Тачке интерконекције:

#### максимални Технички капацитет за проток у оба смера;

#### укупни уговорени Непрекидни и Прекидни капацитет у оба смера;

#### Номинације и Реноминације у оба смера;

#### непрекидни и прекидни Расположиви капацитет у оба смера;

#### стварни физички проток Гаса;

#### планирани и стварни Прекид;

#### планирани и непланирани прекиди Непрекидних капацитета те информације о поновном успостављању Непрекидних капацитета (посебно одржавање Гасовода и вероватно трајање евентуалних прекида због одржавања). Планирани прекиди објављују се најмање четрдесет (42) дана унапред;

#### појава неуспешних, правно ваљаних понуда за Непрекидне Стандардне капацитетне производе у трајању од месец дана или дужем, укључујући број и количине из неуспешних понуда;

#### на којим Тачкама интерконекције и када су Непрекидни Стандардни капацитетни производи у трајању од месец дана или дужем, уговорени по Аукцијској цени вишој од Почетне цене;

#### на којим Тачкама интерконекције и када се ни један Непрекидни Стандардни капацитетни производи у трајању од месец дана или дужем не нуди на аукцијама из тачке 7. ових правила;

#### укупан капацитет стављен на располагање применом поступака управљања загушењем.

### Информације из тачака 24.3.1.1, 24.3.1.2 и 24.3.1.4 ових правила објављују се за период од најмање двадесет и четири (24) месеци унапред.

### Транспортер објављује историјске податке из тачака 24.3.1-24.3.7 ових правила за последњих пет (5) година.

### Транспортер свакодневно објављује измерене вредности ГТВ или Wоббе индекса за све Тачке интерконекције. Привремени се подаци објављују најкасније три (3) дана након одговарајућег Гасног дана. Коначни подаци се објављују у року од три (3) месеца од завршетка одговарајућег месеца.

### Транспортер објављује расположиве, уговорене и техничке капацитете на годишњој основи за наредних десет (10) година. Информације се иновирају најмање месечно.

### Транспортер свакодневно објављује укупну количину капацитета која је понуђена и уговорена путем секундарне трговине капацитетима. Информације садрже следеће податке (осим ако наведене податке не објављује треће лице):

#### Тачку интерконекције на којој је продат капацитет;

#### врсту капацитета, да ли је улазни или излазни, Непрекидни или Прекидни;

#### количину и временски период продатих капацитета;

#### врсту продаје, односно да ли је Давање на коришћење или Уступање;

#### укупан број трговања; и

#### друге информације из тачака 24.3.1 до 24.3.6 ових правила које су познате Транспортеру.

### Транспортер објављује Стандардне капацитетне производе и време за реализацију секундарне трговине капацитетима.

### Транспортер, ако Споразум о радном режиму не предвиђа рачун за оперативно балансирање, доставља сваком Кориснику за сваки балансни период, количине Дебаланса и износ Накнаде за дебаланс.

### Транспортер, ако Споразум о радном режиму не предвиђа рачун за оперативно балансирање, објављује количину Гаса у транспортном систему на почетку сваког Гасног дана и процену количина Гаса на крају Гасног дана, коју Транспортер ажурира на сатном нивоу.

### Транспортер обезбеђује калкулатор за израчунавање трошкова транспорта на основу Почетних цена које ће се користи на аукцијама.

### Транспортер објављује најмање 30 дана пре годишње аукције за годишњи капацитет процену вероватноће Прекида укључујући:

#### попис свих врста понуђених стандардних капацитетних производа за прекидни капацитет са вероватноћама Прекида;

#### објашњење како је израчуната вероватноћа Прекида за сваку врсту Стандардног капацитетног производа из тачке 24.3.11.1 ових правила;

#### податке из претходног периода и/или очекиване податке који су коришћени за процену вероватноће Прекида из ове тачке 24.3.11.

##  Информације које Транспортер објављује у складу са овим правилима

### Транспортер у складу са овим правилима објављује на својој интернет страни следеће информације:

#### образац Захтева за приступ систему из тачке 3.3 ових правила;

#### сет стандардизованих порука из тачке 4.1.2 ових правила;

#### е-маил адресе и број факса из тачке 4.1.4 ових правила;

#### индикативни модел препоручене садржине банкарске гаранције из тачке 5.1.1.1 ових правила;

#### износ накнаде за испитивање индикатора необавезујуће потражње из тачке 9.2.5 ових правила, уколико је примењиво;

#### пројекат додатних капацитета и модел уговора о приступу систему и транспорту природног гаса за Додатне капацитете из тачке 9.3.16 ових правила;

#### образац Обавештења о трговини из тачке 11.2.1 ових правила;

#### листу Тачака интерконекције на којима се прихватају Једностране номинације из тачке 12.2.2 ових правила;

#### образац Номинација из тачке 12.4.1;

#### случајеве предвиђене Споразумом о радном режиму када за Кориснике може настати Дебаланс у смислу тачке 15.1.1.1 ових правила;

#### информације о набавци Природног гаса за потребе система из тачке 15.1.8 ових правила;

#### CGP и CNG из тачке 15.4. ових правила;

#### текст Нацрта измене из тачке 21.5.1 ових правила;

#### акт о изменама Правила о раду из тачке 21.6.4 ових правила;

#### информације о започињању јавних консултација, у сарадњи са Суседним ОТС, са Корисницима у случају измене постојећих и закључења нових Споразума о радном режиму са предлогом Споразума о радном режиму. Јавне консултације трају најмање 2 месеца и Транспортер и Суседни ОТС узимају у обзир коментаре Корисника при закључењу, односно изменама Споразума о радном режиму; и

#### информације садржане у Споразумима о радном режиму које директно утичу на Кориснике, а што укључује и правила о контроли протока, принцип мерења количина и квалитета природног гаса, правила за поступак упаривања, правила за расподелу количина природног гаса.

## Чување записа

### У складу са Коначним актом о изузећу, Транспортер чува сву документацију коју је дужан да чува у складу са Важећим прописима у вези са Дугорочним УТПГ, Краткорочним УТПГ и другим уговорима закљученим између Транспортера и Корисника, а који настану из или у вези са овим правилима.

### На захтев АЕРС, Транспортер доставља ову документацију АЕРС, како би АЕРС могао да обавља послове у оквиру своје надлежности.

# ПРЕЛАЗНЕ И ЗАВРШНЕ ОДРЕДБЕ

## Транспортер у року од четрдесет пет (45) Радних дана од дана ступања на снагу ових правила објављује на својој интернет страни датум образовања Одбора корисника и образац пријаве за чланство у Одбору корисника.

## Транспортер најкасније деведесет (90) Радних дана од дана ступања на снагу ових правила објављује на својој интернет страници:

### листу Корисника који су понели пријаве за чланство у складу са овим правилима;

### место и датум одржавања прве редовне седнице Одбора корисника;

### рок за подношење предлога за одређивање чланове Одбора корисника.

## Ако у року од осам (8) дана пре одржавања седнице из тачке 25.2.2 ових правила пријављени Корисници предложе највише три (3) кандидата за чланове Одбора корисника, представник Транспортера на првој седници ће предложене кандидате одредити за чланове Одбора корисника, ако је тај предлог потписала већина од укупног броја пријављених Корисника евидентираних на листи на дан истека рока за подношење предлога.

## Ако пријављени Корисници из тачке 25.3. ових правила не доставе предлог или предложе мање од три (3) кандидата за чланове Одбора корисника, Транспортер на првој седници одређује све предложене кандидате за чланове Одбора а недостајуће чланове одређује са листе пријављених Корисника, према датуму подношења пријаве, почев од најраније.

## Ако се до остављеног рока пријави мање од три (3) Корисника, Транспортер одређује све пријављене Кориснике са листе за чланове Одбора корисника, а недостајући чланови ће бити одређени по пријему накнадних пријава.

## Транспортер на првој седници одређује три (3) члана Одбора корисника који су закључили Дугорочни УТПГ у складу са Коначним актом о изузећу.

## Прва седница Одбора корисника одржаће се најкасније шест (6) месеци од дана ступања на снагу ових правила.

## По добијању сагласности АЕРС ова правила се објављују на интернет страници Транспортера заједно са одлуком АЕРС о давању сагласности, и ступају на снагу осмог дана од дана објављивања, осим одредби тачака 7.2.5-7.2.9 ових Правила, које ступају на снагу од 01. јуна 2024.

## Даном ступања на снагу ових Правила престају да важе Правила о раду транспортног система природног гаса број: 05-43 која су донели директори GASTRANS d.o.o. Novi Sad дана 3. априла 2020. године.

У Новом Саду

Број:

Датум:

Директори GASTRANS d.o.o. Novi Sad

|  |  |  |
| --- | --- | --- |
|  |  |  |
| **ДУШАН БАЈАТОВИЋ** |  | **АНДРЕЈ КОМПАНИЈЕЦ** |
| **Директор** |  | **Директор** |